
1. Apie istorinę psichologiją 


Diažioji dalis to, kas iki šiol buvo bandoma daryti 
psichoistoriniuose tyrimuose, yra poleminio pobūdžio 
ir, nežiūrint dažnai skvarbių pastebėjimų, pasižymi 
poleminių darbų šališkumu. Istorinei psichologijai 
pakenkė tendencija pernelyg monolitiškais terminais 
apmąstyti istorijoje pasireiškiančius psichinius pro- 
cesus, tarytum tam tikru istorijos periodu būtų vykęs 
tik vienas, pagrindinis procesas. Buvo laikoma, kad jį 
adekvačiai galima konceptualizuoti vienu teoriniu 
modeliu, dažniausiai pasiskolintu iš psichoanalitinės 
tradicijos! arba improvizuotu pagal individo reakciją į 
literatūrą bei menąL. 

Jeigu yra disciplina, kurioje monolitiniai modeliai ne- 
gali aprėpti faktų kompleksiškumo bei nepastovumo ir 
kurioje, norint paaiškinti žinomų faktų ypatybes, reikia 
remtis iš dalies vienas kitą dengiančių modelių gausa, 
tai — istorinė psichologija. Dirbantiems šioje srityje rei- 
kia atkreipti dėmesį į simbolinių modelių skirtumus 


skirtingose civilizacijose. Šie skirtumai lemia, kad įvai- 
riose specifinėse istorinėse situacijose panašius sociali- 
nės struktūros pokyčius lydi skirtingi psichologinių pro- 
cesų tipai. Ši problema yra ypač svarbi psichoistoriškai 
tyrinėjant modernizaciją, kurios rezultatai skirtingose 
pasaulio dalyse atsiduria skirtinguose įvairių tradicijų 
bei šiuolaikinių ideologijų simboliniuose karkasuose.? 

Suprantama, dar nėra aiškios sampratos, kokie turėtų 
būti istorinės psichologijos tikslai, kaip ji siejasi su 
gretimomis disciplinomis, o kur nuo jų atsiriboja. Man 
istorinė psichologija — tai psichinio funkcionavimo 
būdo, apėmusio tam tikru istorijos periodu didelį indi- 
vidų skaičių, pokyčių tyrinėjimas. Kiek turėtų būti tokių 
individų, kad atkreiptų istorpsichologo dėmesį, yra 
mažiau svarbu nei tai, kad istorpsichologas pirmiausia 
turi reikalą ne su atskiru asmeniu, nors pastarasis yra 
iš tiesų svarbus istorijos veiksnys. 

Istorpsichologas tyrinėja atskiras asmenybes tiek, kiek 
į atskirą individą galima žiūrėti kaip į svarbių kolekty- 
vinių polinkių reiškėją arba kaip į įnešusį ryškų įnašą 
tokius polinkius formuojant.* Tačiau istorpsichologas 
didžiausią dėmesį sutelkia į nagrinėjamų istorinių pro- 
cesų visumos psichologinius elementus, be to, jis turi 
rūpestingai, jei tai leidžia istoriniai faktai, identifikuo- 
tus psichinius pokyčius tiksliai lokalizuoti visuomenės 
organizacijoje. Būta laikotarpių, kai keletui socialinių 
klasių būdingi asmenybės modeliai plėtojosi visiškai 
priešingomis kryptimis. Toks pavyzdys yra XIX amžiaus 
„pradžios Anglija.? Istorpsichologas savo teoriniuose mo- 
deliuose turi palikti vietos ir tokioms galimybėms. 

Bendroje istorinės psichologijos sferoje galima išskirti 
istorinę-socialinę psichologiją, kur daugiausia dėmesio 


skiriama savitarpio ryšiams tarp socialinių-struktūrinių 
ir asmenybės pokyčių, bei istorinę-kultūrinę psicholo- 
giją, kur į asmenybės modelių ir socialinės organizacijos 
pokyčių sąveiką kaip esminis elementas įeina objekty- 
vizuotos simbolinės sistemos. Šis elementas, palyginti 
su kitais dviem, turi tam tikrą autonomijos laipsnį (ir 
tam tikrą pastovumą).* David Riesman darbe Vieniša 
minia? išreiškia pirmąjį požiūrį, o Erich Fromm knygoje 
Bėgimas nuo laisvėsš - antrąjį. Erommo knyga svarbi dar 
ir tuo, kad ji praskynė kelią istorinei psichologijai kaip 
disciplinai. Tačiau Fromm, priešingai nei Norman Cohn 
darbe Tūkstantmečio paieškos?, nenujautė, kokie svarbūs 
yra sąlygiškai atsparūs civilizacijos simboliniai mode- 
liai, veikiantys psichines-logines individų reakcijas į 
tam tikrus socialinius-struktūrinius pokyčius. 

Tačiau praktikoje istorinės-socialinės ir istorinės- 
kultūrinės psichologijos išskyrimas dažnai nepasitei- 
sina, nes tenka kultūriniais dokumentais naudotis 
nustatant asmenybės pokyčius, kuriuos laikome įvykus 
tam tikrais istoriniais periodais. Todėl gali būti priimti- 
nesnis kitas šių skirtumų konceptualizavimo būdas: 
istorinė-socialinė psichologija tiria istorinius asmenybės 
struktūrų pokyčius bei tokių struktūrų funkcijas, 
remdamasi kultūriniais duomenimis šiuos pokyčius 
identifikuoja!?; istorinė-kultūrinė psichologija tiria ci- 
vilizacijų simbolinius modelius bei juose vykstančius 
pokyčius, interpretuoja juos remdamasi kolektyvinėmis 
motyvacijomis ir percepcijomis (tuo ji skiriasi nuo 
psichoanalitinės mokyklos, kuri, analizuodama šias 
struktūras ir pokyčius, naudojasi individo psichologijos 
sąvokomis)!!. Ir čia skiriamosios linijos vienareikšmiš- 
kai nubrėžti neįmanoma, nors ir gali atrodyti, kad jeigu 


istorinė-kultūrinė psichologija tyrinėja civilizacijų 
svarbiausių simbolinių modelių pokyčius, tai jos adep- 
tai turėtų susidurti tik su ilgalaikiais reiškiniais, o 
istorijos socialpsichologai gali nagrinėti ir trumpalai- 
kius reiškinius. 

Priešingai nei intelekto istorikas, istorpsichologas ne- 
susiduria su ypatingai įmantriu civilizacijų simbolinių 
schemų rafinuotumu, kurį visiškai gali suvokti tik 
toliausiai pažengęs elitas, bet su subjektyvios patirties 
plotmėmis, kurias galima pastebėti arba numanyti 
gyvuojant daug didesnėse žmonių grupėse.! Istorpsi- 
chologą domina ne specifinių konceptualių modelių 
istorija, o daug bendresnių, dažnai labiau išsklaidytų 
emocingumo būsenų - antrinių struktūrų, kuriose gims- 
ta teorijos, — istorija. Todėl jam yra įdomesnės tokios 
idėjos, kurios tapo liaudies mitologijomis, nei tokios, 
kurios jomis netapo.? Idealus atvejis yra tada, kai istor- 
psichologas nagrinėja (jei turi faktų) tai, kas atsitinka 
visiems jo tyrinėjamos visuomenės identifikuojamų ele- 
mentų emocingumo ir elgesio karkasams. Čia įeina ir 
šiam emocingumui padaroma „patologinių“ socialinių 
struktūrų arba, šiuo atveju, „patologinių“ simbolinių 
modelių, kurie gali būti suprantami kaip destruktyvūs, 
žalą.M 

Žvelgiant į civilizacijų komparatyvistikos perspekty- 
vą gali atrodyti, jog psichoistorinė analizė yra geriausia 
iki šiol sukurta savikritikos priemonė. Tai reiškia, kad 
studijuojant įvairiausiuose civilizacijų modeliuose vyks- 
tančius psichoistorinius procesus iš dalies patikrinami 
ir paties tyrinėtojo spontaniški polinkiai bei priešiškos 
nuostatos. Todėl tikėtina, kad šiuos tikslus ir tai, ką 
tyrinėtojas gali pateikti dabar, skiria žymus nuotolis. 

I. PERTRUKIAI 


2. Krizės asmenybė 


Atrodo, jog kai kurie praeityje įvykę asmenybės 
pokyčiai tam tikrais esminiais atžvilgiais gali pasi- 
kartoti. Tai reiškia, kad pažvelgus į panašias istorines 
situacijas galima pastebėti, jog pasikartoja asmenybės 
būsenos, panašios į buvusias anksčiau (tačiau neįma- 
noma numatyti tikslaus tokios situacijos atsiradimo 
momento). Tokios būsenos būdingos sociokultūrinių 
krizių periodams, kai socialinė sistema bei jos kultūros 
karkasas greitai keičiasi ir kelia psichologinę baimę. 
Tokių pokyčių rezultatas - fatališko apribojimo arba 
išsekimo jausmas, arba tradicijos, kuri buvo laikoma 
tvirta, moralinė ar estetinė diskreditacija.! 

Tai, kas, atrodo, yra krizės asmenybės aprašymas, 
pateikė savo studijoje apie vėlyvųjų viduramžių sąmo- 
nę Huizinga: „To laikmečio žmonės visada svyruoja 
tarp pragaro baimės ir naiviausio džiaugsmo, tarp 
žiaurumo ir švelnumo, tarp griežto asketizmo ir bepro- 
tiško prisirišimo prie šio pasaulio malonumų, tarp 

neapykantos ir atlaidumo - visais atvejais jie pasiekia 
kraštutinumus“. Tačiau ir anuomet šias tendencijas iš 
dalies kontroliavo feodalinei visuomenei būdinga 
„griežta konvencionalių formų sistema“. Todėl galima 
laikyti, kad vėlyvaisiais viduramžiais krizės asmenybė 
reiškėsi ne tokia „gryna“ forma kaip kad XX a. 

Sugestyviai interpretuodamas psichologinius poky- 
čius XVI a. Anglijoje, Barbu teigia, kad „tarpuvaldžio 
laikotarpiams“ (t.y. tokiems, kai senoji socialinės 
organizacijos forma griūva arba yra diskredituojama, 
o naujoji forma dar neatėjo į senosios vietą) būdinga 
„desocializuota sąmonė“. Svarbiausias tokios asmeny- 
bės bruožas - žemas vidinės integracijos laipsnis.3 O 
galbūt galima daryti prielaidą, kad integracijos laipsnis 
ypatingai ir nesumažėja, bet daug stipriau jaučiami 
vidiniai sąmonės netolygumai, nes susilpnėja konven- 
cionalios formos, anksčiau lėmusios stabilią išorę. Bet 
kuriuo atveju tokį asmenybės tipą suvokiame, ir ji pati 
save suvokia, kaip nepastovią, netolygią ir nenuspė- 
jamą, kaip „švelnumo ir žiaurumo mišinį“. 

Tokia asmenybė pasižymi „pakylėtu emocingumu“ 
bei „milžiniška vitaline energija“. Baroko stiliaus ypa- 
tybės, „formų netolygumas ir užmojis, vidiniai priešta- 
ravimai, būsenos netikrumo ir fantastiškumo pojūčiai 
priklauso žemo [regimos] integracijos laipsnio asme- 
nybės struktūros raiškai“. Ši asmenybė turi „nepasoti- 
namą destrukcijos poreikį“, bet jai taip pat „sustiprėja 
vaizduotė bei didybės jausmas“. Ji pasižymi „etiniu ne- 
nuoseklumu bei svyravimu tarp religinės ir pasaulie- 
tinės moralės kraštutinumų“. Pradedant Hamletu, bai- 
giant nesuskaičiuojamais XIX a. rusų literatūros herojais, 
desocializuota asmenybė linksta „arba kraštutinai sekti 

impulsu bei aistra, arba mestis į refleksijos ir abejonės 
kraštutinumą“?. Abi būsenos gana greitai išeikvoja jas 
varančią vidinę energiją, ypač jei jos išbandomos 
„realaus gyvenimo“ veikloje. (Priešinga situacija būna 
tada, kai grynai simbolinė veikla, kaip, pavyzdžiui, 
vienuolynuose ar universitetuose, esti apsaugoma.) 
Tokios būsenos gali pereiti ir į sau priešingas. 

Paplitusi nuomonė, kad tarpuvaldžio laikotarpiais 
padaugėja prievartos ir sustiprėja požiūrių bei elgesio 
poliarizacijos tendencijos.? Tačiau ortodoksiją ir ereziją 
skiriančios ribos nėra aiškios; „lengva nuslysti nuo vie- 
nos prie kitos“?. „Intensyvių vidinių stimulų“, intensy- 
vesnio subjektyvumo ieškojimo „technika“ „gali būti 
tiek libertininė, tiek asketinė“.8 Iš tikrųjų abi priešin- 
gybės gali būti ir bendrašaknės, kaip kad buvo gnos- 
ticizmo atveju. „Pirmoji išsižada ištikimybės prigimčiai 
per nesaikingumą, o antroji - per susilaikymą. Tiek vie- 
na, tiek kita peržengia įprastinės normos ribas.“? Šias 
tendencijas galima traktuoti kaip psichologinio neaiš- 
kumo arba „ontologinio saugumo nebuvimo“!? patirtį, 
taip pat ir kaip atsaką į tokį neaiškumą. Jis atsiranda 
dėl to, kad nebėra simboliškai įvertintų socialinių struk- 
tūrų, ir dėl šios priežasties nebelieka ribų, kurias šios 
struktūros nustato asmenybės viduje vykstantiems 
spontaniniams procesams „normaliais“ laikotarpiais, 
suteikdamos asmenybei stabilumo. 

Iki šiol buvo nustatyti bent du mechanizmai, pagal 
kuriuos socialinės struktūros nuvertinamos: (1) vadovų 
nesėkmė išspręsti opias socialines problemas; (2) kai 
galimybė daryti sprendimus atskiriama nuo emocinės 
atsakomybės tiems, kuriuos tokie sprendimai veikia, 
kaip kad atsitinka valdant užkariautas teritorijas ar kai 

režimai labai racionalizuoti.!! Man labiau priimtina ana- 
litiškai „gryniau“ skirti instrumentinę ir ekspresyvinę 
nesėkmę (t.y. akivaizdų nesugebėjimą susidoroti arba 
su praktiniais, arba su emociniais žmonių poreikiais). 
Ir nesvarbu, ar tokią nesėkmę bet kokiu laipsniu 
nulemia visuomenės sąranga, jos kultūros tradicijos, jos 
vadovų sprendimai, ar dideles jos žmonių grupes vie- 
nijantis elgesys. Instrumentinė nesėkmė tampa nuver- 
tinimo veiksniu tada, kai jos poveikį patyrę Žmonės 
pradeda ją interpretuoti kaip „politikos bankrotą“. Eks- 
presyvinės nesėkmės pojūtis atsiranda, ir tai nebūtinai 
sąmoningai suvokiama, žmonių emocingumo formoms 
atsiskyrus nuo sociokultūrinės sąrangos, kurioje šios 
formos reiškiasi. Toks atsiskyrimas įvyksta, kai emo- 
cingumo formos keičiasi, o socialinė sąranga į tuos 
pokyčius nereaguoja, arba kai socialinė sąranga pakinta 
taip, kad pati nebegali reaguoti į egzistuojantį emo- 
cingumą. Tiek ekspresyvinė, tiek simbolinė nesėkmė 
gali būti priežastis, dėl kurios žlunga simboliniu mo- 
deliu besiremiantis socialinio gyvenimo tvarkymas. 
Nemanau, kad socialinių pokyčių pagreitėjimas per se 
bet ką nuvertina, nors tai gali padidinti paminėtų ne- 
sėkmių galimybę. Tačiau kaip tik intuityvaus pasitikėji- 
mo socialinio gyvenimo modeliu praradimas ir yra 
pagrindinė sąlyga, dėl kurios atsiranda krizės asmeny- 
bės savivoka.!2 

Socialinių struktūrų simbolinis nuvertinimas skatina 
jautrumo, galbūt ir įžvalgumo sustiprėjimą? tam tikrus 
poslinkius sąmonėje, aukštesnes moralines aspiracijas'4, 
galimas daiktas (nors ir nebūtinai), didesnę lyčių lygy- 
bę!5; o, kita vertus, tai lemia socialinių krizių periodams 
būdingą iškreiptumo, absurdiškumo, groteskiškumo 

pojūtį!*, „nesugebėjimą išreikšti emocijas paprastai ir 
natūraliai“, „nežabotą gausą fantazijos“ su visada ją ty- 
kančiu pavojumi nusiristi į trivialumą!?. Charakteringi 
krizės asmenybės raiškos būdai yra susvetimėjimo jaus- 
mas, atsinaujinimo sąjūdžiai, perdėtas dėmesys arba 
jaunystei, arba mirčiai (bet jokiu būdu ne brandos laiko- 
tarpiui), apokalipticizmas, tuo pačiu metu atsiradęs po- 
linkis į vienas kitam prieštaraujančius veiksmus ar mąs- 
tymo tipus, taip pat tragiškojo teatro (arba koncepcijos, 
kad gyvenimas - tragiškasis teatras) populiarumas. 
Kai kuriais atvejais tais laikotarpiais, kai atsiranda 
daug krizės asmenybių, itin daug pasiekta kultūroje.!š 
Beje, gali būti, kad bent jau vienos civilizacijos — grai- 
kų - aukso amžių suformavo krizės asmenybės, ir šiai 
kultūrai klestint išryškėjęs genialumas, kaip ir jos pačios 
trapumas (lyginant ją, pavyzdžiui, su Kinijos ar Egipto 
kultūromis), kiek siejasi su krizės asmenybėmis, kurių 
tiek daug būta jai pasiekus aukščiausiąjį klestėjimo 
tašką.!? Atrodo, kad krizės asmenybių vaidmuo buvo 
svarbus ir Indijos religinių tradicijų susiklostymui?“; šis 
vaidmuo ryškus ir XIX amžiaus rusų inteligentijoje. 
Tačiau negalima laikyti savaime suprantamu dalyku, 
kad pačios kūrybiškiausios individualybės tarpuvaldžio 
laikotarpiais buvo kraštutiniausios krizės asmenybės*! 
(nors tokie genialumo prasiveržimai kaip Antonin Ar- 
taud — „vien įtampa ir baltos liepsnos“? - tokiais kraš- 
tutinumais dažnai ir atrodo). Labiau tikėtina hipotezė, 
kad kūrybiškiausios individualybės tarpuvaldžio lai- 
kotarpiais buvo tos, kurios savo viduje atliepė krizės 
asmenybės elementus, bet, be jų, turėjo (pvz., Montaig- 
ne) arba brandos metais išsivystė savyje (pvz., Dosto- 
jevskij) saugumo ir atsparumo šaltinius arba tam tikrą 

kryptingumo pojūtį??, kurių, galima manyti, kraštuti- 
nesnės krizės asmenybės neturi. 

Vienu svarbiu aspektu skiriant krizės asmenybės tipus, 
reikia atsižvelgti, ar ši asmenybė vystosi vyraujančios 
pesimistinės atmosferos, kurią gali sukelti vidinės 
ekonominės stagnacijos bei numanomos išorinės grės- 
mės sutapimas, periodais, kaip buvo vėlyvojoje Romos 
imperijoje, XVII a. Rusijoje „suirutės laikotarpiu“, saba- 
tiečių judėjime, taip pat Weimaro Vokietijoje. Kitais 
atvejais krizės asmenybės gali rastis tokiais periodais, 
kai visuomenėse, kurios savo viduje yra dinamiškos ir 
palyginti saugios, maišosi optimistiniai ir pesimistiniai 
požiūriai, kaip, pavyzdžiui, Racine'o-Pascalio amžiaus 
Prancūzijoje ar Viktorijos laikų Didžiojoje Britanijoje.24 

Atrodo, kad pastaruoju atveju tarp literatūrinės 
inteligentijos atsiradusi krizės asmenybė reiškėsi paly- 
ginti nuosaikia ar bent jau ne tokia tulžinga forma. 
Galbūt toks romumas buvo sociokultūrinės aplinkos, 
kurioje vyravo palyginti subalansuotas optimizmo ir 
baimės santykis, padarinys. Galima taip pat hipote- 
tizuoti, jog krizės asmenybės elgiasi nuosaikiau tada, 
kai didžiosios socialinės struktūros nuvertinamos, 
tačiau išlieka galimi nuoširdūs socialiniai santykiai ir 
intymumas dar išlaiko savo „aurą“ (Susan Sontag savo 
darbe Prieš interpretaciją pastebi, kad vėlesniu laikotar- 
piu menininkams bei intelektualams tokie santykiai šią 
„aurą“ jau buvo beveik praradę). 

Viktorijos laikų Anglijoje viduriniosios klasės „krizės 
asmenybę“, panašiai kaip ir XV amžiaus Europoje, 
sulaikė griežtai konvencionalios mąstymo ir moralės 
struktūros??, ir dėl to ji negalėjo būti visiškai išreikšta. 
Šis sistemos primestas spontaniškumo slopinimas galėjo 

prisidėti prie pirmojoje XIX amžiaus pusėje matomo 
viduriniosios klasės polinkio į psichosocialinę depresi- 
ją2?, nes tuo metu toks dar visai neseniai atsiradęs slopi- 
nimas buvo griežtas. Romantizmas, kaip ankstyvesnė 
mistika, o vėliau psichoanalizė, galėjo atsirasti kaip 
ginklas, nukreiptas prieš tokį griežtumą.?7 

Septintajame XX amžiaus dešimtmetyje krizės asme- 
nybė buvo įvairiai, bet gana nuosekliai konceptualizuo- 
ta kaip „protėjiškas stilius“ („kuriam būdinga begalinė 
seka eksperimentų ir tyrimų [...], iš kurių kiekvienas 
gali būti paaukotas naujų psichologinių ieškojimų var- 
dan“), kaip „antinomiška asmenybė“ (išsisklaidęs iden- 
titetas, nesugebėjimas skirti savęs nuo kito, atvirumo 
ir gyvumo vertinimas, didesnis pasitikėjimas jausmais, 
o ne taisyklėmis, padarinių nepaisymas) ir kaip „neaiš- 
kumo-intensyvumo mechanizmas“ (nuolatinis intensy- 
vių patyrimų poreikis tampa būdu nugalėti vidinį 
išsisklaidymą ir asmeninio identiteto stoką, kas sukelia 
didelį elgesio nepastovumą).28 

Galima siūlyti hipotezę, kad egzistuoja dvi santykių 
rūšys tarp protėjiškos (arba neaiškios) ir politizuojan- 
čios krizės asmenybės būsenos. Viena vertus, protėjiš- 
kas procesas panaikina senas poliarizacijas; jis yra dedi- 
ferencijuojantis. Kita vertus, etinė /politinė poliarizacija 
gali būti tas mechanizmas, kurio padedama „visiškai“ 
protėjiška asmenybė - neturinti vidinių saugumo ir tvir- 
tumo pagrindų (į juos atsiremdama tokia asmenybė ga- 
lėtų subalansuoti protėjiškas savybes) - pradeda save 
organizuoti. Šiuo atveju poliarizacija yra protėjiškos bū- 
senos padarinys. Ši poliarizacija lauktina praėjus tam 
tikram laikui po stipraus protėjiškos būsenos pasireiš- 
kimo, pavyzdžiui, po viduramžių nuosmukio ėjusioje 


2. - 220 

reformacijoje arba šiuolaikinėse individų biografijose, 
kai siurrealizmą pakeičia kovingumas. Atrodo, kad 
bendros tarpuvaldžio laikotarpių suirutės fone protėjiš- 
kai srovei transformuotis į aiškiai išreikštas priešpriešas 
reikia stipraus tiesioginės grėsmės pojūčio. Kai tokios 
grėsmės nėra, vystydamos savo pačių potencialą pro- 
tėjiškos asmenybės gali augti laipsniškiau, o ne polia- 
rizuotis, pasinaudodamos savo kultūrinio pagrindo 
siūlomomis kategorijomis.? 

Atrodo, kad visuomenių istorijoje perėjimas nuo pro- 
tėjiško nepastovumo į griežtą poliarizaciją yra grįž- 
tamasis procesas. Tai galima pastebėti ir individų gyve- 
nime, tik sunkiau. Šiuolaikinėje visuomenėje matyti tam 
tikra tendencija, kai poliarizuotų asmenybių kartos 
„Vaikai“ (nebūtinai biologiniai) tampa protėjiškais, ir 
atvirkščiai. 

Galima pasiūlyti keletą labai hipotetiškų teiginių apie 
krizės asmenybės pakopų santykį su intelektualinės 
vaizduotės polinkiais. Tokie mąstymo modeliai, kurie 
akcentuoja atsitiktinumo visagalybę, savavališkai el- 
giasi su apibrėžimais, 0 visas patirtis vienodai sureikš- 
mina, yra krizės asmenybės protėjiškos fazės psicho- 
loginis atitikmuo. Poliarizuotoje fazėje krizės asmenybė 
turbūt links teikti pirmenybę dualistiniams mąstymo 
modeliams, turintiems ryškias grynumo/nešvaros, 
demonizacijos/išganymo, subjekto /objekto dichotomi- 
jas. Kai asmenybė pastebi tokius prieštaravimus ir artėja 
prie jų išsprendimo, galima tikėtis, kad paprastus dua- 
lizmus (opozicijų kovas) pakeis sudėtingesni modeliai. 

Atrodo, kad ideologijos, nesvarbu, ar jos pasaulie- 
tinės, ar religinės, postuluojančios, jog išganymo, gėrio 
arba idealios visuomenės privalu siekti prieš tai iki galo 

išnaudojus blogio potencijas (nuodėmę, korupciją, 
skurdą, tironiją, asmeninį žiaurumą, kančią, susveti- 
mėjimą ar beprotybę), yra tipiški krizės asmenybės 
produktai. Ši asmenybė siekia dialektiškai išspręsti 
tokią socialinę situaciją, kurioje nepaliekama galimybės 
opozicijų transcendencijai. Toks vaizduotės tipas pa- 
gimdo didžiuosius etinius-politinius paradoksus: Sab- 
batai Zevi, Rousseau, Marxą, Nietzsche, R.D. Laingą.?0 
Tačiau nors paradoksai dažnai yra tikslios sudėtingų 
psichokultūrinių situacijų diagramos, jie iš anksto retai 
nurodo tuos sprendimus, į kuriuos šios situacijos ga- 
lutinai transformuojasi. 

Krizės asmenybę „realiame“ pasaulyje, kuriame rei- 
kia priimti sprendimus su iš to išplaukiančiais padari- 
niais, visiškai sužlugdo jos polinkis iš pradžių per daug 
griežtai atskirti „realybę“ nuo regimybės, o po to tiek 
realybę, tiek regimybę be išlygų pakeisti kokia nors 
fantazija (kokio nors dalyko idėja ar arbitrališku veiks- 
mu). Sintezuojantis krizės asmenybės tipas sužlunga dėl 
to, kad nesugeba skirti objektyvios realybės nuo savo 
paties vaizduotės reakcijos į ją, jas abi sulieja į kuriamą 
simbolinį modelį; o analizuojantis tipas pastarųjų dviejų 
dalykų apskritai nesugeba susieti. Tokios simbolinės 
fantazijos ne tik leidžia įveikti asmenines, dažnai ir 
kolektyvines krizes; jos taip pat yra svarbus ir išlie- 
kamąją vertę turintis krizės asmenybių įnašas. Tačiau 
reikia matyti, kas gi yra šis įnašas iš tikrųjų: tai — 
simboliniai modeliai, naujai susiejantys subjektyvią 
socialinės tikrovės pagavą su tuo, kas bet kokiu metu 
yra objektyvios tokios tikrovės ypatybės. 

Kokios nors tiesiogiai gresiančios katastrofos pojūtis 
verčia kai kurias krizės asmenybes karštai atsiliepti ir 

prisijungti prie įvairiausių sąjūdžių: atpirkėjų, aukso 
amžiaus skelbėjų, čiabuvių, siekiančių atgaivinti savo 
ankstyvesnę kultūrą, o mūsų amžiuje — prie revoliu- 
cinių ar reakcinių judėjimų.*! Tačiau taip atsiliepia ne 
visos krizės asmenybės, ir didžiąją tokių sąjūdžių dalį 
(jei juos lydi sėkmė) sudaro ne jos. Bet net ir būdamos 
sąjūdžiuose, krizės asmenybės spontaniškai labiau 
linksta į schizmatišką skaidymą (arba, į tai reaguo- 
damos, į isterišką tokių sąjūdžių „eretikų“ baimę), o 
ne į lengvą savo įsipareigojimų disciplinos prisiėmimą 
ar pasidavimą kitų kontrolei. 

Dėl savo nepastovumo ir greito kūrybinės ugnies 
išblėsimo krizės asmenybei ypač sunku ilgėliau stabi- 
lizuoti save, atlikti pareigas visuomenei, dirbti kolek- 
tyvinį darbą. Reikalavimai sutramdyti ar apriboti krizės 
asmenybes, kai jų atsiranda labai daug, kyla tarp tokių 
žmonių, kurie kolektyvinio gyvenimo vardan suinte- 
resuoti išlaikyti kokią nors struktūrą. Kadangi krizės 
asmenybė pati priklauso nuo tam tikrų tokio tipo struk- 
tūrų (net jei tai atsiranda tik jos „išsekimo“ momentais), 
ji pati dažnai pritaria savo socialinio nestabilumo 
apribojimams.?? Jeigu atrodo, kad vaizduotę įtikinantį 
ribų pojūtį galima pasiekti tiktai priimant iš išorės 
primestus apribojimus, tai tada krizės asmenybė gali 
užsibaigti, susitapatindama su jais (arba stodama į „am- 
žiną“ opoziciją prieš tokius suvaržymus). Tarpuvaldžio 
laikotarpiai tiems, kurie juos patyrė intensyviausiai (o 
tai turbūt nėra didžiausia gyventojų dalis), dažnai 
baigiasi ne apribojimų primetimu, o jų pasirinkimu. Tai 
atsitinka, kai apribojimų nepavyksta susikurti savo 
viduje ir juos tenka skolintis iš išorės: iš antgamtinių 
jėgų, pasaulietinių institucijų, absoliutistinių doktrinų 

ar prievartinių kolektyvų. O vėliau atrodys būtina tokią 
išorinę kontrolę jėga primesti kitiems, kuriuos laikys 
nesugebančiais savo viduje jų susikurti.33 

Autokratiškesnių socialinių sistemų suformuotos 
asmenybės mažiau linksta pasitikėti vidinės kontrolės 
efektyvumu, todėl tarpuvaldžio laikotarpiais jos grei- 
čiausiai pasirinks pastarąjį atvejį.?* Tačiau daugelio 
„Laisvųjų dvasių“ (Free Spirits) tapimas kvakeriais 
Cromwellio laikų Anglijoje gali pažadinti mintį, kad 
neaiškių asmenybių pasirinkti apribojimai ilgainiui gali 
tapti humaniškais, racionaliais ir neautoritariniais.?42 
Galimas daiktas, kad kvakeriai padėjo „renteriams“ 
(Ranters) išugdyti vidinę kontrolę, todėl pastariesiems 
ir nereikėjo jėga primetamų suvaržymų. 

Krizės asmenybės sąvoka, kaip ir kiti psichokultū- 
riniai konceptai, neapima asmenybės sistemos visumos. 
Turbūt visų pirma ši sąvoka identifikuoja tokį savivo- 
kos modelį, kuris, kartą nustatytas, siejasi su veiksmais, 
O ypač su tais, kurie yra emociškai reikšmingi veikėjui. 
Tada savivokos gali būti projektuojamos į įvairius 
išorinio pasaulio objektus, įskaitant ir kitus Žmones, 
ideologijas, meną bei „visatą“, kurie turi pakankamai 
tuščią ekraną, kad galėtų priimti simbolines projekcijas. 

Tačiau tai, kas regima savyje ar kituose, nebūtinai 
sutampa su tuo, kas yra pagrindinė varomoji jėga, t.y. 
su pagrindiniais motyvacijos mechanizmais, gynybos ir 
atsistatymo priemonėmis, įsipareigojimų hierarchijomis 
bei už krizės asmenybės savivokos slypinčiais latenti- 
niais simboliniais modeliais.3? Tokios gelminės asme- 
nybės struktūros gali būti iš tiesų neaiškios krizės as- 
menybės protėjiškoje fazėje. Ne todėl, kad tokių struk- 
tūrų tada nebūtų, bet dėl to, kad galimų neaiškumų 

nebeįžvelgiantis vyro (ar moters) suvokimo būdas 
nebesugeba išskirti galimų (ar net būtinų) modelių.** 
Būtent iš tokio taško žvelgiant geriausiai galima pa- 
aiškinti krizės asmenybės abejones dėl „autentiškumo“, 
jos polinkį būti nesaugia (ir todėl kraštutine) ir net jos 
grubumą. 

Per ilgą laiką savivokos tendencijos gali kisti greičiau 
už asmenybės gilumines savybes. Todėl kultūros psi- 
chologui, sutelkiančiam dėmesį į savivoką apskritai bei 
į krizės asmenybės savivoką atskirai paėmus, kyla pa- 
vojus neįvertinti ilgalaikės pagrindinių asmenybės 
savybių raidos laipsnio. 


3. Revoliucinės metaforos ir 
neaiškios asmenybės 


Atrodo, kad tikėjimo (arba emocinio susitapatinimo 
su bet kuria apibrėžiamų ir santykiškai stabilių galu- 
tinių įsipareigojimų sistema) stygius — išskirtinis šiuo- 
laikinių Vakarų bruožas. Tačiau visuomeniškai aktyvus 
studentų elegesys Jungtinėse Valstijose septintajame 
dešimtmetyje, taip pat ir panašių grupių kitur, turėjo 
ypatybių, pagal kurias galima spręsti apie stiprią, 
tikėjimą primenančią (faith-like) orientaciją. Tokio inte- 
lektualinio tikėjimo turinio neįmanoma apibrėžti taip 
aiškiai, kaip kad ankstesnių, „tradiciškesnių“ tikėjimo 
sistemų. Suprantama, šiuolaikinės tikėjimą primenan- 
čios orientacijos gali ir nesiekti galutinio stabilaus taško 
(identifikuojamų galutinybės vizijų), o labiau sietis su 
iškylančiais veiksmo ir jausmo būdais. Tai tikėjimas ne 
į egzistencijos būdą, bet į jos formavimo metodą. 

Aiškiai apibrėžti šio dažnai neaiškaus bei išsisklai- 
džiusio tikėjimo koncepcinės struktūros neįmanoma. 
Tačiau galima klausti: kokie yra šio iškylančio ir vis dar 

netvirto tikėjimo simboliai, paradigminės metaforos, 
kuriose telpa daug jo neaiškios prigimties, bet kurios 
yra ypatingai patrauklios išsilaisvinusiam ir jautriam 
jaunimui ekonomiškai labiausiai išsivysčiusiose visuo- 
menėse? Kodėl šie simboliai jiems patrauklūs? Iki kokio 
laipsnio šie simboliai paaiškina į juos orientuotą elgesį? 


Socialinių realijų sumetaforinimas 


Mano pagrindinė tezė yra tokia: kad imtų dominuoti 
visuomenėje ir taptų emociškai įtikinami dideliam jos narių 
skaičiui, kokios nors tikėjimo sistemos pagrindiniai simboliai 
turi išreikšti tiek palankų, tiek ir nepalankų spontanišką vaiz- 
duotės grūmimąsi su pagrindinėmis egzistencijos sąlygomis, 
nulemiančiomis tos visuomenės gyvenimo būdą. Modalu- 
mas, per kurį reiškiasi vaizduotės grūmimasis, tiesio- 
giai neatspindi objektyviai regimų ypatybių, sudaran- 
čių egzistencines sąlygas: jis yra metaforiškas šių sąlygų 
perkėlimas į vaizduotės veiksmus, iš kurių kristalizuo- 
jasi tokių sąlygų emocinė prasmė. Nors Lėvi-Strauss 
rašė, kad „socialinis gyvenimas įtvirtina kosmologiją jų 
struktūrų panašumu“! taip pat ir jų proklamatikos pa- 
našumą, bet tikėjimo metaforoms konkretų turinį gali 
suteikti tik žmogiškasis patyrimas. 

Analizę pradėsime nuo dviejų pagrindinių - prisikė- 
limo ir revoliucijos - metaforų, kurios skirtingais socia- 
linės evoliucijos etapais tapo simboliškai svarbios. Atro- 
do, kad išsivysčiusiose žemdirbių visuomenėse (nors 
ir ne visose) tampa svarbus dievo prisikėlimo mitas.la 
Galima daryti prielaidą, kad šis mitas kristalizuoja to- 
kių visuomenių pagrindinių socioekonominių realijų 

emocinę reikšmę: (1) kaip atsakas į suteikiančio gyve- 
nimą grūdo mirties ir prisikėlimo pasikartojantį ciklą 
(Frazer), iškyla aspiracija nugalėti žmogišką mirtį per 
panašaus tipo nemirtingumą suteikiantį procesą; ir (2) 
stipriai išvystyta tokio tipo visuomenės hierarchinė 
struktūra, kuri savo aukščiausiąjį tašką pasiekė absoliu- 
tinėje žemdirbių imperijoje. 

Tai reiškia, kad tokios struktūros valdžios aparato 
viršūnėje yra arba personaliai identifikuojamas indivi- 
das, arba koks nors aukščiausias principas, kažkokia 
ypatingai sudievinta figūra, mechanizmas arba abstrak- 
cija, į kuriuos yra sutelkiamas dėmesys ir kurie turi būti 
traktuojami rimtai, nes raštingų civilizacijų tradicijose 
tokiam reiškiniui alternatyvos nėra (išimtys yra Grai- 
kija, kur Prometėjo mite regime beveik sudievintą maiš- 
tą, ir tik keletui žmonių teskirtas palaimintas religijos 
kontempliatyvus atsiribojimas Indijoje). Kad ir kokios 
iškiltų alternatyvos, pavyzdžiui, valstiečių sukilimų 
metu, jos linksta remtis kultūriniais modeliais, atsira- 
dusiais dar iki susiformuojant raštijai ir imperijai, kurie 
hierarchinės žemdirbių valstybės intelektualinėje tra- 
dicijoje paprastai yra užgniaužti. Beje, daosizmą Ki- 
nijoje galima laikyti labai rafinuotu kultūrinių orien- 
tacijų kompleksu, kurio prigimtis siekia visuomenės 
evoliucijos etapą iki raštijos atsiradimo. Nenuostabu, 
kad daosizmas tapo „filosofija, priimtina sukilusiems 
valstiečiams bei frustruotiems individams“. Pagal bū- 
dingą hierarchinės žemdirbių imperijos mąstymo būdą, 
visi teisėti valdžios vykdytojai atstovauja sudievintai 
figūrai arba principui. To, kam tokia figūra ar princi- 
pas (ir niekas daugiau) suteikia įgaliojimus, valdymas 
yra teisėtas. 


Tokia figūra arba principas turi sankcionuoti ir pri- 
sikėlimą. Bet pasirodo, jog sudėtingose civilizacijose, 
kuriose daugiau rūpinamasi palaikyti socialinę siste- 
mą, o ne išlaisvinti individą (tam tikra prasme) nuo jo 
suvaržymų, negali atsirasti prisikėlimo kitokiam gy- 
venimui mito. (Senovės Egipte prisikėlimas reiškė to 
paties egzistencijos būdo atgaivinimą.) Prisikėlimo 
naujam gyvenimui mitas reikalauja kokio nors indivi- 
dualistinės (visuomeniškai aktyvios ar pranašiškos) 
orientacijos laipsnio kultūrinėje tradicijoje. Atrodo, kad 
tokiame mite susilydo maištas prieš autoritarinę visatos 
struktūrą ir paklusnumas jai. Kultūrinės tradicijos, 
kurios labiausiai užgniaužia individų nepriklauso- 
mumo siekį (kaip konfucianizmas), jokių prisikėlimo 
mitų neišplėtoja.? Vietoj to jos generuoja amžino tapa- 
tumo — dangiškosios imperijos, ritualinės harmonijos, 
išliekančios šeimos tradicijos —- mitus. 

Revoliucijos sąvoka pačiame bendriausiame simbo- 
liniame lygmenyje gali suponuoti „švento pykčio“, ve- 
dančio į „atpirkimą“, koncepciją, t.y. sunaikinimo-atsi- 
naujinimo ciklą.* Nors indų tradicijoje buvo žinomas 
sunaikinimo-atsinaujinimo ciklas kaip grynai kosminis 
reiškinys, kurio žmonės savo sprendimais negali pa- 
veikti, bet sociologinės revoliucijos sąvoka galėjo atsi- 
rasti tik tokioje civilizacijoje, kaip judėjų-krikščionių, 
kurioje pasaulio pakeitimas pagal tam tikrą moralės 
kriterijų yra religinė pareiga? 

Atrodo, kad revoliucijos, kaip nauja nešančio popu- 
liaraus perversmo, o ne praeities šventųjų papročių at- 
statymo, dramatinis įvaizdis atsirado ant moderniųjų 
laikų slenksčio XVII a. Italijoje ir Anglijoje. Nuo XVIII a. 
pabaigos ji reiškė „nepertraukiamas ir sąmoningas 

pastangas pertvarkyti visuomenę pagal teorinius prin- 
cipus, kurie remiasi tam tikra idealios tvarkos, ideo- 
logijos vizija“.? Galima manyti, kad tokį revoliucijos 
įvaizdį pranašauja Thomas Mūntzer arba kad jo požiū- 
ris yra tarpinė grandis tarp prisikėlimo ir revoliucijos 
mitų.6* Tačiau revoliucijos įvaizdis tampa didžiąja isto- 
rine metafora, kuri suformavo ir kondensuotai išreiškė 
simbolinį visos civilizacijos modelį (keliais variantais), 
tik industriniu keliu žengiančiose arba industrinėse 
visuomenėse. Suprantama, jis patinka ne visiems tokių 
visuomenių nariams. 

Viena iš priežasčių, dėl ko „aukštesniam“ socialinės 
evoliucijos etapui atstovaujantys mitai nėra priimtini 
visoms aukštesnio etapo visuomenėms (arba ne visiems 
jų nariams), yra ta, kad išlieka ankstesniuose etapuose 
suformuoti mitai. Kadangi kiekvienas didysis mitas pa- 
teikia kokį nors bazinį sociopsichologinį pastebėjimą, 
tai ankstesnių periodų „simboliniai laimėjimai“ išlaiko 
tam tikrą žmogiško reikšmingumo laipsnį net ir tada, 
kai socialinių sąlygų, įgalinusių tuos laimėjimus, jau 
nebėra. Dar daugiau: laikui bėgant mitai patys evoliu- 
cionuoja — iš dalies prisitaikydami prie naujai atsiran- 
dančių ir juos spaudžiančių socialinių poreikių, iš 
dalies, panašiai kaip meno stiliai, atskleisdami savo 
implikacijas bei galimybes. Tačiau archajiškesni mitai 
atskiriami nuo „toliau pažengusio“ periodo gyvenimo 
būdo (tada jų poveikis „sąmonei“ yra arba neefektyvus, 
arba griaunantis), jei jie nėra reinterpretuojami remian- 
tis mitiniais formulavimais (arba tokią interpretaciją 
siejant su šiais formulavimais), į kuriuos spontaniškai 
linksta vaizduotė naujose socialinėse sąlygose, kai 
konkreti idėjų įbrukimo politika tampa nebeefektyvi. 

Tačiau bendrasis civilizacijos simbolinis modelis „at- 
renka“ tokius joje gyvenančių žmonių įspūdžius, ku- 
riems bus leista reikštis svarbiausiose tos civilizacijos 
metaforose. Atskiri metaforų tipai negali įgyti svarbaus 
vaidmens tam tikruose aukštesnio lygio simboliniuose 
modeliuose net ir tada, kada kūrybingų žmonių psicho- 
kultūrinė vaizduotė, jei ji išlaisvinama nuo kultūrinių 
gniaužtų, linksta tokias metaforas kurti (ar net jeigu 
atskiri individai sugriauna nusistovėjusį šabloną ir to- 
kias metaforas suformuluoja). Turi įvykti didelis bend- 
rojo civilizacijos simbolinio modelio sukrėtimas ar 
visiškas žlugimas, kad tokios svarbiausios metaforos, 
kurios buvo uždraustos, galėtų tapti populiariomis.? 

Net jeigu koks nors mitas ir yra saugiai įsigalėjęs, jo 
potencija priklauso nuo metaforiškų įvaizdžių sistemos, 
su kuria jis apibrėžtu laiku ir apibrėžtoje vietoje ribojasi 
(arba, galimas daiktas, jai tarnauja). Taigi prisikėlimo 
mitas žemdirbių visuomenėse gali pasilikti implicitiš- 
kas. Jį gali apibrėžti taip pat ir svarbesnė tokioms visuo- 
menėms žmogiškosios būties kaip pasikartojančio me- 
tų laikų ciklo metafora (metų laikų ciklo sąvoka apima 
taip pat ir tikrus valstiečių sukilimus, kurie traktuojami 
kaip tradicinių sąlygų atstatymas). Labiausiai tikėtina, 
kad prisikėlimo mitas buvo reikšmingesnis tada, kai 
viduramžių žydėjimo laikotarpiu jis ribojosi su gyve- 
nimo kaip kelionės arba gyvenimo kaip turnyro meta- 
foromis, o ne tada, kai pereinant į moderniuosius amžius 
jis pradėjo ribotis (kai kuriems žmonėms) su gyvenimo 
kaip Wunderkammer* numanoma samprata. Ir tik tada, 
kai vokiečių kunigaikščių įdomybių kolekcijos XVII a. 


* Stebuklų, įdomybių muziejus (vok.). Čia ir toliau paaiškinimai 
vertėjo. Autoriaus pastabos pateikiamos p. 154-184. 

antrojoje pusėje transformavosi į anglų mokslininko- 
džentelmeno mokslines laboratorijas, prisikėlimo są- 
voką pakeitė revoliucijos sąvoka. 

Galima laikyti, kad iki galo išplėtota revoliucijos me- 
tafora išreiškia industrinių (arba žengiančių tuo keliu) 
visuomenių dviejų svarbiausių realijų emocinį povei- 
kį: (1) žmogaus techninės galimybės sukonstruoti me- 
chanizmus, pagal savo paskirtį transformuojančius bet 
kokią žaliavą, tampa ta jėga, kuri sukelia (arba bent 
jau lemiamai sustiprina) psichologinį polinkį daryti 
prielaidą, kad įmanoma panašiu greičiu ir tokiu pat ra- 
dikaliu būdu pakeisti socialines institucijas (ir net 
„Žmogaus prigimtį“); ir (2) biurokratinio aparato beas- 
meniškumo rezultatas yra toks, kad kiekvienas žmo- 
gus nepriklausomai nuo jo asmeninių savybių tuo pat 
metu gali būti ir žaliava, kurią perdirba socialiniai me- 
chanizmai, ir potencialus kolektyvinių sprendimų da- 
lyvis, nustatantis tokio perdirbimo būdus bei tikslus. 

Visiškai biurokratizuotose visuomenėse dėmesys 
nebėra nukreiptas į unikaliai gerbtiną individą (arba į 
tokių individų grupę), prigimties (arba socialinės sant- 
varkos „prigimties“) parinktą atsistoti valdžios struk- 
tūros viršūnėje. Dėmesys kreipiamas į kiekvieno poten- 
cialą naudotis komunikacijos priemonėmis ir daryti 
sprendimus. (Demokratija, visuotinis išsilavinimas, 
masiniai sąjūdžiai tampa svarbiomis šio tikslo prie- 
monėmis.) Industrinėse visuomenėse plačiai paplitęs 
galios neturėjimo pojūtis kaip tik ir yra dar XVIII a. 
atsiradusio siekio kiekvienam dalyvauti valdžios struk- 
tūrose rezultatas. Atsiradus šiai aspiracijai, galios ne- 
turėjimo pojūtis gali iškilti net ir kai reali įtaka spren- 
dimų priėmimo procesams sustiprėja. Didele dalimi ši 

aspiracCij. Vra sąmoninga modernios socialinės sant- 
varkos patyrimo išraiška. Kad tokia santvarka sėkmin- 
gai funkcionuotų, ji turi ne priklausyti nuo atskirų in- 
dividų, o dirbti su pakeičiamcmis dalimis. Kaip tik 
žinojimas, kad individai gali būti pakeičiami, ir sukelia 
bendro dalyvavimo reikalavimus. Tačiau tokia sistema, 
pasirodo, yra psichologiškai pakeliama tik tada, kai or- 
ganizuotoje visuomenėje padidėjusi galimybė pakeisti 
individus subalansuojama su atitinkamai padidėjusiu 
individų nepakeičiamumo laipsniu asmeniniuose san- 
tykiuose, didesniu emocionalumu tarpusavio įsiparei- 
gojimuose.? 

Kultūriniai formulavimai, nesvarbu, kokie — „religi- 
niai“, „ideologiniai“ ar „meniniai“, - artėja prie tikėjimo 
metaforų būsenos, kai jie sintezuoja tai, ko socialinėje 
situacijoje labiausiai trūksta, su tuo, kas objektyviai joje 
svarbiausia. Simboliniai modeliai yra tikėjimo metafo- 
ros, kai jie atstovauja tiek „realybei“, tiek „utopijai“, ir 
dėl to laikytini turinčiais „realistines“ priemones „uto- 
pijai“ pasiekti. 


Socialinės mitologijos evoliucija 


1. Revoliucijos mitas, kad išliktų kaip įtikinama ti- 
kėjimo metafora, privalo įtikinamai pademonstruoti 
tam tikrą empirinio pajėgumo laipsnį įgyvendinti tai, 
ką pažadėjo, t.y. transformuoti socialinių institucijų 
struktūrą tokiu būdu, kad individo egzistencijos sąly- 
gas nulemiantis visuotinis dalyvavimas taptų įmano- 
mas (arba labai padidėtų jo reikšmė). Tokios revoliu- 
cijos, kaip puritonų revoliucija Anglijoje bei komunistų 

revoliucija Rusijoje, kurių padarinys buvo absoliutis- 
tinės imperijos, nesugebėjo sukonstruoti bendro daly- 
vavimo aspiraciją atitinkančio institucijų aparato, nors 
populiari revoliucija šią idėją implikuoja. Dėl to šitokios 
revoliucijos jau nebefunkcionuoja kaip konkrečios 
egzistuojančio tikėjimo išraiškos, tikėjimo, kuris indust- 
rinėse visuomenėse yra psichologiškai įtikinamas ir 
moraliai patrauklus. | 

Revoliucijos, kurios sudarė prielaidas artėti absoliu- 
tistinių imperijų link, gali būti vadinamos archajinėmis 
revoliucijomis. Archajiškas ne tik jų rezultatas - autori- 
tarinė valstybė, bet primityvus ir tokios valstybės su- 
kūrimo metodas - organizuota prievarta. Mes archajinę 
revoliuciją apibrėšime atsižvelgdami į minėtus du 
elementus: archajinė revoliucija - tai procesas, kurio me- 
tu organizuota prievarta sukuria autoritarinę socialinę 
sistemą, kurioje visa valdžia koncentruojama smarkiai 
hierarchinio politinio instrumento viršūnėje ir kurioje 
tokia koncentracija gali būti ideologiškai pateisinta. 

Bet iš to neišplaukia, kad tokių revoliucijų sukeltų 
įvykių eigoje nebuvo egalitarinių, anarchistinių ar pa- 
cifistinių elementų (pavyzdžiui, leveleriai). Šioje esė 
mes nagrinėjame revoliucijos įvaizdį, mitą, kuris iš jos 
liko. Tokį mitą arba įvaizdį lemia viso revoliucinio są- 
jūdžio aspektai, apibrėžiantys kiekvieno atskiro revo- 
liucijos tipo dominuojantį pobūdį. 

2. Modernistinės revoliucijos, iš kurių Prancūzijos re- 
voliucija yra tam tikra prasme „grynesnis“ pavyzdys 
nei Amerikos revoliucija (nes pastaroji turėjo daug kon- 
servatyvaus tautinio išsivadavimo karo bruožų), priima 
organizuotą prievartą kaip metodą, kuris leidžia sukurti 
socialinę sistemą, užtikrinančią jeigu ir ne visuotinį, tai 

bent platų dalyvavimą priimant sprendimus. Dėl na- 
cionalinės tradicijos, specifinės ideologinės orientacijos 
bei revoliucinius veiksmus lydinčių aplinkybių (ir net 
dėl atskirų individų vadovavimo lemiamais momentais) 
modernistinės revoliucijos labai viena nuo kitos skiriasi 
faktiškai panaudotos prievartos laipsniu. 

Nors faktiškai modernistinės revoliucijos rezultatas 
gali būti elitinė visuomenė, tokios socialinės sistemos 
negali pateisinti egalitarinė teorija, kuriai visuomenė, 
atsiradusi kaip modernistinės revoliucijos rezultatas, 
yra viešai įsipareigojusi, kaip kad neįmanoma rasinių 
kastų pateisinti Amerikos demokratinių principų prie- 
monėmis. Dėl to šitokios sistemos ideologiniai pamatai 
kultūriškai pateisina maištą prieš institucionalizuotą 
elitinį valdymą. Tai iš tiesų „yra viena labiausiai pa- 
zeidžiamų šiuolaikinio liberalaus-individualistinio vi- 
suomenės tipo vietų, dėl kurios gali žlugti socialinės 
kontrolės sistema“ .10 

O archajinių revoliucijų sukurtose visuomenėse, kaip 
Sovietų Sąjungoje ar Cromwellio protektorate (arba ja- 
kobinų „teroro ir dorybės valdymo“ variante Prancūzi- 
joje)!!, autoritarinę tvarką gali pateisinti kokia nors 
„Išrinktos mažumos“ doktrina, įpinama į oficialią socia- 
linę teoriją. Tokia doktrina yra bet kurios revoliucinės 
ideologijos archajinis elementas. Norint sukurti revo- 
liucinę ideologiją, ją būtinai reikia derinti su „egalitari- 
niais“ elementais, tačiau pirmenybės suteikimas išrink- 
tųjų mažumos doktrinai prieš revoliucinės programos 
egalitarinius elementus atskiria archajinę revoliucinę 
ideologiją nuo modernistinės. Šiuo požiūriu leninizmas 
ir stalinizmas yra „modernistinės“ marksizmo ideo- 
logijos archajizavimo pakopos. Dėl archajinio elemento 

revoliucinėje ideologijoje ir susikuria „revoliucinės im- 
perijos“. Tačiau galima teigti, kad viena iš sėkmingų 
Amerikos revoliucinės tradicijos srovių siekia net toliau 
už modernistinę revoliuciją.!2 O daugelyje kitų revo- 
liucijų panašios srovės yra „istorijos užslopinamos“. 

Emocinės archajinių revoliucijų šaknys siekia senovės 
Artimųjų Rytų mitologinį klimatą. Teoriškai jas galima 
pavadinti judaistinėmis, o praktiškai, dėl „jų keistos 
žiaurumo žmonėms ir jautrumo idėjoms kombinaci- 
jos“, - asiriškomis. B Jos linksta orientuotis į mesijinę 
ideologiją, kuri įteisina keleto išrinktųjų — „tikro tikėji- 
mo nešėjų“ - socialinę viršenybę. O stipriau Romos res- 
publikos dvasiai pasidavusios modernistinės revo- 
liucijos linksta susitelkti ties lygybės prieš įstatymą 
sukūrimu. Šiuo požiūriu Prancūzijos revoliucijos rai- 
doje išryškėjo daug labiau archajinis pobūdis nei Ame- 
rikos revoliucijoje. 

3. Iš XVIII a. pabaigos ir XIX a. pradžios poetų ro- 
mantikų ir anarchizmo teoretikų kile revoliucionieriai 
postmodernistai atmeta abu archajinėms revoliucijoms 
būdingus elementus!“: prielaidą, kad organizuotos prie- 
vartos panaudojimas neišvengiamas, ir autoritarinę so- 
cialinę sistemą, besiremiančią savaime suprantama 
vienų asmenų valdžios viršenybe (arba „dominuojančia 
padėtimi“) prieš kitus. Revoliucionierius postmodernis- 
tas abejoja tiek primityviomis politikos priemonėmis, 
tiek tradicine socialinės santvarkos forma. 

Atrodo, kad žemesnę viduriniąją klasę ir neseniai 
suproletarintą valstietiją labiausiai patraukia archajinis 
revoliucijos įvaizdis. Modernistinei revoliucijos kon- 
cepcijai palankiausia aukštesnė vidurinioji klasė bei 
geriau įsitvirtinusi, organizuotesnė darbininkų klasė. 


2: —=.220 

Svarbiausias postmodernistinės revoliucijos metaforos 
šalininkų šaltinis yra humanitariškai išsilavinę ir emo- 
ciškai susvetimėię buržuazijos atstovai. Iš šios grupės 
kyla visų trijų revoliucijų tipų intelektualiniai lyderiai, 
bet ši grupė parūpina daugiausia žmonių tik postmo- 
dernistinėms revoliucijoms „masiškai remti“. Dera pa- 
žymėti, kad postmodernistinės revoliucijos yra vienin- 
telės, kurias gali lengvai ir naudingai panaudoti tie, 
prieš kuriuos jos yra deklaratyviai nukreiptos. Taip pat 
galima teigti, kad postmodernistinių revoliucijų sim- 
boliniuose modeliuose iki šiol nebuvo pakankamai 
socialinės realybės ir per daug utopinio ketinimo, kad 
taptų veiksmingesnėmis, 0 ne vien ramybę drumsčian- 
čiomis tikėjimo sistemomis. 


Socialinė tikėjimo psichologija 
pažengusiose industrinėse visuomenėse 


Tarp visiškai modernizuotos visuomenės teigiamų 
pasiekimų, iki šiol daugiausia prieinamų tik vidurinio- 
sioms ir aukštesniosioms klasėms, yra: plačiai paplitęs 
perteklius (kuris sumažina materialaus savanaudišku- 
mo būtinybę bei padidina galimų pasirinkimų ratą); 
aukštas daugelio žmonių švietimo lygis (kuris sustip- 
rina reikalavimus, kad visi žmonės turėtų „asmenine 
ir grupinę autonomiją“ )!5; ryškus tarpkultūrinių skirtu- 
mų įsisąmoninimas (kuris griauna bet kokios doktrinos 
ar papročių autoritetą); mažiau autoritarinė šeimos 
sistema (kuri linksta ugdyti atviresnę, ne taip užsi- 
spyrusiai pasitikinčią savimi asmenybę!“, bet galbūt 

jautresnę kančioms tų, kurie yra už jos artimiausios 
socialinės aplinkos ribų). 

Be to, tapusios visuotinai prieinamomis elektroninės 
komunikacijos priemonės sustiprina polinkį į neaiš- 
kumą (ambiguity), decentralizaciją, nediferencijuotas 
globalines reakcijas bei prisirišimą prie procesų, o ne 
stabilių rezultatų.!? Dėl to masinės komunikacijos prie- 
monės turi tendenciją griauti įprotį laikyti savaime su- 
prantamu dalyku tai, kad patyrimas ir gyvenimo būdas 
susiorganizuoja į tvarkingas (nors ir kintančias) sis- 
temas, išskyrus masinės komunikacijos sistemas, kurių 
priemonėmis toks patyrimas bei gyvenimo būdas yra 
perteikiamas. Masinės informacijos priemonės pasika- 
sa po tikėjimo pamatais visose struktūrose, išskyrus 
savo (o, plačiau imant, ir kitų komunikacijos sistemų, 
įskaitant kalbą). Atrodo, kad masinės informacijos 
priemonės pagrindžia struktūrą, sudarančią ne prane- 
šimo esmę, bet jo perdavimo technologiją. „Tikrasis“ 
tikėjimas apsiriboja tik pranešimų perdavimų metodais, 
bet nekreipia dėmesio į tai, ką patys pranešimai reiškia. 

Tokios elektroninės priemonės gali emociškai buki- 
nančiai, anestezuojančiai veikti žmonių, kurių bend- 
ravime dominuoja masinės priemonės, jautrumą. Bet 
tai yra monotoniškumo (nesvarbu, kokiais būdais jis 
sukeliamas), o ne elektroninių komunikacijos priemonių 
padarinys. Tačiau pastarosios iš tikrųjų turi įdomią 
savybę pateikti dalykus taip, kad jie ima rodytis vienodi, 
o tuo pakertamas ilgalaikis emocinis prisirišimas prie 
bet kokio reiškinio. Tačiau šią savybę atsveria pastebė- 
jimas, kad demokratinėse visuomenėse televizijos 
žiūrovai bei laikraščių skaitytojai tapo pagrindiniu 
suaugusių Žmonių moralinės socializacijos veiksniu. . 

Ten, kur visos šios įtakos susikerta, atsiranda tenden- 
cija susiformuoti neįprastai, „decentralizuotai“ asme- 
nybei!9, kuri nebegali sąžiningai priimti požiūrio, kad 
kokia nors vertybių sistema ar gyvenimo būdas yra 
„galutinės tiesos“ ar „teisingo gyvenimo“ sinonimai. 
Atviras viskam, traukos centro neturįs (ne todėl, kad 
centrų apskritai nėra, bet dėl to, kad egzistuojantys 
centrai turi mažai moralinės substancijos), toks asme- 
nybės tipas nenori leisti jokiam „elitui“ primesti kitiems 
savo įsipareigojimų. Jis net abejoja individo sprendimo 
prisiimti „dominuojančių“ ilgalaikių įsipareigojimų 
sistemą (a "central" set of permanent commitments) ir 
gyventi pagal ją moraline motyvacija. 

Tuo pat metu iš dalies masinių informacijos prie- 
monių dėka aiškiau matomi neigiami šiuolaikinės 
visuomenės pasiekimai (įskaitant išaugusį jos suge- 
bėjimą griauti)!? paskatino giliau įsisąmoninti žmonių 
aukų, kylančių dėl organizuotų patologijų — prievartos, 
eksploatacijos ir prietarų (nesvarbu, ar tokios patolo- 
gijos yra tradiciškai pateisinamos, ar ne), - kainą, o taip 
pat tendenciją šioms patologijoms priešintis arba bent 
jomis suabejoti. Pagaliau dėl augančios profesinės 
specializacijos pavojuje atsidūrė psichologiškai reika- 
linga pilnatvė; nuo atskiros asmenybės nepriklausantis 
sudėtingumas bei galutinio tikslo neturinti socialinė 
dinamika sukelia kai kurių religinio patyrimo ypatybių 
turintį socioemocinį potraukį.20 

Kadangi nė viena iš šiandien egzistuojančių ideo- 
logijų savo turiniu negali įtikinamai šio potraukio pa- 
tenkinti (nes ideologijas diskreditavo dėl jų įvykdyti 
bei jų šalininkų pateisinti nusikaltimai), todėl pilnatvės 
ir bendrumo ieškoma bendruose veiksmų ir jausmų 

stiliuose. (Atrodo mažiau lauktina, kad dėl stilių būtų 
daromi nusikaltimai kaip dėl ideologijų.) Tokioms as- 
menybėms decentralizuotas bendrijos eksperimentavimas su 
žmogiškojo pažeidžiamumo įsisąmoninimu yra tikėjimo pa- 
tyrimo ir išbandymo modalumas. Tačiau tokį tikėjimą 
supa ne aureolė, bet plati pokštavimo ar galbūt karna- 
vališkumo sfera. (Aureolė implikuoja hierarchiją, o 
karnavališkumas sulygina.) Tačiau toks karnavališ- 
kumas didesne dalimi yra ne išsivadavimas nuo kon- 
vencionalios moralės (taip jo funkciją supranta tradi- 
cionalistai), bet išsivadavimas nuo konvencionalaus 
nemoralumo, išsivadavimas per juoko dvasią, kad ga- 
lima būtų pasidaryti „geriems“. „Moralė“ ir juokas 
būtinai turi būti susipynę, kad kiekvienas iš jų turėtų 
galią įtikinti. 

Tikėjimas reikalauja ritualo. Tačiau jokios įtikinamos 
institucijų sistemos, kurią rituale galima būtų garbinti, 
nebeliko. (Institucinės sistemos vis dar kuriamos re- 
miantis hierarchinėmis pakopomis, o pats „sistemos“ 
įvaizdis psichologiškai nepriimtinas.) Technologinei 
tikrovei, kurią galima būtų rituališkai garbinti, būdinga 
ne nuolatinis pasikartojimas (kaip sėjos-derliaus ciklas 
žemdirbių visuomenėse), bet nuolatinis atsinaujinimas 
(industrinėms visuomenėms tipiški greiti pokyčiai). At- 
sirandančio tikėjimo ritualai gali būti ne teigimo, o tik 
normatyvinių taisyklių kvestionavimo ritualai, o taip pat 
jie privalo būti socialinių institucijų ir savęs paties 
atnaujinimo ritualai, bet tik ne pasikartojimo. Teigimo 
ir pasikartojimo ritualai nustoja būti emociškai reikš- 
mingi. Tačiau pats ritualas - ne. Biurokratizuotoje 
visuomenėje jo reikšmė tikriausiai net išauga, bet jis 
tampa tik vieno, unikalaus įvykio, o ne pasikartojančios 

progos ritualu. Jeigu ritualas tampa pasikartojančiu, jis 
transformuojasi į įprastinį poilsį. 

Revoliucinis procesas netenka savo autoritarinės 
struktūros (kurią taip aiškiai suformulavo tokie „mo- 
dernistiškai archajiški“ revoliucionieriai kaip Lenin), ir 
vis labiau ryškėja jo ne ekonominė-politinė, o socialinė- 
emocinė prigimtis?!, kurią labiau lemia besikeičiantys 
moraliniai įsipareigojimai, o ne stabilūs ekonominiai ar 
turimo statuso interesai. Galimas daiktas, bent jau li- 
beralios demokratijos šalyse ji ne tiek išlaisvina poli- 
tiškai, kiek psichologiškai sutapatina su savimi. Ji yra 
mažiau priešiška egzistuojančių socialinių sąlygų (biu- 
rokratija) arba ideologijų (dogmatiškumas) priespaudai 
negu jų banalumui, jų įtikinamumo nebuvimu, t.y. jų 
nesugebėjimui atsiliepti į moralinį jautrumą ir gyvą 
emociją. Iš tikrųjų dogmatinės, bet „gyvos“ ideologijos 
faktiškai nuo jų nepriklausantiems žmonėms gali būti 
priimtinesnės nei apskritai padorios, bet „banalios“ 
ideologijos. 

Idealiu atveju postmodernistinę revoliuciją įvykdo ne 
efektyvi ir centralizuota organizacija, kuri manipuliuoja 
individais savo naudai, o koks nors didele dalimi spon- 
taniškas ir egalitarinis sąjūdis, kuriame kiekvienas iš- 
reiškia patį save. Greitų, žmogaus suplanuotų sociali- 
nės tikrovės pokyčių idėja priklauso vaizduotei, kurią 
būti įtikinama didžia dalimi įgalino fabrikinis gamy- 
bos būdas. Įtakojama asmenybės ypatybių, kurios atsi- 
rado dėl to, kad daugelis žmonių priėmė išsivysčiusio 
fabrikinio gamybos būdo variantą, ši idėja dabar pra- 
dėjo funkcionuoti atskirai nuo fabrikinio organizacijos 
būdo. Atsiradusios kibernetiškai kontroliuojamos siste- 
mos dar pridėjo tikėjimą, kad „mašina“ jautriai reaguos 

į grįžtamąjį ryšį, nurodantį jos veiksmų rezultatus; vis 
labiau įsivyrauja „jautrios revoliucijos“ įvaizdis. 

Revoliuciniai sąjūdžiai, kurie iki šiol struktūruojasi 
pagal fabrikinį organizacijos būdą, tampa pasenę. (Bet 
tendenciją asimiliuoti juos turi radijo ir televizijos trans- 
liavimo stotys bei jų judrios tarnybos.) Postmodernis- 
tinėse revoliucijose rezultatai iš anksto nedetalizuojami. 
Dėl to buvo išsižadėta revoliucijos „fabrikinio modelio“. 
Net revoliucijos mite esama daugiau pakantos skirtin- 
gumams ir spontaniškumo. 

Postmodernistiniame revoliuciniame sąjūdyje nėra 
„kažko“, kieno tikslams turėtų būti aukojami žmonės. 
Revoliucija, panaši į kokį nors senovinį žemdirbių tau- 
tos dievą? (ir į bet kokią šiuolaikinės visuomenės 
socialinę instituciją ar įsigalėjusį paprotį), yra tam, kad 
savo palaužtu kūnu palaikytų žmones ir jų emocijas. Ji 
turi leisti žmonėms peraugti ją pačią bei jos sukurtas 
institucijas.23 Revoliucija neturi maitintis palaužtais 
žmonių kūnais ar net disciplinuota Žmonių emocijų 
kontrole bei emocijų tikslingu nukreiptumu („manipu- 
liacija“). Revoliucija, kuri pati save paaukoja išsikeltų 
tikslų siekimo procese, o ne žada tai padaryti po to, 
neapibrėžtoje ateityje, revoliucija, kuriai taip daryti 
priimtiniau negu aukoti savo aukas, - tokia revoliucija 
yra vienintelė, kuri galutinai sutampa su tokios civili- 
zacijos moralinės prasmės pagrindine nuostata, kokia 
yra Vakarų civilizacija, išplėtojusi tiek revoliucijos idėją, 
tiek ir jos praktiką.“ 

Postmodernistinė revoliucija prasideda susijungus 
įvairiose pasaulio dalyse gyvenančių individų sponta- 
niškiems moraliniams impulsams. Tokie vienas kito net 
nepažįstantys individai yra palaikomi intuityvaus 

pojūčio, kad juos -vienija bendra laikysena — „jausmų 
sąmokslas“.2? Atsiradusių tokio tipo revoliucinių sąjū- 
džių veiksmų kryptys yra įvairios. Tokios kryptys iš 
dalies priklauso nuo visuomenės, kurioje jie kilo, pri- 
gimties, o taip pat nuo suvaržymų, kuriuos ji tokiems 
sąjūdžiams primeta.? Todėl liberalesnėse visuomenėse 
jaunų revoliucionierių tikslai dažnai būna utopiškesni, 
tokių revoliucionierių stiliai — labiau išskaidyti nei 
labiau totalitarinėse valstybėse. Kadangi pirmuoju 
atveju rizika mažesnė, gali rastis didesnis polinkis į 
madingą pasitenkinimą savimi. 

Tačiau atrodo, kad intuityvus solidarumo jausmas 
tarp beveik visų atspalvių jaunų revoliucionierių, vei- 
kiančių to paties tipo visuomenėje, ypač tada, kai jiems 
grasinama iš išorės, pranašauja moralinį universalumą, 
kurį turbūt susumuoja du principai: Visų sistemų 
revoliucionieriai, vienykitės, nes jūs neturite nieko prarasti, 
išskyrus savo pačių ortodoksiją (pastaroji yra vidinis 
blogis). Ir: Kiekvienam sąjūdžiui — jo paties revoliucija, ir 
lygios teisės visoms revoliucijoms.?? 

Asmenybės decentralizaciją atitinka ir revoliucijos 
mito (o taip pat ir revoliucinių raštų) fragmentišku- 
mas.2Š Įvairių postmodernistinių revoliucionierių tipų 
solidarumo šaltinis yra bendras prisirišimas prie tam 
tikro stiliaus, prie ypatingos manieros formuoti egzis- 
tencijos būdą, kuri tampa svarbesnė (ir ilgalaikiškesnė) 
nei atskirai paimtos tokių egzistencijos būdų prog- 
ramos. Kas teigiama kalboje (ideologijoje) - tas atskiria, 
kas yra už kalbos ribų - tas vienija. 

Šiuolaikiškiausios revoliucijos metaforos jau nebeatsi- 
sako į savo apibrėžimus įtraukti antgamtiškumo ar 
meninės vaizduotės elementų, kaip tai buvo linkusios 

daryti modernistinės ir kai kurios archajinės revoliu- 
cijos. Dėl to atsiranda galimybė sintezuotis per trans- 
formaciją „pasaulietiniam radikalizmui“ bei „religijai“, 
o taip pat, kiek kitu pagrindu, suderinti utilitarinį ra- 
cionalumą su ekspresyviu jausmingumu (ir net „mis- 
tiškumu“).2? Tai gali būti vienas iš „emocinių“ ir „anti- 
intelektualinių“ tendencijų šaltinių, kuris pasireiškia 
jaunų viduriniosios klasės revoliucionierių iš techno- 
logiškai pažengusių Vakarų visuomenių požiūriuose. 

Tačiau tokios tendencijos yra išskiriamos psichokul- 
tūrinėse sankaupose, kurių negalima painioti su fašis- 
tiniu iracionalumu. Fašistus saugojo centralizuotų ir 
autoritarinių asmenybių šarvas. Postmodernistai yra 
pažeidžiamai decentralizuoti ir egalitariški. Pirmieji 
nuo modernumo traukė atgal, norėdami vėl pasiekti 
archajišką jėgos ir tikėjimo suliejimo būklę. Antrieji 
stumiasi pirmyn, už modernumo, turėdami tikslą pa- 
žaboti jėgą ir pasiekti, kad valdytų arba tikėjimas, arba 
prigimtis. Jiems tai atrodo arba tikėjimu, arba prigim- 
timi, bet ne dviem įtampoje vienas su kitu esančiais 
elementais; bet ir „prigimtis“ jiems reiškia ne „natūralią 
tvarką“, o veikiau ypatingą, žmogišką „nevaržomo 
spontaniškumo“ aspiraciją, t.y. atitinka tokį tikėjimo 
tipą, kurio pagrindinis bruožas yra konkretaus turinio 
nebuvimas. Savo stiliumi postmodernistai nėra tokie 
neinformuoti ir jie ne taip rimtai traktuoja save, kaip 
tai darė fašistai. Šie skirtumai yra svarūs. 

Nepaisant to, postmodernistiniai revoliuciniai sąjū- 
džiai, pakeliui į tikslą veikiami nesėkmių (arba dėl 
didelės jiems iškilusios grėsmės), gali vėl atsisukti į 
archajines revoliucijas, kaip tai padarė kai kurie vokie- 
čių jaunimo sąjūdžio elementai trečiojo dešimtmečio 

pabaigoje. Tokią plėtotę gali paremti ir daugelio revo- 
liucionierių postmodernistų asmenybėse slypintys 
psichologiniai polinkiai. 


Neaiškumo patologijos 


Kai kurie postmodernistinių revoliucinių sąjūdžių 
„patologiški“ (t.y. destrukciniai ir savidestrukciniai) 
elementai kyla dėl simbolinės arba fizinės prievartos, 
kurią prieš juos nukreipia įvairių oficialių įstaigų pa- 
reigūnų bei konservatyvių gyventojų sluoksnių reakcija. 
Tendencija laikyti juos nepriimtinais judėjimais, iš kurių 
galima tikėtis tik destruktyvaus elgesio, į kurių narius 
negalima rimtai žiūrėti kaip į normaliai patikimus žmo- 
nes, kuriuos „geriau išmanantiems“ derėtų ryžtingai 
kontroliuoti, turi išsipildančių aspektų. Bet atrodo, kad 
kai kurie patologiški polinkiai gali atsirasti tarp revo- 
liucionierių postmodernistų dėl jų pačių psichologinio 
neaiškumo. 

Ne visi revoliucionieriai postmodernistai yra kraš- 
tutinės neaiškios asmenybės. Kita vertus, išskirtinis ne- 
aiškumas dažnai pastebimas ir tarp jų amžininkų, kurių 
jokie revoliuciniai įvaizdžiai nepatraukia. Pažvelgus į 
elgesį ar literatūrą, beveik nelieka abejonės, kad neaiš- 
kumo jausmas, t.y. aiškių apibrėžimų nebuvimas, ribų 
išblukimas, tradiciškai identifikuojamų kategorijų iš- 
tirpimas, „intymumo su viskuo“ jausmas bei su tuo su- 
sijęs asmeninio identiteto netikrumas, - visa tai yra 
dažnas patyrimas pažengusiose industrinėse visuo- 
menėse. Šis psichologinis neaiškumas, esant tam tik- 
roms sąlygoms, kurias dar reikia identifikuoti, gali 

sukelti intensyvių patyrimų poreikį. Jeigu yra kokia 
nors revoliucinių įvaizdžių sistema, tai ji (arba kitokia 
įvaizdžių sistema, bet ne visos) gali šiam psichologi- 
niam poreikiui pasitarnauti. 

Postmodernistinių revoliucijų procesas sukuria silp- 
nos energijos, ilgalaikius, dažniausiai neviešus sąjū- 
džius. Neaiškumo-intensyvumo mechanizmas suteikia 
aukštos įtampos, trumpalaikį ir dramatišką dinamiz- 
mą, kuris yra vienas šių revoliucijų (o ir kitų šiuo- 
laikinių reiškinių) energijos šaltinių. Toks mechanizmas 
turėjo tendenciją rastis ir kitų sociokultūrinių krizių 
periodais bei paveikti daugelį žmonių. Jis nėra apibū- 
dinamas kaip patologinis mechanizmas, bet turi tiek 
kūrybinių, tiek patologinių potencijų. Šiame skyrelyje 
apžvelgsime kai kuriuos neaiškumo-intensyvumo me- 
chanizmo aspektus, kurie turi didelį potencialą sukelti 
patologinį elgesį. 

Kai kurie individai, kuriuos stipriai veikia neaiškumo- 
intensyvumo mechanizmas, yra linkę priimti ir net 
aukštinti spontanišką (neorganizuotą) prievartą, suteikti 
romantikos asmeniniam grubumui arba žalingų, santy- 
kiškai silpnų grupių agresyvumui.*? Kaip kultūros reiš- 
kinys, ši „brutali romantika“ yra savotiška švelnaus, sen- 
timentalaus, „moteriško“ XVIII amžiaus pabaigos - XIX 
amžiaus pradžios Europos romantizmo ir tvirtos, „vy- 
riškos“ laukinio žmogaus gyvybingumo tradicijos sin- 
tezė. Daugumai postmodernistų ši tema yra daugiausia 
netiesioginis vaizduotės patyrimas, tam tikra liaudies 
poezija. Tačiau poezija gali formuoti polinkius, kurie 
suaktyvėja, kai nustatyti standartai nebeatrodo teisėti. 

Tai, kas socialiai apibūdinama kaip „perversija“, 
linkstama patirti intensyviau negu tai, kas socialiai 

laikoma „norma“.302 Todėl kai kurios neaiškios asme- 
nybės gali suteikti romantikos bet kokiai priešingybei 
to, kas jų visuomenėje laikoma norma ar konvencija. 
Per tokį „normos“ paneigimą neaiški asmenybė siekia 
patirti intensyvumą, aiškios egzistencijos jausmą, pa- 
bėgti nuo neapibrėžtumo, atsitiktinumo ir savo paties 
nenuspėjamumo. Neaiškumo-intensyvumo mechaniz- 
mas gali motyvuoti ir kraštutines moralizuojančias 
reakcijas, kai individas, norėdamas atrasti smerktiną 
objektą, nuolat išsuka iš savo kelio. 

Neaiškumo-intensyvumo mechanizmas sukelia keletą 
tolimesnių polinkių, kurių kiekvienas turi patologinį 
potencialą. Kai reikalaujama paties intensyvumo, jį 
siūlantys patyrimai gali iš principo psichologiškai vie- 
nas kitą pakeisti. Mistinė ekstazė ir destruktyvios or- 
gijos, narkotikai ir revoliucijos, lytinis palaidumas ir 
pasiaukojimas gali tapti vienas kito pakaitalais, nors 
besiskiriančiais socialiniais padariniais, tačiau psicho- 
logiškai priimtinais ekvivalentais.3! Paprasčiausiai 
artimiausioje grupėje pasirenkamas prieinamas paty- 
rimą intensyvinančios „valiutos“ tipas ir atsisakoma net 
galvoti apie tuos, kuriems tai gali būti nepriimtina. 
Tačiau atrodo, kad svarbiausios visų (ar bent daugu- 
mos) patyrimą intensyvinančių „valiutų“ savybės su- 
kelia didelę riziką ir atsiriboja nuo ilgalaikių socialinių 
santykių. 

Mūsų analizė suponuoja tokį asmenybės tipą, ku- 
riame absoliučiai dominuoja intensyvumo poreikis. 
Aišku, tokie gali būti tik ribiniai atvejai. Tikrovėje in- 
tensyvumo poreikis egzistuoja kaip tendencija, kurią 
išreiškia kiti asmenybės struktūriniai komponentai, 
tokie kaip įpročiai, vertybės, taip pat racionalumo bei 

tikrovės tikrinimo priemonės. Šie komponentai pa- 
lankiai veikia tam tikrus būdus intensyvumui pasiekti 
ir užkerta kelią kitiems būdams, net jei jie būtų pri- 
einami. Asmenybių su aiškiai išreikštu ir pakankamai 
pastoviu intensyvumo poreikiu pažengusiose indust- 
rinėse visuomenėse gali būti daugiau, negu ankstesnia- 
me tokių visuomenių vystymosi etape. 

Bet kokį intensyvų patyrimą sunku išlaikyti ilgą lai- 
ką. Jeigu yra tam tikro išskirtinio patyrimo poreikis, 
tai kokio nors ypatingo tikslo siekimo procesas, taip 
pat pasiekto tikslo patyrimo atsiminimas gali palaikyti 
asmenybę ilgais, bet neintensyviais gyvenimo periodais. 
Kai reikalaujama paties intensyvumo, neatsižvelgiant į 
tokio patyrimo turinį, tada visą laiką siekiama tik inten- 
syvaus patyrimo. Kadangi ilginamas ar kartojamas pa- 
tyrimas netenka intensyvumo, atsiranda polinkis arba 
didinti intensyvumo laipsnį, stumiant save (ir kitus) į 
vis didesnius radikalizmo kraštutinumus, stipresnį 
garsą, didesnį greičio, intoksikacijos ar kančios laipsnį, 
arba visiškai nerūpestingai pakeisti vieną intensyvaus 
patyrimo tipą kitu, pavyzdžiui, religiją — narkotikais, 
arba atvirkščiai. 

Kai keičiami partneriai, su kuriais galimas intensy- 
vus patyrimas (nes tokios pat rūšies patyrimas su kitu 
asmeniu turi naujoviškumo intensyvumą), tada inty- 
mūs pažįstami tampa eksperimentiškais vienas kito 
pakaitalais, t.y. tik intensyvumo galimybėmis, o kaip 
konkretūs žmonės — nereikalingi. Rokenrolo dainose 
„dažnai atrodo, kad meilė apsiriboja tik fiziniu po- 
traukiu“. Nesitikima pastovumo. „Akcentuojama tiek 
greita reikalo kulminacija, tiek ir jo pabaiga...“ 22 Toks 
nerūpestingumas kaitaliojant intensyvumus apsunkina 

ilgalaikį atsidavimą, atkaklias pastangas arba asmeninio 
gyvenimo (o taip pat ir kultūrinės tradicijos) stabili- 
zaciją. „Dar palyginti visai neseniai buvo tikėtina, kad 
per vieną gyvenimą negali įvykti daugiau nei vienas 
ideologinis pokytis, kuris bus ilgai prisimenamas kaip 
gilių dvasinių ieškojimų ir konfliktų lydimas reikš- 
mingas asmenybės lūžio taškas. Bet šiandien jau nėra 
neįprasta susidurti su keletu tokių pokyčių, absorbuo- 
jamų palyginti neskausmingai per metus ar net per 
mėnesį...“.33 Susiformavusios bendro intensyvaus pa- 
tyrimo poreikio pagrindu grupės „išsisklaido taip pat 
nerūpestingai, kaip ir susiėjo“, „įsivyravus nuotaikai, 
kad hepeningas baigėsi“. 

Slateris pranašauja, kad „vietoj dalinio įsipareigojimo 
palyginti dideliam grupių skaičiui ir palyginti ilgiems 
periodams mes regėsime reliatyviai totalų įsipareigo- 
jimą vienai grupei trumpam laiko tarpui - organiza- 
cinį „serijinės monogamijos“ ekvivalentą [...], pakeičiantį 
savotišką organizacinę poligamiją“.3> Nerūpestingu- 
mas kaitaliojant intensyvumus sukelia ilgalaikį abejin- 
gumą visiems tiems objektams (žmonėms, dalykams, 
menui ir kt.), su kuriais buvo praktikuojamas inten- 
syvumų kaitaliojimas. Tai - keletas iš socialinių „kontr- 
kultūrinių“ sąjūdžių narystės ir lyderystės nepasto- 
vumo priežasčių. Ilgam jų suvienyti negali net priešai, 
nes priešai ne visada tikri, o kartais, net kada jie ir tikri, 
jie suvokiami labiau kaip galimybė suintensyvinti paty- 
rimą negu kaip kliūtis pasiekti konkretiems tikslams, 
kuriuos įgyvendintų pragmatiškai efektyvūs veiksmai. 

Kur dominuoja intensyvumo poreikis, ten imama 
pirmenybę teikti autoritariniam mąstymo ir sprendimo 
būdui, net ir kai mąstymo turinys ryškiai akcentuoja 

laisvės principus. Intensyvumo ieškotojai natūraliai 
teikia pirmenybę ryškioms teisingumo ir klaidingumo 
poliarizacijoms, o ne skirtingumų išskaidymui, turin- 
čiam daug pilkų atspalvių. Kaip tik tokie atspalviai yra 
psichologinis jų pačių charakterio neaiškumas, kuris 
jiems atrodo nepakeliamas. Tie, kurie atmetė savo pačių 
neaiškumą, yra linkę, net ir reikalaudami pasirinkimo 
laisvės, primygtinai kitiems teigti, kad ir šie pasirinktų 
jų buvimo laisvais būdą ar net laisvės suvokimą. Gy- 
nybos šarvais prieš vidinį neaiškumą gali tapti inten- 
syvus „mechaniškas“ dogmatiškumas. Toks viešas dog- 
matiškumas yra „mechaniškas“ todėl, kad jis nekyla iš 
asmenybės, kuri lieka neaiški, vidinės struktūros. Kalba 
tampa grubi ir prievartaujanti, o jausmai išlieka nepa- 
stovūs ir dažnai švelnūs. Bet socialinių veiksmų arenoje 
žudo žodžiai, o jausmai nebūtinai gydo. 

Intensyvumo poreikį gali efektyviau patenkinti veiks- 
mas arba „mąstymas kūnu“, o ne mintis, ypač discipli- 
nuota mintis. Kas pradeda psichologiniu neaiškumu, 
vėliau yra linkęs susidėti su tais, kurie suteikia inten- 
syvesnio, dramatiškesnio veiksmo galimybę. Dėl šios 
priežasties pirmenybė teikiama destrukcijai arba „lau- 
kiniam“ eksperimentui, o ne blaiviai, meistriškai atlie- 
kamai gyvenimo būdų konstrukcijai. Intensyvumo ieš- 
kotojai į socialinės veiklos meistrus žvelgia su panieka. 

II. TĘSTINUMAI 


4. Psichokultūriniai atsakai 
į modernizaciją 


Duis „modernizuotų“ visuomenių tų keleto 
asmenybės bruožų, kuriuos akcentuoja psichologinės 
modernizacijos teorijos, niekada nepriėmė avangar- 
distai rašytojai, menininkai bei daugelis išsilavinusių 
žmonių. Šis atvejis apima keturis iš devynių „mūsų 
pateikiamo šiuolaikinio žmogaus apibrėžimo elemen- 
tų“, pagal kuriuos Alex Inkeles nustatė ekonomiškai 
besivystančių nevakarietiškų visuomenių moderniza- 
cijos laipsnį.! Tačiau šalia planavimo ir organizavimo, 
veiksmingumo bei apskaičiuojamumo pojūčio, tikėjimo 
mokslu ir technika, kuriuos jis iškėlė kaip išskirtinius 
modernumo bruožus, galima pastebėti kylantį potraukį 
spontaniškumui, bejėgiškumo ir įvykių atsitiktinumo 
pojūtį, taip pat naują dėmesį mistikai. Atrodo, kad tarp 
įvairių Kennetho Sherrillo nustatytų politinių „mo- 
dernių laikysenų“ bent dvi nėra būdingos daugeliui 
jaunų amerikiečių (ir europiečių): jausmas, kad „įmano- 
ma daryti įtaką valdžios sprendimams“ ir „apskritai 

pasitikėjimas valdžia“. Pasiturįs ir išsilavinęs jaunimas 
išsivysčiusiose industrinėse visuomenėse atmetė du 
Dankwarto Rustowo apibrėžtus „esminius moderny- 
bei“ „kultūrinius bruožus“: „norą turėti daugiau mate- 
rialinių gėrybių bei reikalavimą laikytis tikslumo ir 
punktualumo“.3 Šį sąrašą galima tęsti ir toliau. 

Suprantama, ne visais „modernumo“ bruožais buvo 
rengiamasi abejoti ar juos atmesti. Atrodo, kad pažen- 
gusiose industrinėse visuomenėse savo ruožtu vis la- 
biau plėtojosi tokios „modernaus“ žmogaus ypatybės, 
kaip „atvirumas naujiems patyrimams“, „didėjantis sa- 
varankiškumas“ autoritetų atžvilgiu, užsiėmimas „akty- 
via veikla pilietiniame ir visuomeniniame gyvenime“, 
o taip pat noras „sekti naujienas“ bei „teikti pirmenybę 
valstybės vidaus ir tarptautinio gyvenimo naujie- 
noms“.* O pastebėtą kylantį bejėgiškumo jausmą tenka 
atsverti „absoliučia drąsa, į veiksmą nukreipta stul- 
binančia valia ir [...] nemažiau stulbinančiu tikėjimu, 
kad pasikeitimai galimi“, - bruožais, kurie, Hannah'os 
Arendt manymu, būdingi šiai kartai.? 

Galima daryti prielaidą, kad tokie pastebėjimai nu- 
rodo į kai kuriuos asmenybės modernizacijos proceso 
aspektus, įgavusius atbulinę eigą po to, kai moderni- 
zacija buvo pasiekta.?* Bet įmanoma ir tai, kad psicholo- 
ginės modernizacijos konceptualizavimas yra apskritai 
per siauras, niekada neapėmęs modernizacijos procese 
atsiradusių esminių asmenybės transformacijų, o tik 
tuos pokyčius, kurie atrodė svarbiausi ribotam, raciona- 
listiniam „modernintojų“ suvokimui. Galimas alternaty- 
vus atvejis, kad modernizacijos proceso metu nuolat 
egzistavo dvi neatsiejamos psichologinės kryptys: į 
„racionalią kontrolę“ ir į „impulsyvumo išsilaisvinimą“. 

Jeigu tai iš tiesų yra kryptys, tai galima laukti, kad joms 
viena nuo kitos tolstant gali atsirasti psichologinis ski- 
limo jausmas, suvokiamas kaip „tikrojo aš“ ("rue self“) 
ir „socialinės santvarkos“ susvetimėjimas. 

Visiškai galimas daiktas, kad antrąją kryptį teoriškai 
nematoma galėjo paversti racionalistinė XVIII-XIX a. 
modernizacijos samprata, kurios studijose apie „besi- 
vystančias“ šalis laikėsi dauguma sociologų. Tačiau 
antroji kryptis jau ilgą laiką buvo akivaizdi „moder- 
nistinėje“ literatūros tradicijoje. Nepakankamas anali- 
tinio dėmesio skyrimas literatūros bei vaizduojamųjų 
menų humanitarinei dokumentacijai buvo viena iš 
priežasčių, dėl ko sociologai negalėjo numatyti masinių 
neramumų pažengusiose industrinėse visuomenėse 
septintajame dešimtmetyje. Suprantama, „pogrindinių“ 
psichokultūrinių orientacijų išėjimas į viešumą visada 
palengvėja sugriuvus nustatytos socialinio gyvenimo 
struktūros simboliniam įtikinamumui, kaip įvyko 
Jungtinėse Valstijose septintajame dešimtmetyje. Tačiau 
požeminės psichologinės srovės primena save subti- 
lesniais kultūrinės dokumentacijos būdais, nors tuo 
metu jos viešai per socialinį elgesį ir nepasireikštų. 

Šiuos klausimus nagrinėsiu remdamasis teorine hi- 
poteze, kad egzistuoja apibrėžiamas santykis tarp svar- 
biausių šiuolaikinių socialinės kaitos tendencijų ir jų 
poveikio asmenybei. Suteikdamas bendrajai hipotezei 
konkretų turinį, pirminiais duomenų šaltiniais naudo- 
siu šiuolaikinės asmenybės įvaizdžius, kuriuos pateikia 
avangardistinė literatūra ir menas, bei pastebėjimus 
apie asmenybės bruožus, plačiai paplitusius tarp pažen- 
gusiose industrinėse visuomenėse gyvenančių žmonių. 
Daugelis konkrečių pastebėjimų, kuriais remiasi šis 

skyrius, yra paimti iš šeštojo ir septintojo dešimtmečio 
aplinkos - tokios, kaip ją patyrė pasiturintieji Vakarai. 
Šiuo atžvilgiu čia bus pateikta to laikotarpio moder- 
nybės kultūrinės psichologijos teorija. 

Tačiau šiuolaikiniai pastebėjimai šiame skyriuje bus 
interpretuojami labai smarkiai apibendrinant ir atsi- 
žvelgiant į istorinę bei lyginamąją perspektyvą, kaip 
spėjamos tendencijos, kurios modernizacijos eigoje ir 
pasiekus modernumą turėtų apskritai plačiau išplisti. 
Panašios tendencijos tapo akivaizdžios XIX amžiaus 
antrosios pusės Vakarų Europoje?, Williamo Blake'o 
kūryboje, net kai kuriuose XVI amžiaus manierizmo 
estetikos aspektuose. Bendra sociopsichologinė hipo- 
tezė suteikia struktūrinį pagrindą, kuriuo galima susieti 
pastebėtus literatūros ir psichologijos faktus, o juos sa- 
vo ruožtu — su stebimu elgesiu. 


Sociopsichologinė hipotezė 


Psichologiniai pokyčiai gali įvykti prieš reikšmingus 
socialinius pokyčius arba po jų. Net ir kai asmenybės 
pokyčiai yra socialinių-struktūrinių kitimo tendencijų 
rezultatas, jie nebūtinai tiesiogiai tas tendencijas at- 
spindi. Egzistuoja nustatomas skaičius galimų psi- 
chologinių atsakų į bet kokią fundamentinę socialinės 
kaitos tendenciją. Tačiau mus domina tik tokie psicho- 
loginiai pokyčiai, kurie yra (a) pakankamai tvirti, kad 
juos būtų galima identifikuoti kokiu nors istorijos 
periodu, ir (b) būdingi pakankamai daugeliui individų, 
kad juos galima būtų traktuoti kaip sociologinį kin- 
tamąjį. 

Šio skyriaus tezė būtų ta, kad socialinės kaitos psicho- 
loginio poveikio rezultatas yra arba tiesioginis socialinės 
tendencijos atspindys asmenybės struktūrose, arba, vi- 
siškai priešingai, egzistuojančios socialinės tendencijos 
psichologiškai atmetamos ir pabrėžiami tokį atmetimą 
išreiškiantys asmenybės bruožai (ir kultūros produktai). 
Galima pastebėti ir identifikuoti specifinių atspindėjimų 
ir specifinių atmetimų mišinį, kurį galbūt galima išskai- 
dyti į jo komponentus, t.y. į kai kurių socialinės kaitos 
tendencijos aspektų psichologinį priėmimą ir tos pačios 
tendencijos kitų aspektų atmetimą. Galima siūlyti hipote- 
ze, kad bet koks kitas atsako į socialinės kaitos tendenci- 
jas būdas yra veikiausiai atsitiktinių reakcijų pobūdžio, 
iš kurių nesusidaro dideliam žmonių skaičiui būdingi 
ilgalaikiai psichologiniai modeliai. 

Toliau aš darau prielaidą, kad socialinės kaitos ten- 
dencijos, ypač kai jos vyksta greitai arba jų laipsnis 
ekstremalus, skatina vaizduotės grūmimąsi (fantasy 
preoccupation) su ta elgesio dimensija, kurią tokia kaita 
išmuša iš pusiausvyros. Kai pokyčiai lėti arba jų rezul- 
tatai nežymūs, tikėtina, kad jie bus psichologiškai „ab- 
sorbuoti“ į asmenybės struktūrą tose visuomenėse arba 
visuomenių dalyse, kur tokie pokyčiai vyksta. Kita 
vertus, greiti arba ekstremalūs socialiniai pokyčiai su- 
trikdo tą asmenybės struktūros pusiausvyrą (arba ne- 
leidžia jai atsirasti), kuri užtikrina psichologinį adap- 
tavimąsi prie besikeičiančių socialinių sąlygų. Kaip 
pažeistos pusiausvyros asmenybės struktūroje rezulta- 
tas atsiranda.baimės arba būties problemiškumo įsisą- 
moninimo židiniai. 

Tačiau vaizduotės grūmimasis su pažeistąja asmeny- 
bės organizacijos dimensija gali būti išreikštas arba 

viena, arba kita ją atitinkančia kraštutinė padėtimi 
elgesio modelių sekoje (arba abiem kartu, viena kaip 
gynybine atsvara prieš jaučiamą kitos kraštutinės 
padėties grėsmę). Nors lieka ir rinkimosi galimybė, al- 
ternatyvos, tarp kurių individas gali efektyviai ir su 
įsitikinimu pasirinkti, yra struktūriškai apibrėžtos ir 
bent pagrindiniais bruožais (nors ir ne konkrečiomis 
detalėmis) atspėjamos. Jei tai būtų tik euristinė prie- 
laida, būtų vis tiek įdomu pažvelgti, kiek mes galime 
ja remtis ir prie kokio pobūdžio duomenų (kaip ir visi 
teoriniai modeliai) ji atsisako prisiderinti. 

Remdamiesi bendrąja hipoteze, apsvarstysime dešimt 
viena su kita susijusių socialinių krypčių, sudarančių 
bendriausias „modernizacijos“ tendencijas, ir hipote- 
tiškai nuspėjamus jų psichologinius padarinius. 


Biurokratija 


Jei sociologinė tendencija yra į vis labiau racionalė- 
jančią ir nuasmenėjančią biurokratiją, tai, atrodo, vie- 
nas iš jos psichologinių padarinių bus racionaliau or- 
ganizuotas, veikloje nesivadovaujantis emocijomis 
asmenybės tipas, kuriam svarbu tik pagal instrukcijas 
pritaikyti taisykles, o ne spręsti tiesioginius egzisten- 
cijos ar galutinius metafizikos klausimus. Tačiau kaip 
reakcija į tokią psichologinę tendenciją gali atsirasti 
perdėtai iracionalistinis asmenybės tipas, linkstantis į 
anarchistišką romantizmą, ekspresionizmą, mistiką bei 
„ekstazės“ politiką ir auklėjimą.? Galima tikėtis, kad 
tokia reakcija į biurokratizaciją bus tarp biurokratų regi- 
ma ne taip aiškiai negu tarp jų klientų, nuo biurokratų 

priklausomų Žmonių bei tarp biurokratų vaikų, dar 
neturinčių nuolatinio darbo (arba jau praradusių jį) biu- 
rokratinėse įstaigose. 

Max Weber yra pastebėjęs, kad „sustiprėjęs polinkis 
pasinerti į apokaliptiško jausmingumo iracionalumą |...) 
faktiškai yra vienas iš galios racionalizacijos padarinių, 
atsirandantis ten, kur galios naudojimas nutolsta nuo 
individualių herojų personalistinės orientacijos [...]. 
Toks apokaliptiškas jausmingumas gali įgyti pabėgimo 
į mistiką ir į už kosmoso ribų esančią absoliutaus gė- 
rio etiką formas arba mestis į nereliginio jausmingumo 
iracionalumą, pirmiausia erotiką“.!? Mintis, kad „re- 
miantis iracionaliais darbo metodais ir naudojantis dau- 
giareikšmiais bei paslaptingais turiniais greičiausiai 
įmanoma pagaminti kažką tikrai vertinga“ atrodo įti- 
kinanti „tais laikais, kai jautrus intelektualas [...] bijo 
artėjančios gyvenimo mechanizacijos“.!! 

Auganti visuomenės biurokratizacija elgesio stiliuo- 
se gali paskatinti formalistines (kalbos ar atlikto darbo 
vertinimo standartų mechanizacija) arba neformalumo 
(nerūpestingumas, stiliaus laisvumas, improvizacija) 
tendencijas. 

Savaime aišku, kad abu poliariški atsakai į biuro- 
kratizaciją, kuriuos galima pavadinti „procedūriškumu“ 
ir „neaiškia ekstaze“, yra antitetiški nuolat prasmingų 
substancijų pojūčiui. Biurokratas, o ypač šiuolaikinis 
biurokratas profesionalas, yra taip pasinėręs į savo 
procedūras, ar, geriausiu atveju, į begalines kuo dides- 
nio biurokratinio aparato efektyvumo paieškas, kad 
pamiršta uždavinius, kuriems spręsti tos procedūros 
buvo numatytos. O pirmiausia toks biurokratas nebe- 
mato tų visų galutinių vertybių, kuriomis reikėtų sverti 

tiek jo procedūras, tiek ir bet kokio Žmogaus tikslus, 
taip pat ir patį biurokratą kaip tam tikrų procedūrų rin- 
kinį naudojantį Žmogų. Kita vertus, antibiurokratui realu 
tik tai, kas vos palietus išnyksta. Dėl to jam būtina tuoj 
pat ištirpdyti viską, kas jam tampa realybe - koncepci- 
jas, draugystę, savąjį „aš“. (Arba, Strindbergo terminais: 
sudeginti, kas garbinama, ir garbinti, kas sudeginama.) 
Bet kuriuo atveju biurokratizacija sustiprina substanci- 
jos praradimo patirtį, savotišką apibendrintų tikėjimų 
ir konkrečių asmeninių santykių „dematerializaciją“. 

Ypač svarbus „substancijos praradimo“ aspektas yra 
„demoralizacija“. Biurokratinės įstaigos išimtinai orien- 
tuojasi į aparato funkcionavimo racionalumą - efekty- 
viausią priemonių pasirinkimą, nekreipdamos dėmesio 
į tikslus, kuriems siekti šios priemonės turėtų būti nau- 
dojamos. Kai biurokratija pasiekia tam tikrą domina- 
vimo laipsnį priimant viešus ir privačius sprendimus, 
ji, Karlo Mannheimo žodžiais tariant, griauna žmonių 
substantyvaus racionalumo pajėgumą, t.y. kritinio 
protavimo naudojimą pasirinktiems tikslams įvertinti. 
Tačiau kritinis protavimas apima ne tik „mąstymo 
veiksmus, kurie atskleidžia protingą įžvalgą į reiškinių 
tarpusavio ryšius“!!2 arba padarinių empirinę studiją 
pačia plačiausia prasme, bet ir moralinį įvertinimą. 
Biurokratiniams įpročiams pasiekus tam tikrą laipsnį, 
pradedama atmesti ne tiek pačias empirines studijas, 
kiek empirinių atradimų moralinių vertinimų substan- 
tyvumo - nešališko pasvėrimo bei svarbos - pojūtį. 
"Tačiau moraliniai vertinimai tampa nesubstantyvūs ne 
tik idealiam, visiškai atsidavusiam procedūroms biuro- 
kratui, bet ir idealiam antibiurokratui, kuris jaučia tik 
greit išnykstančius įspūdžius. 

Iš tiesų gali būti, kad antibiurokratas linksta prarasti 
net substantyvumo pojūtį emocijos, kurią jis (sąmo- 
ningai priešpriešindamas save biurokratui) aukština 
savo teorijoje, nes jo patiriamuose įspūdžiuose emocija 
tampa tokia neaiški, kad jos jau nebeįmanoma išlaikyti. 
Dėl tos pačios priežasties tiek biurokratija, tiek antibiu- 
rokratizmas „nuasmenina“. Skirtumas tarp jų tas, kad 
biurokratija remiasi „formalistinio neasmeniškumo“ 
dvasia, kurią identifikavo Weber, o antibiurokratinė 
tradicija nuasmenina, t.y. eliminuoja asmenybės sub- 
stantyvumo jausmą, „neformaliai“, kartais ir prieš- 
taraudama savo skelbiamiems ketinimams. 

Senosioms teorijoms, teigiančioms, kad biurokratinis 
darbas sustiprina psichologinį nelankstumą, paprieš- 
taravo 1971 metais išleistoje studijoje Melvin L. Kohn. 
Jis įtikinamai pastebėjo, kad Jungtinėse Valstijose „eg- 
zistuoja nežymi, bet nuosekli tendencija, kad dirbantys 
biurokratinėse įstaigose žmonės, rinkdamiesi savo ver- 
tybes, yra intelektualiai lankstesni, atviresni naujiems 
įspūdžiams bei labiau save kontroliuoja nei biuro- 
kratinio darbo nedirbantys“.!2 Kohno pastebėjimai siūlo 
vieną iš dviejų galimybių. Pirma: biurokratija, pasiekusi 
brandų savo raidos etapą, yra laikoma tiek savaime 
suprantama grynai materialaus gyvenimo sąlyga, kad 
daugelis biurokratų nesusitapatina emociškai su pačia 
biurokratija, ir dėl to biurokratinis veiklos būdas jų 
asmenybių taip nebeveikia, kaip tuomet, kai biuro- 
kratija buvo naujas, stipriau „psichologiškai mobili- 
zuojantis“ reiškinys. Antra: biurokratija pažengusiose 
industrinėse visuomenėse nebesilaiko griežto instru- 
mentinio racionalizmo, būdingo jai ankstesnėse mo- 
dernizacijos pakopose, ir dėl to kokybiškai pasikeičia 
biurokratijos psichologinis poveikis savo nariams.!3 

Ryškią biurokratiškumo/antibiurokratiškumo po- 
liarizaciją šiandien kultūros formuluotojai suvokia gi- 
liau, nei ji egzistuoja kasdieniniuose psichologiniuose 
patyrimuose. Iš tiesų kultūriniai formulavimai gali ap- 
skritai perdėti neinterpretuotoje žmogaus patirtyje iš- 
kylančius skirtumus. (Šiaip ar taip, klausti, ar taip ne- 
galėtų būti, būtų naudinga metodologinė apsauga ana- 
lizuojant atskirus atvejus.) Bet kultūriniai formulavimai 
reikšmingi tuo, kad jie, ne vien spontaniškos patirtys, 
veikia elgesį. 


Sociokultūrinė diferenciacija 


Atrodo, kad didėjanti diferenciacija socialinės ir kul- 
tūrinės santvarkos viduje (darbo pasidalijimas, nuosa- 
vybės atribojimas nuo kontrolės, galios nuo autoriteto, 
kultūros abstrakcijų atsiskyrimas nuo socialinių san- 
tykių)!?2 sukelia dvi vaizduotės tendencijas. 

Pirmoji išryškina ekspertiškumo/beprasmybės di- 
lemą. Kuo specializuotesnė ekspertizė, tuo atrodo 
sunkiau ją priimti kaip prasmingą, t.y. susieti ją su 
platesniais rėmais nei ekspertizės techniniai reika- 
lavimai. Tokie rėmai apima asmenybės visumą, taip pat 
ir kultūros tradiciją, įgalinančią tam tikro istorinio 
momento pagrindinių Žmogaus problemų supratimą 
bei atsaką į jas. Ekspertizės dėl savo specializuoto 
vaidmens atsiskiria ir nuo asmenybės visumos, ir nuo 
kultūros tradicijų, jei labai specializuotų ekspertų 
visuomenėje tokios tradicijos apskritai egzistuoja. 

Kai kurie žmonės tampa gerais socialinių vaidmenų 
atlikėjais, bet tuomet vaidyba nustelbia asmenybę. 

Todėl vaidmenų atlikimas socialinėje aplinkoje prade- 
damas laikyti beprasmiškais, „atsitiktiniais“ susitiki- 
mais, susidedančiais tik iš trumpalaikių abipusių ma- 
nipuliacijų (Goffman), tuo tarpu asmenybė tampa tik 
įspūdžiu, be įžvelgiamo charakterio, plokščiu, mirgu- 
liuojančiu Mensch ohne Eigenschaften* paviršiumi, nes 
tokia asmenybė neišreiškia pati savęs atlikdama vaid- 
menis (ir dėl to savo asmenybės negali „matyti“ net 
savo veiksmus stebintis aktorius). Asmenybės jau 
beveik neformuoja vaidinant įgytas patyrimas; tai atsi- 
tinka (jei iš viso atsitinka) dėl subtilių tarpinių ir „trans- 
cendentinių“ patirčių, kylančių iš pačios vaidybos vi- 
daus, iš vaidmenų atlikėjų tarpusavio sąveikos bei iš 
už vaidybos ribų esančios tikrovės. Net jeigu ir vaid- 
menų teorija (role theory) išsivysto į socialinę psicho- 
logiją, patys vaidmenys tampa teorinėmis abstrakci- 
jomis — veidrodyje atsispindinčiomis kaukėmis, kaip 
Oscaro Wilde'o laikų anglų literatūroje.4 Vienas iš 
atsakų į eskaluojamą veidrodžių ir kaukių sąveikos 
begalinės analizės rafinuotumą yra sugrįžimas prie 
siauro, bet tikro ekspertizės apčiuopiamumo. 

Antroji dilema, kurią suaktyvino greitai didėjanti so- 
ciokultūrinė diferenciacija, apima, viena vertus, su- 
siskaldymo (arba vidinės fragmentacijos) pojūtį, o kita 
vertus, „apokaliptinį“ arba „orgiastinį“, arba pasyvų sen- 
sualų susiliejimą (arba atsitiktinio pobūdžio susimai- 
šymus, pereinančius į neišsidiferencijavusį chaosą). 
Kenistonas rašo, kad „dažnas susvetimėjusių studentų 
bruožas“ yra „suliejanti, panaikinanti ribas fantazija, kuri 
yra ryškus kontrastas jų patiriamam susvetimėjimui. 


* Zmogus be bruožų (vok.). Roberto Musilio romano pavadinimas. 

Daugeliui jų būdinga pusiau sąmoninga, beveik mistinė 
susiliejimo su gamta, su vidiniu gyvenimu arba su kitais 
žmonėmis koncepcija, - koncepcija tokio bendravimo, 
kuriam nereikalingi žodžiai...“.15 

Kuo daugiau organizuotoje visuomenėje specializa- 
cijos, tuo didesnis išsibarstymas intymumo sferoje (ar- 
ba apskritai nėra patiriama jokio intymumo). Tai gali 
būti viena iš priežasčių, dėl kurių tapo neaiškus lyčių 
vaidmuo, ypač viduriniojoje klasėje, kuri sociokultū- 
rinę diferenciaciją patiria labiausiai.!9 Analogiškai kuo 
daugiau specializacijos kultūrinėse „sistemose“, tuo 
daugiau „šventos netvarkos sieloje“, „kūrybiniuose“ 
menuose (arba „kūrybiškumas“ nėra įtikinamai jaučia- 
mas). Kūrybiniai menai psichologiškai asimiliuojasi su 
intymumo sfera, o kultūrinės sistemos - su organizuota 
visuomene. Iš kūrybinių menų pradedama reikalauti 
to, ko laukiama iš intymių socialinių santykių, o kul- 
tūrines sistemas pradedama smerkti kaip simboli- 
zuojančias organizuotą visuomenę, išreiškiančias kul- 
tūros „susvetimėjimą“. Priešingu atveju į organizuotą 
visuomenę integruojamasi, norint to ar ne, vaizduojant 
savo mene būtent tas sistemas, dėl kurių žmogus yra 
pats sau susvetimėjęs. 

Atskyrimo/ susiliejimo (separation/fusion) poliarišku- 
mas gyvai pasireiškia avangardinėje literatūroje. Viena 
vertus, Earl Rovit pastebi, kad „atskiros dalys visada 
didesnės negu jų suma [...]. O pati visuma, t.y. užbaigti 
kūriniai, atrodo juokingai neišbaigti; jie siekia būti frag- 
mentiškais, būti fragmentais judesy, būti fragmentais- 
visuma.“ Kita vertus, „nebėra barjerų tarp Žmogaus ir 
žmogaus, tarp žmonių ir juos supančios visatos. Nebė- 
ra vidinių susiskaidymų pačioje žmogaus psichikoje. 

Tik kinetika* užtikrina tikrą ir patikimą kontaktą [...]. 
Sveikinami visi netaisyklingi žodžiai“!/, o kalba kaip 
diferencijuota (ir dėl to atskirianti, „despotiška“) siste- 
ma atmetama. Iš čia - „nepasitikėjimas reikšmių kalba“, 
„laipsniškas kalbos suskaidymas į jos komponentus“ 
rašant konkrečią poeziją „iki tol, kol kalba galutinai 
išnyksta tyloje ir tuštumoje“ .18 

Pati asmenybė aprašoma kaip labiau besidiferenci- 
juojanti, jos funkcijos — labiau nepriklausomos viena 
nuo kitos: veiksmai be jausmo, žinojimu nedisciplinuoti 
jausmai, nuo erotikos atsiję lytiniai santykiai.!? Bet taip 
pat apie asmenybe sakoma, kad ši „neteko struktūros“20 
ir tapo „vienos dimensijos“2!. Suprantama, nėra būtino 
prieštaravimo tarp asmenybės funkcijų diferenciacijos 
ir struktūros praradimo. Kompleksiškai sustruktūrinta 
asmenybė yra tokia, kurios funkcijos ir komponentai 
psichikoje aiškiai atsiskyrę, be perstojo vienas kitą 
skatindami nuolat vienas kitam suteikia energijos ir 
intensyviai veikia įvairiausiose nenuspėjamose kom- 
binacijose. Šie komponentai negali nei vienas su kitu 
susilieti, nei egzistuoti atskirai vienas nuo kito. 

Tokia sudėtinga tarpusavio sąveika gali atmesti tiek 
„Specialisto“ asmenybės funkcijų diferenciaciją, tiek 
„naivuolio“ vidinių susiskaidymų panaikinimą. „Savęs 
praradimo“ pojūtis gali būti bet kurios šių tendencijų 
rezultatas. Pirmuoju atveju asmeninė tapatybė (the self) 
ištirpsta įvairaus siaurumo specializuotuose komponen- 
tuose (statinė fragmentacija); antruoju — ji egzistuoja 
hepeningų serijoje ir ilgiau savo vidinio nuoseklumo 


* Matyt, turima galvoje kinetinis menas - viena iš avangardinio 
meno šakų. 


61 


išlaikyti nesugeba (dinamiški atsitiktinumai). Įmanoma 
ir abiejų tendencijų kombinacija skirtingose asmenybės 
funkcionavimo sferose. Tai gali būti žingsnis į didėjan- 
čios sociokultūrinės diferenciacijos sukeltų psicho- 
loginių problemų sprendimą. Specialistas, sugebantis 
būti atviras naivumui, savyje jaučia dinamišką įtampą, 
kurios galbūt kartais pakanka, kad jis (arba ji) pajustų 
„Savo“ tapatybės veikimą. 


Valdymo centralizavimas 


Didėjantis beasmenio socialinio valdymo centraliza- 
vimas biurokratiniame aparate, ypač demokratijos 
kontekste (arba demokratijos įvaizdžio kontekste, kaip 
„liaudies demokratijos šalyse“), sustiprina susidomė- 
jimą hierarchijos/egalitarizmo problema. Psichologiškai 
bet kokio dalyko - įskaitant ir asmenybę — sistema, 
besiremianti organizacija, implikuoja hierarchiją. Tokia 
sistema, atsižvelgiant į jos valdymo centre sukoncent- 
ruotą prievartos potencialą, gali būti jaučiama kaip 
grėsmė „natūraliai“ laisvei. Egalitarizmas reiškia, kad 
visi elgesio elementai turi vienodas „teises“: asmenybė 
privalo tapti kuo labiau asistemiška, jeigu nenorima, 
kad jos vidinė tvarka būtų suvokiama kaip „priespau- 
da“ pačiai asmenybei. 

Linkstama atmesti kokybinius skirtumus, nes spren- 
dimai apie kokybę implikuoja vertybių hierarchiją, oO į 
visas hierarchijas žiūrima kaip į „priespaudą“. Pradeda- 
ma labiau vertinti patirtis, kurių neįmanoma hierarchiš- 
kai sutvarkyti dėl to, kad jos greit praeina ir nėra sub- 
stancialios, o ne sudaiktintus kultūros kūrinius: kuriant 

objektyvią kultūrą, o ne kokius nors atsitiktinius, iš- 
barstytus įvykius, kitiems uždedama spontaniškumą 
ribojanti „daiktų“ tvarka. Vienas iš psichologinio ega- 
litarizmo padarinių yra nesubstancialumas, visko, kas 
pagaminta, „dematerializacija“, įskaitant ir bet kieno 
charakterį ar gyvenimo būdą. Substancijos turi apčiuo- 
piamą svorį, todėl save „primeta“. Viskas, kas „substan- 
tyvu“, psichologiškai slegia. 

Hierarchija rodosi gąsdinanti, o egalitarizmas pa- 
trauklus tada, kai yra hierarchiškai valdoma „raciona- 
liu“, į emocijas neatsižvelgiančiu būdu. Todėl autori- 
tarinis valdymas tampa didele psichologine problema 
būtent biurokratizuotose visuomenėse, o ne tradicinė- 
se mMonarchinėse valstybėse, kaip tai matyti XVIII am- 
žiaus Vakarų Europoje.?3 

Tiek centrinei nervų sistemai, tiek visuomenės organi- 
zacijos elementams akivaizdžiai būtinas hierarchiškas 
funkcionavimo būdas, nes kitaip jų veikla būtų išvis 
neįmanoma. Todėl egalitarinis nusiteikimas, nesvarbu, 
kiek plačiai jis pasklidęs, vargu ar psichologiškai apims 
visą asmenybę (ir bus ilgą laiką ją apėmęs); taip pat 
abejotina, ar jis sudarys sąlygas visiškai pakeisti socia- 
linių institucijų struktūras (ar net ir kultūrines sistemas, 
kur jis tikrai gali sukelti pačius radikaliausius pa- 
darinius). Asmenybės viduje nuoseklus psichologinis 
„Spontaniškumo“ egalitarizmas kovoja su įsiparei- 
gojimais. Jeigu tik įsipareigojimai išauga iš veiklos, į 
kurią kas nors yra pasinėręs, kyla vienos rūšies hierar- 
chijos — vertybių hierarchijos — pojūtis. Vertybių hie- 
rarchijos įmanomumo pojūtis gali išsilaikyti, net jei 
konkretūs įsipareigojimai, iš kurių ji iškilo, vėliau ir 
išnyktų. Dėl to atrodo, kad psichologinis egalitarizmas 

yra pradinis taškas, asmenybės vystymosi fazė bei 
nuolatinis iššūkis bet kokiam hierarchijos pavyzdžiui, 
kad pateisintų patį save, bet pats vargu ar galėtų tapti 
pagrindiniu sociokultūrinės santvarkos principu. 

Ryškiausi psichologinio egalitarizmo padariniai yra 
regimi požiūriuose į „saviraiškos“ suvaržymus. Siste- 
mingi bet kokios rūšies suvaržymai, pradedant tradi- 
ciniais standartiniais rūbais, baigiant logikos (arba 
mokslo) kategorijomis, patiriami kaip instrumentai, ku- 
riais įsiamžina primestos hierarchijos (arba hierarchijų 
įvaizdžiai). Tada vidinė kontrolė, kiek ji reikalauja 
kieno nors impulsų „sulaikymo“, pradeda atrodyti kaip 
tokio išorinio valdymo instrumentalumo perkėlimas į 
vidų, kaip psichologinis parsidavimas valdančioms 
hierarchijoms, o ne kaip asmens autentiško individua- 
lumo sudėtinė dalis (kaip ji, suprantama, gali atrodyti 
kitokiam stebėtojui). Vidinė kontrolė atmetama ne to- 
dėl, kad ji vargintų, bet dėl to, kad decentralizuota 
asmenybė ją jaučia esant psichologiškai svetimą. Jai 
tokie susivaržymai reiškia suklastotą „moralinės“ veik- 
los būdą. Bet net ir didesnė našta gali būti priimtina, 
jei ji atrodo atitinkanti asmenybės prigimtį. Decent- 
ralizuota asmenybė nėra iš principo nedisciplinuota. 
Tačiau jos disciplina labiau pasižymi lojalumu išsklai- 
dytoms savybėms - nešališkumui (fairness), užuojautai, 
jautrumui, — o ne specifinių veiksmų vengimu. Tai 
atsidavimas be apsauginio šarvo (todėl labiau pažei- 
džiamas, sunkiau išlaikomas). 

Atrodo, kad tokių reakcijų prieš biurokratiją, kaip 
iracionalumas, asmenybės nustruktūrinimas bei egali- 
tarizmas, kombinacija pagimdo plačiai paplitusį tarp 
šiuolaikinio jaunimo (o taip pat ir tarp sociologijos 

etnometodininkų) „antistruktūralizmą“?4 — prielaidą, 
kad bet kokio dalyko reikšmė neglūdi žymia dalimi jo 
paties struktūroje, bet kad reikšmę dalykui savavališ- 
kai suteikia tik į jį žvelgiąs individas arba grupė. Jeigu 
į kokį nors objektą žiūrima kaip į meną, jis ir yra 
menas; jeigu kas nors jaučia, kad moraliai teisus, 
atlikdamas kokį nors veiksmą, tai tas veiksmas yra 
moralus; ir jei žmonės apibūdina kokią nors situaciją 
kaip jiems priimtiną, ji yra jiems priimtina, nepaisant 
jos objektyvių padarinių tų žmonių protui ir kūnams. 

Dar daugiau: daugeliu atvejų nėra laikoma, kad tokie 
požiūriai, pojūčiai ar apibendrinimai suteikia pagrindą 
atsirasti struktūroms, kurios ateityje susaistys patį 
individą arba bendruomenę, į kurią jis orientuojasi. 
Tokie patyrimai nesiakumuliuoja ir nereiškia pamatų 
padėjimo kokios nors ateities konstrukcijai. Tiek atei- 
ties, tiek praeities atžvilgiu jie yra nemotyvuoti ir atsi- 
tiktiniai. Tiek istorinio, tiek biografinio laiko tėkmė 
„Nustruktūrinama“**. Nebelieka jokio momento, kai 
eksperimentinės „socialinės realybės konstrukcijos“27 
susiformuotų į įtikinamą „mitą“, veikiantį intelektua- 
linio vystymosi lygmenyje, kuriame iš tikėjimo reika- 
laujama galiojančio būdo save kritikuoti, o ne ritualo 
save įtvirtinti. 

Kai struktūras (ypač tas, kurios atrodo pastovios) pra- 
dedama suvokti kaip grėsmę, tada viskas, kas tik imp- 
likuoja esminės struktūros - visumos „prigimties“ - ne- 
buvimą, simboliškai patenkina. Niekas, kas yra visiškai 
IS piršto laužta, negali būti absoliučiai svetima. Nereika- 
lingas, atsitiktinis, betikslis poelgis, save generuojantis 
„projektas“ reiškia laisvę. „Kas neturi prigimties, neturi 
normų.“ Iš dalies reakcija į tokį požiūrį yra prancūzų 

struktūralizmas, ir atvirkščiai. Galima laukti, kad „pIro- 
jekto“ / „struktūros“ dialektika* (pvz., Sartre ir Lėvi- 
Strauss) tęsis ir ateityje. 


Masinė visuomenė 


Masine vadinama visuomenė, kurios didžioji narių 
dauguma gyvena, dirba arba bendrauja su daugybe 
vienas kito artimai nepažįstančių žmonių ir kuri remiasi 
masine prekių gamyba, masinių paslaugų pasiūla bei 
masinės informacijos priemonėmis. Toks visuomenės 
išsivystymas sukelia plačiai regimą standartizuotų 
elementų ir įvykių pasikartojimo problemą, Walterio 
Benjamino „auros atrofiją“??, kurios priešingybė - su- 
stiprėjęs poreikis pakartotinai akcentuoti individo ar 
grupės unikalumą??. Ne tik individui „tenka perdėti to- 
kį asmeninį elementą“, jei jis nori „nors pats išgirsti 
save“*02 miesto gyvenimo, darbo padalos bei pinigų rin- 
kos nuasmenintų santykių fone. Toks pat poreikis 
jaučiamas ir kolektyvo lygmenyje, ir dėl to didėja rei- 
kalas priklausyti grupėms su aiškiu identitetu. Kai yra 
maža kitų būdų realizuoti tokius unikalumo poreikius, 
pastarieji gali įgauti spontaniškos prievartos (arba or- 
ganizuotų ekstremalistinių sąjūdžių) formas.30b 

Augantis psichologinis poreikis būti unikaliam, viena 
vertus, sustiprina susirūpinimą asmenybės jausmais ir 
orumu?!, sąlygų jos ųnikalaus autentiškumo išraiškai 
sudarymu?!“. Tačiau sąmoningas susirūpinimas kartu 
su autentiškumo sąlygų užtikrinimu gali reikšti, kad 


* Dialektikė - dialogas kaip intelektualinių ieškojimų priemonė (sen. 
graik.). 

susilpnėjo individų psichikos spontaniškas pajėgumas 
jį pasiekti. Kita vertus, unikalumo poreikis motyvuoja, 
kodėl atgyja susidomėjimas grupės, su kuria asmuo 
save identifikuoja, tradicijų išskirtinumu.?? Ir iš tiesų — 
bet kurios unikalios tradicijos išskirtinumas pasirodo pa- 
geidautinas kaip indėlis į reikalaujamą įvairumą, ir net 
nėra klausiama, ką - gėrį ar blogį - gali nešti kuri nors 
tradicija. Atrodo, kad tokio jausmo (savotiško „antro- 
pologinio romantizmo“) atsiradimas labiausiai tikėti- 
nas didelėse tautose. 

Ankstyvasis modernizmas linko būti labiausiai su- 
vienodinančia „modernizacijos“ proceso faze iš dalies 
dėl to, kad savo dėmesį kreipė į ekonominės gamybos 
ir administravimo efektyvumą, įskaitant ir teisingumo 
administravimą. Buvo laikoma, kad efektyvumą galima 
pasiekti standartizuojant. Vienas iš prancūzų antise- 
mitizmo šaltinių bus buvęs apšvietos amžiaus filosofų 
„modernistų“ nusivylimas, kai žydai atsisakė būti vien 
„žmonėmis ir piliečiais“ apskritai ir siekė išsaugoti savo 
skirtingą kultūrinį identitetą.33 Modernistikos pavel- 
dėtojams, besinaudojantiems aukštu funkcionavimo 
efektyvumo lygiu bei institucijų užtikrinamais uni- 
versaliais teisingumo, kurį modernybė padarė įmano- 
mą, standartais, kyla socialinės, emocinės ir „mitinės“ 
įvairovės poreikis. Jiems tampa nebepriimtini mo- 
derniųjų teiginiai, kad tik jų tiesos ar gyvenimo būdas 
yra visuotinai reikšmingas. Modernybės paveldėtojų 
tiesos samprata priartėja prie vertingo unikalumo (valid 
unigueness), bet toks unikalumas kartu yra ir atviras, 
turintis neaiškias ir besiplečiančias ribas. 

Kai kurios visuomenės įgijo pranašumą prieš kitas anks- 
tyvuosiuose modernizacijos etapuose, kai svarbiausias 

rūpestis buvo padidinti gamybos ir administravimo 
efektyvumą, dėl to, kad standartizacija jose buvo nuo- 
seklesnė. Bet jos susiduria su didesniais sunkumais 
vėlesnėse modernizacijos fazėse, kai vis daugiau ir 
daugiau problemų iškyla emocijų ir vaizduotės srityje 
(arba dykumoje). Tai gali būti viena iš priežasčių, dėl ko 
Frank!“* teigia, kad 8176 jo studentų Amerikoje prisipa- 
žįsta patiriantys „egzistencinį vakuumą“, bet jis būdin- 
gas tik 4090 Šveicarijos, Austrijos ir Vakarų Vokietijos 
studentų. 

Pažengusiose industrinėse visuomenėse etninių gru- 
pių (arba tautinių mažumų) didėjantį polinkį vis ak- 
centuoti ne tik savo praktinius poreikius, bet ir savo 
simbolinę tapatybę gali paaiškinti didėjančio poreikio 
jausti vertingą unikalumą hipotezė. Norint veiksmin- 
gai apginti savo unikalumą masinėje visuomenėje, 
reikalinga grupinė parama. Turbūt ne vien tik tvirtos 
grupės, turinčios aiškų identitetą, kurį sutapatinęs su 
„tuo, kas sava“, Žmogus gali saugiai jaustis, bet ir to- 
kių grupių sąjungos parama - identifikuojamų mažųjų 
koalicijų savigyna prieš neatskiriamų didžiųjų (vals- 
tybių, organizacijų, universitetų) vienodinančią jėgą. 
Kita tokio poreikio išraiška yra tarpusavyje atsiverian- 
čių ideologinių ir kultūrinių sąjūdžių gausa. Bet dauge- 
liu atvejų tokie sąjūdžiai turi „laikinų bendruomenių“ 
silpnybę: niekas negali būti tikras, kad po keleto metų, 
jei kam nors jų prireiks, jie dar egzistuos. Vertingo 
unikalumo gynyba priklauso nuo balanso tarp laikinų 
kultūrinių sąjūdžių ir ilgalaikių etninių (arba tautinių) 
bendrijų, tam tikra prasme tarp to, kas eksperimentiš- 
ka, ir to, kas pirmapradiška. Apskritai galima teigti, 
kad pažengusio industrinio etapo daugiakultūrinėse ir 


68 


daugiacentriškose visuomenėse matome efektyvesnį 
gyvenimo sutvarkymą nei monolitinėse ir centralizuo- 
tose visuomenėse. 

Didžioji dalis šiuolaikinėje Vakarų civilizacijoje egzis- 
tuojančios, dabar visur paplitusios įvairovės yra arba 
paveldėta iš ikimodernios praeities, arba kyla iš mo- 
dernizacijos laipsnio skirtingumų. Modernybė linko 
pasisakyti prieš vis dar stiprius įvairovės veiksnius. 
Postmodernybė gali išlaisvinti sugebėjimą sukurti eko- 
nomiškai arba politiškai „nereikalingus“ kultūrinius 
skirtumus. Ji linksta pasisakyti prieš suvienodinančias 
jėgas bei skelbti ar net perdėti tradicinius skirtumus, 
nors pastaruosius socialinė-struktūrinė modernizacija 
galėjo būti suardžiusi. 


Perteklius 


Atrodo, kad augančio pertekliaus tendencija daro 
psichologinį poveikį dviejose pakopose. Visų pirma, ji 
linksta skatinti nepriklausomybės jausmą. „Darbinin- 
kas, gyvendamas nepritekliuje ir aprūpindamas aukš- 
čiau už jį stovinčius, priimdavo autoritarinį principą; 
jis priimdavo savo subordinaciją bei pareigą rodyti sa- 
vo paties padėčiai pritinkančias savybes - nuolankumą, 
paklusnumą ir pagarbą.“ Kita vertus, pertekliaus eko- 
nomika išvystanti „savybę spręsti savarankiškai ir elgtis 
pasitikint savimi“??, o tai paveikia požiūrius į ideologiją 
bei moralės normas - ir net santykį su gamta. Prade- 
dama jaustis „nepriklausomais“ nuo savo prigimties, 
pajusti savyje galią ją „kurti“, kaip (pagal kai kuriuos 
autoritetingus interpretatorius) bandė daryti Šėtonas. 

Tačiau 104-ių neraštingiausių visuomenių studija 
parodė atvirkštinį santykį tarp ekonomikos augimo ir 
pabrėžiamo pasiekimo, savimi pasikliovimo ir nepri- 
klausomybės auklėjant vaikus. Vietoj šių bruožų kles- 
tinčios visuomenės labiau pabrėžia vaikų atsakomybę 
ir paklusnumą.3* Ši studija gal daugiau liečia technolo- 
gijos pasiekimų ir organizacinio sudėtingumo, 0 ne 
ekonominio kestėjimo poveikį. Nepaisant to, ji iškelia 
galimybę, kad perteklius formuoja ne stipresnį pajė- 
gumą nepriklausyti, o tik mažesnį objektyvų poreikį 
būti vergiškai nuolankiam. Ir iš tiesų: Urie Brofenbren- 
ner kaip tik Amerikos visuomenės aukštesnėse vidu- 
riniosiose klasėse - svarbiausioje „pertekliaus visuome- 
nės“ vietoje, jeigu tik tokia yra, - pastebėjo vyrų polinkį 
į „mažesnę iniciatyvą ir mažesnį pasitikėjimą savo jė- 
gomis (self-sufficiences)“ 37 Jei taip, tai perteklius gali su- 
kelti nepriklausomumo socialinį poreikį ir tuo pat metu 
susilpninti individo psichologinį sugebėjimą šį nepri- 
klausomumą išlaikyti. Analogiškai atrodo, kad meno 
poreikis auga didelės prabangos laikotarpiais, bet su- 
gebėjimas jį kurti atitinkamai krinta.?72 Galima tarti, kad 
esama ryšio tarp kūrybingumo ir sugebėjimo išlaikyti 
nepriklausomumą. 

Istorinėje Kinijoje autoritarinės-beasmenės konfu- 
cianistinės biurokratijos tradicija nesukūrė jokio išlie- 
kančio asmeninės ar grupinės nepriklausomybės po- 
reikio.37P Tačiau atrodo, kad individualistinėje Vakarų 
kultūros tradicijoje atsitiko priešingai. Šiuolaikinėse 
Vakarų tautose perteklius yra abipusiškai susijęs su Žo- 
džio laisvės pirmenybe ir dalyvavimu sprendžiant po- 
litinius klausimus, iškeliant juos aukščiau už ekonominį 
užtikrintumą ar tvarką visuomenėje.?? Bendrai tariant, 


70 


socialinių-struktūrinių kintamyjų arba jų kaitos istorijos 
eigoje psichologiniai padariniai priklauso nuo simbolinių 
modelių, kuriais šie kintamieji arba jų pokyčiai yra ekspli- 
citiškai interpretuojami arba implicitiškai suvokiami. Tačiau 
laikui bėgant pačius simbolinius modelius paveikia jais 
suvokiamas sociologinis turinys, ypač kai tradicinis 
simbolinis modelis tampa akivaizdžiai instrumentiškai 
neveiksmingas arba neadekvatus išraiškos būdas pa- 
lyginti su pasikeitusiomis socialinėmis sąlygomis. Net 
ir pačiose stabiliausiose civilizacijose nėra taip, kad 
simboliniai modeliai laikui bėgant visiškai nesikeistų. 
Nėra ir taip, kad visuomenėje tam tikras modelis tam 
tikru laikotarpiu absoliučiai dominuotų. Konkrečių 
atvejų analizės apibendrinimai apie simbolinių modelių 
psichoistoriniuose procesuose vaidmenį turi į šiuos 
dalykus atsižvelgti. 

Jeigu kultūrinėse tradicijose, kurias galima laikyti pa- 
lyginti stipriai individualistinėmis, nepriklausomumo 
pojūtis yra tiesioginis tendencijos į ekonominį perteklių 
„atspindys“, įvairūs bendruomeninių (arba į jas besio- 
rientuojančių) eksperimentinių konstrukcijų variantai 
gali atskleisti šios tendencijos „išvirkštinį atspindį“ — 
ne tik intymumo būdą, bet ir struktūrinį pagrindą ne- 
priklausomumui, kurio individui reikia, nors jis ir nėra 
pakankamai nepriklausomas, kad siektų jo savo jėgo- 
mis. Kadangi laikoma, kad kaip šio proceso rezultatas 
atsiradusios bendrijos neturi „natūralaus“ - arba šven- 
to — autoriteto, kuriam būtina nusilenkti, o yra laisvai 
sukonstruotos siekiant patenkinti konkrečius Žmogiš- 
kus poreikius (ir turi sutarimu pagrįstą autoritetą tik 
tol, kol jos tai daro), tai jos linksta būti „laikinomis 
bendrijomis“??. Jų nustatytos kultūrinės tradicijos yra 

linkusios tapti „laikinomis kultūromis“. Bet tikėtina, 
kad tol, kol jos egzistuoja, į jas bus žiūrima kaip į mil- 
žiniškos vertės, daug didesnės negu bet kur kitur patirti 
įspūdžiai. Ir iš tiesų kai kurie mūsų amžininkai tik 
aktyviai įsitraukdami į šias laikinas bendrijas ir kultūras 
įstengia savyje išugdyti įtikinamą vertybių hierarchijos 
jausmą, kurį jie gali perkelti į kitas veiklos sferas. 
Remdamiesi ankstesnio buvimo laikinose bendrijose 
patirtimi, jie gali įgyti sugebėjimą naudotis asmenine 
nepriklausomybe. 

Antroji pertekliaus ekonomikos psichologinių pada- 
rinių pakopa yra vartotojiškos orientacijos atsiradimas — 
akcentų kultūros tradicijoje perkėlimas iš gamybos į 
vartojimą.*? Vartotojiškos orientacijos atsiradimo pada- 
rinys, viena vertus, yra susirūpinimas iki galo pasiten- 
kinti viskuo, kuo tik įmanoma (elementai ir įspūdžiai, 
net ir jausmai praryjami iš išorinės aplinkos), o kita ver- 
tus - vidinės tuštumos pojūtis (arba simbolinis bei emo- 
cinis nuskurdimas, galbūt ir identifikuojamos sąžinės 
jaučiamas trūkumas).*! Kuo mažiau asmuo jaučia savo 
paties vidinę struktūrą, tuo vartojimas tampa psicho- 
logiškai reikšmingesnis.42 Galbūt todėl nuoseklus varto- 
tojiškas mentalitetas atsiranda, kai perteklius (ar net iš 
masinės informacijos priemonių perimtas pertekliaus 
pakaitalas) sutampa su asmenybės „nustruktūrinimu“. 

Vartotojiška orientacija gali įgauti nematerialią for- 
mą: godžiai praryjami vienas po kito meno kūriniai, 
vedybos, pati įvairiausia mistika, revoliucijos, kultūrų 
vertinimai, kad būtų užpildyta vidinė tuštuma (kuri pa- 
sirodo tuoj pat, kai tik baigiama ryti). Dar daugiau: riji- 
mo objektai, kaip ir plataus vartojimo prekės, tampa 
vienas kito pakaitalais, prarasdami savo unikalią vertę. 

Vyraujant vartotojiškai orientacijai, maitinančias subs- 
tancijas (ar tai būtų išliekamąją vertę turintys meno 
kūriniai, ar asmeniniai santykiai, ar tinkami socialinių 
problemų sprendimai) gaminantis sunkus darbas yra 
ne toks patrauklus, kaip „laimės siekimas“ išspaudžiant 
iš šių substancijų viską, ką jos gali duoti. 

Pertekliaus ekonomika (iki šiol tik vienoje klasėje, o 
ne visoje visuomenėje matomas reiškinys) įteigia vaiz- 
duotei, kad visos šios „substancijos“ turi gausų, galbūt 
neišsenkamą šaltinį, todėl nėra reikalo jų taupyti, ap- 
ginti jas nuo praradimo ar sugriovimo. Šios substanci- 
jos išbandytinos dėl jų skonio ar „terapiniu tikslu“*, o 
po to - lengvai išmetamos. Nematoma ribų, „patenki- 
nančių“ potencialią patirčių pasiūlą. Iš dalies dėl šios 
priežasties nelabai įsisąmoninamas tragizmas, išskyrus 
savo paties neišvengiamos mirties „tragediją“. Bet kuo 
daugiau sunaudojama viena kitą pakeičiančių vartoji- 
mo prekių (arba paslaugų), tuo didesnė vidinės tuštu- 
mos pojūčio galimybė.*1 

Kadangi didele dalimi šis pojūtis yra vartotojiškų pa- 
tirčių, kurios vis dėlto nepatenkina, rezultatas, kaip 
atsakas gali atsirasti naujas potroškis gaminti unikalius 
objektus — materialius arba, kas labiau tikėtina, simbo- 
linius — jau ne dėl to, kad būtų užsidirbama pragy- 
venimui, ar dėl to, kad juos pripažintų žmonės ar koks 
nors dievas, bet iš „metafizinio“ vidinio poreikio. 

Individualaus arba kolektyvinio darbo dėka įtikina- 
mai sukūręs vertingą unikalumą, individas padaro sa- 
vo asmenybę apčiuopiamą. Jeigu individas ką nors 
gerai pagamina, jis pajunta, kad yra, ką verta branginti. 
Tai suteikia galimybę branginti patį save, veiksmus, 
jausmus, įsipareigojimus. Turbūt vertingų substancijų 

jausmas, galimybė patirti jų realumą didele dalimi kyla 
iš sugebėjimo gerai dirbti patirties. Dėl to tokio darbo 
psichologinis - arba metafizinis - poreikis galbūt išliks 
gyvybingas, net jei materiali būtinybė dirbti kada nors 
ir sunyktų. 

Kai sumažėja kiekvienos naujos vertybės ar paslaugos 
papildoma vertė (marginal utility), bent jau tiems, kurie 
pažengusiose industrinėse valstybėse gyvena pertek- 
liuje ir ją arba jos gamybos procesą suvokia kaip įnašą 
į aplinkos teršimą, tikėtina, kad emocinis darbo poreikis 
vis labiau nukryps į simbolinių, neturinčių objektyvizuo- 
tos formos gėrybių konstravimą, pavyzdžiui, asmeninių 
santykių ir bendrijų struktūrų simbolinius modelius. 

Augantis įsisąmoninimas, kad vartojimo ir gamybos 
žmogiškoji prasmė ir net fizinė galimybė turi savo ri- 
bas, lemia dalinį grįžimą prie valstiečių visuomenėse 
(ir net Vakarų civilizacijoje iki XIX a.) vyravusio jaus- 
mo, kad visi vertingi dalykai - materialūs ar nemate- 
rialūs, dabar įskaitant ir erdvę bei tylą, — egzistuoja 
ribotais kiekiais ir dėl to juos būtina taupiai naudoti.“ 
Ekologinis įsisąmoninimas, kad žemė yra uždara sis- 
tema su ribotomis galimybėmis, kurias reikia išsaugoti, 
gali „postindustrinėje“ visuomenėje atgaivinti valstie- 
tiškos etikos elementus. 


Technikos plėtotė 
Pats akivaizdžiausias greitos technikos plėtotės psi- 
chologinis padarinys yra dėmesio sutelkimas į vieš- 


patavimo/bejėgiškumo (mastery vs. impotence) dilemą. 
Kuo labiau įsiviešpatauja technika, tuo sunkiau pakelti 

subjektyvią politinio ar emocinio bejėgiškumo patirtį, 
nors sugebėjimas valdyti socialines sąlygas (politiniais 
veiksmais) ar net kai kuriuos emocinių poreikių tipus 
(psichoterapija) gali būti padidėjęs. Tačiau jis mūsų lai- 
kais nepadidėjo proporcingai technikos viešpatavimui. 

Galima pastebėti, kad technikos revoliucijas dažnai 
sekė religinės arba pasaulietinės demonologijos išsi- 
vystymas.** Viena vertus, technikos pokyčiams (arba 
kitoms jėgoms) suardžius papročiais reguliuojamus 
galios santykius, atsiranda galimybė kai kuriems in- 
dividams ar grupėms sutelkti į savo rankas valdžią, ku- 
rios niekuo neapriboja ar neįpareigoja papročiai, ir to- 
dėl ji pajuntama esanti despotiška. Kita vertus, papročių 
tvarkos pažeidimas leidžia maištauti prieš tokias 
sąlygas, kurios anksčiau buvo laikomos savaime su- 
prantamu dalyku. Abu šie pokyčio matmenys pavei- 
kia žmonių supratimą ir gali būti projektuojami sim- 
boliškai. Žmogus arba jaučiasi esąs bejėgis milžiniškų 
jėgų - gerų arba blogų - akivaizdoje, arba ir jis pats 
turi arba gali įgauti tokią jėgą arba kaip atskiras indi- 
vidas, arba dalyvaudamas masiniame sąjūdyje. Į agre- 
sijos objektus taip pat žiūrima arba kaip į bejėgius, ar- 
ba kaip į visagalius, arba kaip į turinčius abi ypatybes 
vienu metu (to pavyzdys yra stereotipiniai vakarietiš- 
ki žydo ir negro įvaizdžiai). Šitokia dinamika gali būti 
vienas grotesko Vakarų literatūroje ir mene populia- 
rumo šaltinių.?? 

Kai leidžiama plėtotis neriboto viešpatavimo po- 
jūčiui, visada netoli yra ir bejėgiškumo desperacija. Tiek 
nusivylimas viešpatavimo Žmonėms tradicija, kurį, 
visai tikėtina, patiria užkariautojų pavergėjų, dog- 
matiškų dvasininkų, biurokratų administratorių bei 


75 


profesionalių revoliucionierių aukos (net ir jų laimėji- 
mų paveldėtojai), tiek nepasitenkinimas viešpatavimo 
gamtai ideologijomis, kurias labai atkakliai plėtojo šiuo- 
laikinė civilizacija, ypatingai sustiprina sugebėjimą re- 
gėti arba įsivaizduoti bejėgiškumą kituose arba savyje, 
organizuotoje visuomenėje arba vyrų ir moterų veik- 
los pobūdyje. Išraiškos, ritualo, magijos priemonėmis 
išsivysto „psichinė kontrolė“ kaip atsakas į instrumen- 
tinio bejėgiškumo jausmą; Liftono žodžiais, „psichiz- 
mas - bandymas valdyti išorinę aplinką vidinėmis arba 
politinėmis manipuliacijomis, elgesiu, nulemtu psichi- 
kos vidinių poreikių, neturinčių ryšio su siekiamo pa- 
veikti pasaulio realybe“ *8. 

Labiausiai pažengusiose industrinėse visuomenėse 
neseniai tapo labai akivaizdus visai naujas reiškinys. 
Naujos technologijos taip greitai keičia viena kitą, kad 
gali sumažėti perkraunamo nauja informacija individo 
sugebėjimas racionaliai rinktis arba rinktis ir veikti įsi- 
tikinus, remiantis savo sprendimais.4? Dėl poveikio eko- 
loginei pusiausvyrai technikos viešpatavimas pradeda 
sukelti bejėgiškumo pojūtį prieš panašią techniką: „kiek- 
viename gamtos užkariavime slypi visiško išnaikinimo, 
kurio paskutine auka gali būti pats žmogus, rizika“?0. 
Toks įsisąmoninimas gali versti peržiūrėti šiuolaikinį 
rinys gali būti arba harmonija su gamta, arba, jeigu tai 
nepavyksta, didėjantis bejėgiško nuolankumojai pojūtis. 
Konstruktyvus pasitikėjimas Žmogaus gaminiais pavirs- 
ta savo paties dirbtinumo jausmu juos gaminant. 

Psichologiniai technikos progreso padariniai turėtų 
priklausyti nuo jėgos, kuri tokį progresą stumia į priekį. 
Šiuo požiūriu mechanizmais besiremianti industrinė 

revoliucija turėtų asmenybę paveikti visai kitaip nei 
agrarinė revoliucija. Galima kelti hipotezę, kad didelis 
mašinų galios padidėjimas palengvina skilimą to, kas 
„Mmechaniška“, ir to, kas „dvasiška“, kuriuos agrarinės 
revoliucijos, pajungusios augalų ir gyvulių galią, vei- 
kiau suvokė kaip susiliejusius į kažkokio švento orga- 
nizmo įvaizdį.?! Be to, nuolat esanti mašina lemia, jog 
tai, kas mechaniška —- arba „objektyvesnė asmenybė“, 
„neutralus faktų pasaulis“? — turbūt jaučiama esant 
galingesnį ir patikimesnį. Toks mašininės technologijos 
rezultatas panašus į klasikinės biurokratijos padari- 
nius - mechanizuotą visuomeninės organizacijos būdą. 

Suprantama, mechaninių technologijų bei valstybi- 
nės arba bažnytinės biurokratijos išsiplėtimas vyko ir 
prieš industrinę revoliuciją, Lamettrie L'homme machi- 
ne* įvaizdis jau buvo susiformavęs iki 1748 metų.?22 
Tačiau kaip rodo Kinijos imperijos pavyzdys, net jei 
biurokratinis aparatas ir didelis, pakankamai ištobu- 
lintos, bet ikiindustrinės mašininės technologijos ne- 
užtenka, kad susikurtų mechanistinis pasaulio įvaiz- 
dis. Galima daryti prielaidą, kad kalvinistų beasmenė 
ir nesikeičianti, ir dėl to „mechaniška“ predestinacijos 
samprata buvo reikšminga radikaliai atskiriant mecha- 
niškumą ir organiškumą bei akcentuojant mechaniš- 
kumą, ką linko daryti modernieji Vakarai.?2 Impulsas 
mechanistinei Žmogaus sampratai galėjo atsirasti 
veikiant XII-XIII a. neomanichėjų erezijoms. Jei Die- 
vas sutapatinamas su „dvasia“, o kūnas nuo dvasios 
radikaliai atskiriamas, tai regimoji žmonių forma tam- 
pa „mechaniškais žaislais“. Viduramžių eretikams 


* Žmogus-mašina (pranc.). 

biologinis mechanizmas reiškė blogį. Puritonai (ir jų 
palikuonys) suteikė šventumo bruožų tam, kas jiems 
atrodė nepajudinamo, žmogaus lemtį nulemiančio me- 
chanizmo įvaizdis: pirmiausia predestinacija, o po to — 
gamta (su jos dėsniuose išskaitomomis Dievo žymėmis). 
Šia prasme puritonai sakralizavo griežtai užprogra- 
muoto mechanizmo sampratą. Industrinė revoliucija 
visa nulemiančiu laipsniu suintensyvino procesus, 
lenkiančius į proto (o vėliau ir percepcinės vaizduotės) 
mechanizaciją, ir, svarbiausia, praplėtė šių procesų 
paliestą žmonijos dalį. 

Mechaniškumo/dvasiškumo skilimas gali įgauti įvai- 
rias formas: moralizavimo ir entuziazmo, mokslo ir ti- 
kėjimo, dalykiškumo (net ir revoliucinės politikos „da- 
lykiškumo“) ir sentimentalumo, kūno funkcionavimo 
ir emocijų.?“ Svarbu pabrėžti, kad linkstama šias di- 
chotomijas priskirti vyrų ir moterų diferenciacijai (kaip 
ir simboliniams jos įvaizdžiams) ir jas sugriežtinti, o 
elektroninė revoliucija naikina visus šio poliariškumo 
variantus. 

Mechaniškumo/dvasiškumo poliarizacija yra artima 
ekonominės racionalizacijos vartojimo/eikvojimo (use/ 
waste) dichotomijai. Dvasiškumą ir jo atitikmenis eko- 
nomikos racionalizuotojai gali lengvai sutapatinti su 
eikvojimu (arba mažų mažiausiai su vartojimo regimy- 
be, Vebleno conspicuous consumption). Ekonominės ra- 
cionalizacijos požiūriu, resursai, iš kurių neišgaunama 
visa nauda, kurią jie gali duoti, yra išeikvojami.?3 Kai 
toks požiūris tampa apibendrinantis, viskas, kas nėra 
„išnaudojama“ arba iš ko neišspaudžiama visa nauda, 
suvokiama kaip „šiukšlėmis“ virstantis eikvojimas (nors 
vartojimo regimybės atveju tai — žėrinčios šiukšlės, į 

veiklą pasinėrusiam pasauliui nesvarbios, bet įspū- 
dingos). 

Nedalyvavimas, nedarbas, neišsiskleidusios kūno ir 
asmenybės galimybės bei į veiksmą neįtrauktos verty- 
bės negali tapti faktais, nelaimėmis ar natūraliais apri- 
bojimais, bet yra asimiliuojamos į eikvojimą ir įgauna 
psichologinę ypatybę, kurios šie dalykai neturėjo, kol 
nebuvo paveikti ekonominės racionalizacijos (bendruo- 
menėse, nedaug paliestose ekonominės racionalizaci- 
jos, kaip antai tradicinių žemdirbių, išvardyti dalykai 
tokios psichologinės ypatybės dar neturi). Kaip tik iš 
tokios renesansinės-industrinės perspektyvos (visiškas 
galimybių išvystymas renesanso metu, savęs paties kaip 
išteklių rinkinio naudojimo įteisinimas industrinėje ero- 
je) ir kyla „modernus“ kentėjimas dėl susvetimėjimo. 
Vargu ar Madame Bovary už šio konteksto ribų įmano- 
ma įsivaizduoti. 

Tačiau tiems, kurie, kaip Baudelaire, sukyla prieš 
ekonominę racionalizaciją, eikvojimas pradeda reikšti 
išsivadavimą iš ekonominio racionalumo gniaužtų. To- 
dėl jie šlovina menininko susvetimėjimą, nedarbą („iš- 
kritimą“, dropping out), asmens galimybių neišplėtoji- 
mą („paprastą buvimą“, nieko nesiekiant) bei jokiomis 
vertybėmis neparemtus veiksmus („atsitiktinius, betiks- 
lius veiksmus“). Eikvojimas, kaip „išmetamame mene“, 
reiškia laisvę. Laisvė yra tam, kad ji būtų eikvojama. 
Kai ekonominė racionalizacija įsiviešpatauja, laisvės 
įvaizdžio dviprasmiškumai didele dalimi kyla iš šių 
psichologinių lygčių. Sukeitus vertybių ženklus vartoji- 
mo/eikvojimo dichotomijoje, gautos psichologinės pa- 
jamos yra suvokimas, kad tai, kas nėra vartojama, ne- 
būtinai išeikvojama. Žmogus gali atsipalaiduoti bei būti 

palyginti patenkintas ir nuolat nevartodamas (nevarto- 
damas išteklių, laiko, savęs, kitų). Vienas stebėtojas kal- 
ba apie naująjį asketizmą, „pasirengusį išeikvoti begalę 
laiko dė! elementarių žmogiškų vertybių“**. Bet turbūt 
čia yra įsipynęs daug bendresnis save pateisinančio 
nenaudingumo, buvimo (bet kokio buvimo) sau pačiam / 
pačiai įteisinimo principas. 

Atrodo, kad elektros ir branduolinių technologijų su- 
klestėjimas formuoja tendenciją vietoj daiktų suvokti 
energijas. Bet kuriame objekte, kurį galima laikyti sta- 
biliu daiktu, žmogus gali jausti slypinčias energijas. Tokį 
požiūrį galima palyginti su senuoju griežtu mecha- 
niškumo ir dvasiškumo skyrimu. Bet atomo amžiuje sa- 
vybes, būtinas vaizduotei patraukti, turi dvasiškumas 
arba energija. Žmogus pradeda jausti norą daiktus išar- 
dyti arba juos sugriauti, kad būtų išlaisvinta bauginan- 
ti ir jėgų suteikianti juose slypinčių energijų paslaptis 
(mąstymo dematerializacija, veiksmo išvadavimas nuo 
institucijų, vidinių apribojimų panaikinimas ir t.t.); 
„Žmogus susiredukuoja į galimos transformuoti energi- 
jos rezervuarą...“?*2. Tačiau, ką ypatingai dramatiškai 
rodo branduolinių ginklų sukūrimas, toks energijų lais- 
vinimas kartu reiškia naikinimo (struktūrų naikinimo) 
ribų pašalinimą; bet kokios energijos išlaisvinimas gali 
tapti baimę keliančia perspektyva, ir Žmogus pasiduo- 
da apatiškam kvietizmui. Arba, kas galėtų būti vienin- 
telė apatijos alternatyva, jis pradeda suvokti, iki kokios 
ribos galima išlaisvinti energijas, o iš tikrųjų tai reiškia 
naujų reguliavimo būdų poreikį.?*? Anksčiau panašų 
poveikį romantinei vaizduotei turėjo vienas politinis 
įvykis — Prancūzijos revoliucija. Iki tam tikro laipsnio 
toks rezultatas gali būti visuomenės pamatinės krizės 

padarinys, o vėliausiu atveju branduoliniai ginklai tik 
prisidėjo prie tokios krizės atsiradimo. 

Galimas daiktas, kad automatizacija paveikia psichi- 
ką, sukurdama įvaizdį, kad tam tikrų mąstančių bei 
save taisančių (arba, galimas daiktas, susinaikinančių, 
įjų logiką įsivėlus pamatinei klaidai) mašinų atliekama 
(arba jomis atliekama) kontrolė yra visa apimanti.?5 
Visuomenė taip pat gali būti suprantama tokių mašinų 
įvaizdžiais, 0 ir šiuolaikiniai struktūralistai linksta ją 
taip suvokti. Atrodo, kad dėl to atsiranda įspūdis, jog 
žmogaus mąstymas yra arba mažiau reikalingas, arba 
prasčiau sugebantis įžvelgti skirtumus. 

Laukiamas kompiuterių sudėtingėjimas gali pasiūlyti 
šias diferenciacijas sujungti abipusiškai reaguojančių 
sistemų įvaizdžiu. Kibernetikos tendencijų ir kompiu- 
terių naudojimo padarinys yra Paulio Goodmano samp- 
rotavimai: „mes vis labiau atkreipiame dėmesį ir į faktą, 
kad daiktai vis labiau ir sistemingiau reaguoja; jais ne- 
galima paprasčiausiai manipuliuoti ar jų stumdyti. 
Pažvelgus į bakterijas, piktžoles, parazitinius vabz- 
džius, technikos sukeliamą nedarbą arba nemalonias 
mintis [arba, aš pridėčiau, revoliucijas bei tironijas], 
tampa aišku, kad mes jų likviduoti arba paprasčiausiai 
užmiršti negalime; nuslopinti jie sugrįžta naujomis 
formomis.“?* Tačiau atsimenant, kad toks įsisąmoni- 
nimas atsirado besivystant kompiuterių visuomenei, ar 
galima tikėtis, kad jis paveiks šiek tiek daugiau protų, 
o ne tik palyginti nedaugelį, turinčius tiesioginių rei- 
kalų su šiuolaikiniais kompiuteriais? Gali prireikti 
ekologinės katastrofos bei bioinžinerijos sukeltų mo- 
ralinių problemų, kad abipusiškai reaguojančių siste- 
mų idėja taptų populiari. 

Mokslas 


Greitas mokslo augimas pagilina dilemą tarp žinoji- 
mo, kad sistemos (įskaitant ir asmenybę) yra valdomos 
beasmeniais principais, ir pojūtinio konkrečių detalių 
patyrimo. Viena vertus, mokslas, Henrio Lefebvre'o žo- 
džiais tariant, iškelia „techninio objekto stebėjimą, stebė- 
jimą pasyvų, atidų tik funkcionavimui, kreipiantį dė- 
mesį tik į struktūrą (išardymas į dalis ir surinkimas iš 
naujo), besižavintį neturinčiu pagrindo spektakliu, ku- 
rio paviršius visiškai perregimas...“.?7 Kita vertus, „au- 
gantis mokslo sudėtingumas bei daugiausia jo sąly- 
gojamas intelektualinio pasitenkinimo sunykimas“ 
prisideda prie „augančios antipatijos racionalistinėms 
sistemoms apskritai“.38 „Šiandien visos meno šakos turi 
tendenciją pabrėžti patirtį, o ne kūrinio supratimą.“*? 

Kraštutinesniais atvejais mokslas, veikdamas asme- 
nybę, gali sukelti skilimą tarp sistemiškų, atsietų nuo 
konkretaus pavidalo reikšmių ir bereikšmių, atsitiktinių 
(nerūpestingų) įspūdžių. Tokiais atvejais „atrodo, kad 
daugelio Žmonių svajonėse susipina pirmuoniškos 
emocijos su kompiuterinėmis smegenimis“?V, „orgišku- 
mo renesanso, atsiradusio kaip atsakas į dominuojančią 
bramanų pasiūlytą kontempliatyvią maldos techniką“*! 
šiuolaikinis atitikmuo. Dalykas nėra tas, kad tik moks- 
las (bei mokslo racionalumas, kaip tam tikras požiūris) 
gali šiuolaikiniame pasaulyje atgaivinti pirmuoniškas 
emocijas, bet kad pasinėrimas į teoriją gali tarp gerą 
išsilavinimą turinčių Žmonių sukelti tokių emocijų 
poreikį. Tokia organizmo reakcija į abstraktų sistemi- 
zavimą galėjo prisidėti prie to, kad pirmojoje XVIII a. 
pusėje Anglijoje ir Prancūzijoje santykiuose tarp lyčių 


82 


susijungė racionalizmas ir emocijų praradimas.*2 Tačiau 
įmanoma, kad pasinėrimas į teorines sistemas tokius 
padarinius sukelia tik tada, kai sugriūva ir bendruome- 
nė, kaip dažnai pasitaiko moderniuosiuose Vakaruose, 
arba kai psichologiškai nuvertėja konkretūs socialiniai 
santykiai, kaip pasaulį neigiančiose Indijos tradicijose. 

Be bendrų greito mokslo augimo padarinių, specifi- 
nius padarinius psichikai gali turėti ir atskiri mokslo 
pasiekimai. Pavyzdžiui, klasikinė mechanika Vakaruose 
galėjo sustiprinti polinkį mechanizmus įsivaizduoti 
„kaip totalitarinio valdymo visagalius viešpačius“*3. Šio 
polinkio šaltinis galbūt yra tam tikro technikos ištobu- 
lėjimo sukelta vaizduotė. Visatos kaip mechaninio laik- 
rodžio įvaizdis Europoje pirmą kartą atsirado XIV am- 
žiuje, kai intensyviai vystėsi laikrodžių gamyba.** Tai 
taip pat galėjo paskatinti ankstyvosios bažnytinės ir 
absoliutinės valstybės biurokratijos patirtį.?? Mecha- 
nistinę vaizduotę griauna reliatyvumo bei neapibrėž- 
tumo teorijos. 

Atrodo, kad bet kokio mokslo tipo sukelti psicholo- 
giniai padariniai (1) yra akivaizdūs palyginti mažoje, 
nors industrinėse visuomenėse ir didėjančioje gyventojų 
dalyje, ir (2) juos apriboja bendresnė, „metateorinė“ 
kultūrinės tradicijos orientacija. Todėl visai įmanoma, 
kad tradicinėje Kinijoje mechanistinio mokslo bei 
technologijų psichologiniams padariniams užkirto kelią 
kinams labiau pamatinis polinkis į organistinius mąsty- 
mo būdus.** 

Konkretūs mokslo atradimai arba revoliucijos turbūt 
psichologiškai stipriausiai paveikia tada, kai jie palygin- 
ti nauji (arba nauji tiems individams, kurie juos pati- 
ria), ir todėl negali būti jų laikomi savaime suprantamu 

dalyku ar lengvai ignoruojami. Nors ir paradoksalu, 
bet, pažengusiose industrinėse visuomenėse vis labiau 
įsivyraujant mokslui ir technikai, jų subjektyvus povei- 
kis asmenybei gali susilpnėti, nes linkstama emociškai 
juos ignoruoti, juos vartoti į juos nereaguojant. Tada 
asmenybę vis labiau formuoja tokie patirties elementai, 
kurių pažengusiose industrinėse visuomenėse neįma- 
noma laikyti savaime suprantamais; tai gali būti sukre- 
čiantys, netikėti asmeniniai susitikimai, mitologijos, 
simboliniai sąjūdžiai arba nepakartojami kentėjimai. 

O psichologinis socialinių mokslų poveikis priklausys 
nuo to, ar jie susitapatins su mechanistiniu, ar su post- 
einšteinišku mokslo modeliu. Bet socialiniai mokslai 
savo ruožtu didina sociokultūrinio sudėtingumo įsisą- 
moninimą. 


Masinės informacijos priemonės 

Atrodo, kad garsusis urbanistinės vaizduotės „iš- 
radingumas“ ("guick wit“) — sklandus, kritiškas, im- 
presionistiškai įžvalgus, paviršutiniškas ir puikiai nuo- 
bodulį sklaidantis mąstymas, apie kurį pirmasis su- 
sižavėjęs rašė Montesguieu, - yra ne tiek urbanistinio 
gyvenimo, kiek masinės informacijos priemonių (arba 
kitų pačių įvairiausių greito informacijos išplitimo ka- 
nalų, kaip XVIII a. prancūzų salonai) produktas. Toks 
mąstymo tipas reiškiasi mažiausiai dviem variantais: 
turinčių visas įmanomas privilegijas (ir tų, kurie save 
su jais identifikuoja) „elegantiškuoju“ bei neturinčių 
jokių privilegijų (ir tų, kurie save su jais identifikuoja) 
„brutaliuoju“. 

Elektroninės masinės informacijos priemonės gali 
būti vienas iš šaltinių šiuolaikinių polinkių į ieškojimą, 
į savęs suvokimą per garsą, spalvą, ryškius vaizdinius 
ir, kita vertus, į sustingimą, tylėjimą, nesugebėjimą rea- 
guoti (arba jų baimę).*? Bet atrodo, kad pastarieji yra 
reakcija į bet kokią pribloškiančią aplinką (overwhelminę 
environment) - koncentracijos stovyklas, vergiją, nekves- 
tionuojamą dogmatizmą, neišsprendžiamomis atrodan- 
čias politines, ekonomines ir ideologines problemas.*7a 
Elektroninės komunikacijos priemonės sukelia tokią 
reakciją ne todėl, kad jos elektroninės, bet dėl to, kad 
jos visiškai dominuoja susižinojimo procesuose. Kai to- 
savo paties „kalbą“ - sustingimas išnyksta.*š 

Šia prasme kalbą (žodinę arba kitokią) galima suvokti 
kaip „savo paties“, kai ji suformuoja pasirinkimo krite- 
rijus, ką ir kaip išreikšti arba perduoti, kurie tinka jos 
vartotojų emociniams poreikiams ir yra santykiškai pa- 
tvarūs. Kalbėjimo būdas efektyvus tada, kai jis „daro 
skirtumą“ jį vartojančiam individui svarbioje gyvenimo 
sferoje. Informacijos perdavimo būduose savaime ne- 
pakanka nei efektyvumo (kuriam teikia pirmenybę 
modernistai), nei autentiškumo (kurį labiau vertina an- 
timodernistai), kad būtų įveiktas polinkis sustingti, 
kylantis iš individo nesugebėjimo paveikti pribloš- 
kiančią aplinką tokiu būdu, kurį jis/ji suvokia kaip ati- 
tinkantį jo/jos asmenybę. 

Dėl savo specifinio būdo persiųsti pranešimus elekt- 
roninės informacijos priemonės gali sukelti McLuhano 
pastebėtą polinkį“? į tai, kas praeina, nepastovu, polinkį 
į procesus, 0 ne į jų rezultatus ar stabilią tvarką bei 
pasirinkimo kriterijus??. Jos „sudvasina“, arba sueterina, 

grubų „mechaniškumą““. Žmogus išmoksta manyti, kad 
„Kieta“ tikrovė tėra blogio užuomina ir praeis programai 
pasibaigus (arba taps „neaktuali“ ją išjungus). Žmogus 
smarkiai įsižeidžia, kai, priešingai lūkesčiams, tikrovė 
išlieka kieta.'! Masinės informacijos priemonės padeda 
nustatyti nepajudinamai stabilius referencijos taškus tik 
sukurdamos savą atmetimų (nebūtinai tikslą) pasaulį. 
Tačiau kai elektroninės informacijos priemonės jau yra 
panaudojusios savo įtaką, tai net ir referencijos taškai 
(net „naujasis“ dogmatizmas) nebegali būti mechaniškai 
sustingę, - priešingu atveju jie greitai tampa, išskyrus 
tik nedaugelį, neįtikinamais. 

„Pasaulio dematerializacija“ —- substancijų trans- 
formacija į įvaizdžius - elektroninėmis informacijos 
priemonėmis sukelia polinkį į visiškai nemotyvuotą 
subjektyvumą, kuris suvokia galintis susikurti bet ko- 
kią tikrovę paprasčiausiai sukonstruodamas jos įvaiz- 
dį. Bet dematerializacijos patirtis taip pat sukelia už 
įvaizdžių, fundamentalesniame būties lygmenyje, eg- 
zistuojančių „pagrindinių substancijų“ poreikį, kurios 
savo buvimu ir prikausto, ir maitina (žmonių kūnų 
šiluma, natūralios ekologijos, simboliniai modeliai, 
kurie sujungia būtinybę ir emocinius poreikius, bei 
asmeniniai santykiai, suderinantys ilgalaikius įsipa- 
reigojimus ir kasdienę naudą). 

Elektroninės masinės informacijos priemonės turi 
tendenciją viską paversti „pramoga“ ir šiame procese 
visiškai sunaudoti visus objektus, neatsižvelgdamos į 
unikalias jų savybes. Taip apdorotas objektas tampa per 
daug „minkštas“, kaip kempinė, kad galėtų kelti nuo- 
latinius reikalavimus Žmogui. Jį pakanka suvartoti. To- 
kie vaizduotės tipai, kurie formuojasi kaip opozicija 

egzistuojančiai socialinei tikrovei, pradeda ieškoti to, 
kas priešinasi būti paverčiamas tik pramogos objektu. 

Galima laukti, kad elektroninių masinės informaci- 
jos priemonių psichologiniai padariniai bus ryškiausi 
ten, kur egzistuoja kiti trys veiksniai: (a) nestabili pliu- 
ralistinė perduodamos ideologinės „informacijos“ kont- 
rolės sistema, kur įvairūs turinio tipai vienas kitą pa- 
naikina ir išlieka tik metodas — pranešimų perdavimo 
technika, kuri nuosekliai įtakoja vaizduotę; (b) aukštas 
geografinio ir socialinio mobilumo laipsnis, veikiantis 
vaizduotę panašiai kaip ir masinių informacijos prie- 
monių padariniai (ir juos patvirtinantis); ir (c) pertek- 
lius, kuris labai sumažina praeityje vaizduotę gerokai 
stabilizavusį „kietos“ tikrovės spaudimą. 

Galima pasvarstyti, kaip visų šių veiksnių padariniai 
veikia meną. Kai žmonės gyveno supami daugiausia 
sunkios, tiesiogiai slegiančios realybės (pavyzdžiui, 
kaustantys materialiniai poreikiai, politinė ar ideologi- 
nė priespauda), tai menas turėjo apginti vaizduotės 
„minkštumą“. Bet kuo daugiau žmonių mūsų laikais 
šiuolaikinėse industrinėse visuomenėse gyvena vis 
labiau supami „minkštos“ realybės (vartojimo sferos 
išaugimas, greitai pamirštamų įvaizdžių išplitimas), 
viena iš svarbesnių meno funkcijų tampa atgaivinti 
„Kietus“ vaizdinius - žmogaus egzistencijos galimybes, 
ne ornamentiką, o giliausius pagrindus. 

Tokia samprotavimų kryptis leidžia numatyti, kad 
ateityje labiausiai pažengusiose industrinėse visuo- 
menėse pats „natūraliausias“, neforsuojamas meno 
vystymasis (nesvarbu, ar sąmoningai) vis labiau jį artins 
prie etikos. 

Sociokultūrinis sudėtingumas 


Kryptis į didėjantį sociokultūrinį sudėtingumą yra 
abipusiškai susijusi su augančia sociokultūrinė diferen- 
ciacija, bet ne identiška jai. Diferenciacija sukelia sudė- 
tingumą, kai imama suvokti, kad diferencijuotos dalys 
abipusiškai viena nuo kitos priklauso. Tai ne visada 
atsitinka, nors galimybė suvokti abipusišką priklau- 
somybę elektroninių technologijų amžiuje didesnė nei 
praeityje. Šią galimybę padidina ir modernus poslinkis 
prie universalesnių intelektualinės veiklos būdų. 

Augantis sociokultūrinės aplinkos sudėtingumas 
globalia tampančioje civilizacijoje turėtų suaktyvinti 
psichologinę dilemą: viena vertus, norą suformuluoti 
bendriausius principus, kuriais yra arba gali būti re- 
guliuojama funkcinė visų elementų abipusė priklau- 
somybė nuo kitų, o kita vertus, kančią dėl jausmo, kad 
neįmanoma suvokti socialinės tikrovės visumos, be- 
sireiškiančios per įvairius prieinamus jos patyrimus, 
aprašymus bei interpretacijas./2 „Maksimalistinis“ atsa- 
kas į sudėtingumo jausmą yra pastanga paaiškinti įvai- 
rių abipusės priklausomybės tipų ir lygmenų neaišku- 
mus. „Minimalistinis“ atsakas į sudėtingumo jausmą 
yra emociškai patenkinamų supaprastinimų, objektų bei 
patirčių „pagrindinės patirties“ įtikinamų modelių ieš- 
kojimas. 

Potraukis supaprastinti gali turėti evoliucinę vertę, 
kaip priemonė pašalinti „perdėtą“ sudėtingumą - tokį, 
kuris nereikalingas nei išlikimui, nei išaugusiam supra- 
timui. Šia prasme renesansas buvo po viduramžių įvy- 
kęs evoliucinis supaprastinimas?3, reformacija - su- 
paprastinimas po renesanso, o Prancūzijos revoliucija, 

be abejo, - supaprastinimas po ancien rėgime*. Šiuolai- 
kiniai politiniai supaprastinimai, kylantys iš nepakan- 
kamo sudėtingumo teorijų - socialinio elgesio taisyklių, 
faktiškai neįstengiančių paaiškinti veiksmų ir reakcijų, 
kurioms paaiškinti jos skirtos, - sukėlė įspūdį, kad tik 
didėjantį sudėtingumą galima sieti su progresu. Bet iš 
tiesų nesustabdomas sudėtingumo plėtojimasis, ne- 
svarbu, ar socialinėje santvarkoje, ar mąstyme, ar net 
emociniame gyvenime, reiškia nesugebėjimą eiti pir- 
myn. Tokiu atveju kaip tik galima laikyti istorinės 
Indijos daugialypes stagnacijas.74 

Iš dalies problemą galima suformuluoti taip: augant 
sociokultūrinio pasaulio sudėtingumui, didėja ir indi- 
vido poreikis tvirtai prisišlieti prie šio pasaulio struk- 
tūros sąlygiškai nesudėtingų dalių. Stebėjimo objektų 
sudėtingumas žmogaus sąmonėje šaukiasi būti suba- 
lansuotas su atsidavimo objektų nesudėtingumu. Kai 
atsidavimas įgauna mitologinį pobūdį, adekvatų san- 
tykiškai objektyviems tikrovės elementams, gali atsi- 
rasti naujos civilizacijos užuominos. 

Weinstein ir Platt teigia, kad „vis sudėtingesnės ir 
diferencijuotesnės socialinės struktūros išlieka gyvy- 
bingos tik kai jos remiasi tuo pačiu metu diferenci- 
juotomis psichikos struktūromis“.7> Bet aš palikčiau 
vietos galimybei, kad psichologinio funkcionavimo 
lygmenyje gali būti teisinga ir visiška priešingybė. Labai 
diferencijuotas socialines struktūras gali palaikyti tik 
psichinės struktūros, kurios gali pasiekti arba išlaikyti 
dar prieš diferenciaciją buvusį kokios nors aprėpiamos 
koherencijos suvokimą. 


* Senasis režimas (pranc.). 

Kaitos pagreitėjimas 


Galima laukti, kad tiek technologinės, tiek socialinės 
kaitos pagreitėjimas bei išaugęs individo mobilumas 
sukels didėjantį poreikį tuoj pat pasiekti vis ambicin- 
gesnius tikslus (šito negalima tapatinti su siekimu tuoj 
pat patirti nuolatinių poreikių patenkinimą, kaip yra 
„skurdo kultūroje“)."?2 Tačiau gyvenimo socialiniame 
pasaulyje, kur viskas nuolat juda, padarinys yra judėji- 
mo į niekur pojūtis, negalimybė surasti „namus“ isto- 
rijoje bei visatoje, amžinas nepasirengimas nors laikinai 
patirti asmeninį užbaigtumą./? Tikrai faustiškos bran- 
dos galutinis pasiekimas —- garsusis Verweile doch, du 
bist so schon* — tampa neįmanomas, kai kiekvienas 
vaidina anomišką** (jei ne dar ir anemišką) Fausto 
įsikūnijimą.?/ 

Su tuo susijusi kita įtampa, kurią sukelti yra linkęs 
kaitos pagreitėjimas, - nuolatinio eksperimentavimo 
(su pačiais naujausiais, dar neišbandytais duomenimis) 
ir mėšlungiškų bandymų atgauti pirmykštiškumą įtam- 
pa. Tokia yra „futurizmo“ / „archajizmo“ dilema, kurią 
Toynbee siūlė kaip civilizacijų dezintegracijos simp- 
tomą.'8 Viena vertus, eksperimentavimas per bandymus 
ir klaidas, kita vertus, - primityvaus gyvybingumo ir 
nekaltumo mitologija. Sunkiau išlaikyti pastangas teo- 
riškai suvokti savo periodo pagrindines žmogiškąsias 


* „O, stabtelėk, akimirksni žavus!“ Citata iš J.W. Goethės filosofinės 
poemos Faustas. Vertė A. Churginas. 

** Anomija (sen. graik. anomia - neturintis įstatymų) (1) visuomenės 
būsena, kai silpni elgesio ir tikėjimo standartai (arba jų išvis nėra); 
(2) visuomenės anomijos sukelta individo būsena, dažnai lydima 
pasimetimo, baimės, užsisklendimo. 

problemas ir jas spręsti, konstruojant efektyvius visuo- 
meninius rėmus. 

Bet kaip tik tokių pastangų dėka Žmonės įgyja orga- 
nizuotą sugebėjimą susieti „eksperimentavimą“ su „pir- 
mykštiškumu“. Augant miestams tai greitai darė XIII a. 
Katalikų Bažnyčia, įsteigusi elgetaujančius ordinus. Tai 
darė (nesėkmingai savo metu, bet juo reikšmingiau 
vėlesniems amžiams) Thomas Mūntzer bei kiti refor- 
macijos periodo „revoliucionieriai mistikai“. Jau kitu 
labai išaugusios sociokultūrinės kaitos periodu naujai 
pastangų susieti eksperimentinę veiklą su pirmykštė- 
mis sąvokomis fazei atstovauja marksistų sąjūdis. Ti- 
kėtina, kad tokios pastangos išliks ir toliau, kol išsi- 
eikvos ne tik egzistuojantys pirmykštiškumo šaltiniai, 
bet ir jo sąvoka.?? 


Išvados 


Modernistinę asmenybę sociologai dažnai suvokia 
kaip tiesioginį socialinės modernizacijos tendencijų 
atspindį. Į tai, ką pavadintume antimodernistine asme- 
nybe, galima žiūrėti kaip į atvirkštinį tokių tendencijų 
atspindį.?? Atrodo, kad psichologinė modernizacija yra 
šių dviejų alternatyvų, kurios labai supaprastinta, bet 
pakankamai naudotina forma reziumuojamos I lentelė- 
je, atsiskyrimų bei susijungimų procesas. Į daug ką, kas, 
pradedant Hegeliu (arba Rousseau), buvo suvokiama 
kaip „susvetimėjimas“, gali būti žiūrima kaip į slopi- 
namą modernistinės /antimodernistinės įtampos patirtį. 

Socialinės modernizacijos tendencijos nebūtinai juda 
sinchroniškai, todėl kaip atsakas į vienos tendencijos 

suintensyvėjimą atsiradęs psichologinis skilimas gali ir 
nesutapti laike su kitais skilimais. Tačiau šiuolaikinėse 
pažengusiose industrinėse visuomenėse linkstama 
tokius suintensyvėjimus ir skilimus patirti tuo pačiu 
metu, ir juos patiria daugiau žmonių, nors gal ir ne taip 


subtiliai, kaip romantizmo amžiuje. 


I lentelė 


Socialinės kaitos tendencijų 


ir jų atspindžių asmenybėje bei kultūroje 
hipotetiniai santykiai 


Socialinės 
tendencijos 


Biurokratizacija 


Sociokultūrinė 
diferenciacija 

Atspindžiai asmenybėje ir kultūroje 


Modernistinis 
variantas 


Racionaliai organizuota 
ir beasmeniškai funkcio- 
nuojanti sistema 


Formalizmas (kalboje 
vertinimo standartuo- 
se) 

Suprocedūrinimas (ži- 
nių, moralės, emocijų) 


Ekspertiškumas 


Atskyrimas, fragmenta- 
cija 

„Specialistų“ dalyvavi- 
mas 


Antimodernistinis 
variantas 


Ryškiai iracionalistinis 
(romantiškas, ekspresy- 
vus, linkes į mistiką) in- 
dividas 


Neformalumas (nerū- 
pestingumas, improvi- 
zacija) 
Suefemerinimas (žinių, 
moralės, emocijų) 


Beprasmiškumas 
Susiliejimas ar sumiši- 
mas 


„Naivuolių“ susvetimė- 
jimas 


Socialinės kontrolės 
centralizavimas 


Masinė visuomenė 


Perteklius 


Technikos plėtotė 


Mašininė technika 


Elektroninė bran- 
duolinė technologi- 
ja (taip pat žr. Elekt- 
roninės informacijos 
priemonės) 


„Kontrolės“ vidinė 
hierarchija 


Asmenybės (ir kultū- 
ros) centralizacija 


Standartizuotas pasi- 
kartojimas 


Autonomijos porei- 
kis 

Vartotojiška orienta- 
cija 

Jausmas, kad ten, kur 
visko atsargos milži- 
niškos, neegzistuoja 
„amžiną vertę“ turin- 
tys materialiniai ar 
simboliniai objektai 





Instrumentinis vieš- 
patavimas 


Mechaniškumo pir- 
menybė prieš dvasiš- 
kumą; įteisinimas 
vartojimu 


Energijos pirmenybė 
prieš struktūrą; neap- 
ribotas išsilaisvinimas 


I lentelė (tęsinys) 


„Spontaniškumo“ vidi- 
nis egalitarizmas 


Asmenybės (ir kultūros) 
ros) decentralizacija 


Poreikis iš naujo akcen- 
tuoti individualų arba 
grupinį unikalumą | 


Eksperimentavimas su 
bendrijų variantais 


Vidinė tuštuma 


Poreikis gaminti mate- 
rialius arba simbolinius 
nius objektus, kad būtų 
patiriamas „amžinos 
vertės“ pojūtis 


Bejėgiškumas (arba eks- 
presyvi, ritualistinė 
„psichinė kontrolė“) 


Dvasiškumo pirmeny- 
bė prieš mechaniškumą 
įteisinimas eikvojimu 
(t.y. save pateisinantis 
nenaudingumas, buvi- 
mas dėl buvimo) 


Struktūros (ribų suvo- 
kimo) pirmenybė prieš 
energiją; kvietizmas 

Automatizacija 


Mokslo pažanga 


Elektroninės masinės 
informacijos priemo- 
nės 





Didėjantis sociokultū- 
rinis sudėtingumas 


Kaitos pagreitėjimas 


Totalus kontroliavi- 
mas protingomis ma- 
mašinomis 


Sistemų veiklos prin- 
cipų Žinojimas 


Ryškumas 


Praeinančios, nepa- 
stovios ypatybės; pir- 
menybė procesams, 
o ne standartams 


Apibendrinimų reik- 
mė 

Detalus neaiškumų 
paaiškinimas 
Skubus tikslų pasie- 


kimas 


Nuolatinis eksperi- 
mentavimas 


I lentelė (tęsinys) 


Absoliučiai save kont- 
roliuojančių sistemų su- 
susinaikinimas 


Konkrečių detalių pojū- 
tinis patyrimas 


Stingulys 


Nepajudinamų referen- 
cijos taškų poreikis 


Visumos nesuvokimas 


Supaprastinimo sapnas 


Judėjimo į niekur pojū- 
tis 

Pirmykštiškumo atgavi- 
atgavimas 


Siūloma hipotezė, kad tam tikra socialinės kaitos 
tendencija sukelia ryškesnius sociokultūrinius pada- 
rinius tada, kai ji staiga sustiprėja arba sukuria so- 
cialines sąlygas, radikaliai besiskiriančias nuo prieš tai 
buvusios padėties. Tokie padariniai gali būti labiau 
jaučiami pirmosiose tokio sustiprėjimo fazėse, nors tuo 
metu ši tendencija gali būti objektyviai ne tokia ryški 
nei vėlesnėse fazėse, kai ji stipresnė, tačiau ją jau galima 

lengviau suvokti kaip savaime suprantamą dalyką. O 
kai socialinis faktas, kad ir koks jis būtų objektyviai 
reikšmingas, emociškai priimamas kaip savaime su- 
prantamas, tai jis turėtų mažiau veikti asmenybės 
formavimąsi. 

O galbūt lauktina, kad ši vėlesnė fazė padės atsirasti 
asmenybėje archajiniam elementui, kuriam diferencia- 
cija tarp modernistinių tvirtinimų ir antimodernistinių 
atmetimų nebūdinga. Šia prasme galima išskirti XX a. 
archajiškas asmenybes — hėgeliškas „tyrąsias sielas“, — 
suprantama, savo konkrečiomis savybėmis besiskirian- 
čias nuo XVIII a. archajiškų asmenybių (ir turbūt dabar 
rečiau sutinkamas), bet sudarančias panašų „pasąmonės 
visumos“ įspūdį. Tokių asmenybių net ir XX a. gali būti 
gana daug, kai kur jos gali netgi sudaryti daugumą, 
bet tokios asmenybės mūsų amžiui neatstovauja, - jos 
neišreiškia mūsų amžiaus psichokultūrinių savybių 
savitumo. 

Postmodernistine asmenybe laikyčiau tokią, kuriai 
būdingas jausmas, kad abu daugelio šių dilemų polia- 
riškumai telpa jos pačios patirtyje, ir pasiryžimas juos 
suderinti savo psichologinėje organizacijoje. Kas, atro- 
dė, archajiškoje asmenybėje naiviai jungėsi (įskaitant 
prievartos sutapatinimą su likimu) ir suskilo psicho- 
loginės modernizacijos eigoje (Kaip to priešingybė, 
atsirado antimoderniškumas), tą postmodernistinė 
asmenybė vieną su kitu sąmoningai susieja kaip dife- 
rencijuotus elementus.?! 

Pasiūlytą metodą galima taikyti nagrinėjant ir to- 
kius socialinės kaitos tendencijų psichokultūrinius 
padarinius, kurie šiame skyriuje nebuvo paliesti, taip 
pat ir tuos, kurie iškils ateityje. Tačiau universalios. 

modernizacijos kryptys, paimtos atskirai, ar net ir 
sudėtinga jų tarpusavio sąveika nenulemia nei asme- 
nybės charakterio, nei kultūrinės tradicijos. Asmenybė 
randasi taškuose, kur universalios modernizacijos 
tendencijos susikerta su vietiniais determinantais — 
socialinėmis klasėmis, tautybėmis, politinėmis siste- 
momis, grupių ideologijomis, žmogaus amžiumi bei 
lytimi. O gyvuojančių kultūrinių tradicijų formavimąsi 
veikia ne tik šiuolaikiniai patyrimai, bet ir jų simbo- 
liškai išsaugotas palikimas. 

5. Dialektinė 
psichologinės modernizacijos 
teorija 


| das mechanizmą, kuris tarpininkauja tarp 
socialinės kaitos tendencijų (ar kitų dinamiškų sociali- 
nių kintamųjų) ir asmenybės ypatybių, suvokiu kaip 
vaizduotės dialektiką. Galima postuluoti, kad žmogiško- 
jo subjektyvumo turinys, kiek jis formuojamas sociolo- 
giškai, yra arba tiesioginis, arba atvirkštinis jį veikian- 
čios socialinės tikrovės atspindys. Tokį mechanizmą 
suprantu kaip iš esmės universalų, galintį funkcionuoti 
visais laikais ir visose vietose. Tačiau palyginti lėtų 
pokyčių laikotarpiais atrodo, kad žmogaus subjekty- 
vumas registruoja tiek tiesioginį, tiek atvirkštinį so- 
cialinės tikrovės įvaizdį, kokiu nors būdu juos vieną į 
kitą integruodamas arba vieną su kitu suliedamas. 
Greitų pokyčių laikmečiu vienas arba kitas psichokul- 
tūrinio atsako poliariškumas turi tendenciją tapti domi- 
nuojančiu — arba atsiranda abu tuo pačiu metu, bet 
aiškiai vienas nuo kito atsiskyrę. 


7. - 20 

Iš dalies į atskirai paimtą kultūros produktą galima 
žiūrėti kaip į seriją unikalių „pasirinkimų“ - nebūtinai 
sąmoningų - tarp socialinės aplinkos skatinamų psicho- 
loginių polinkių. Psichokultūriniai elementai, tarp ku- 
rių individas gali (ir, daugiau ar mažiau, privalo) rink- 
tis, jam prieinami jo socialinėje aplinkoje; simbolinė 
konfigūracija, į kurią individas juos sumontuoja, kaip 
visaapimantis modelis priklauso jam pačiam, todėl ja 
negalima naudotis, norint atskleisti individo aplinkoje 
egzistuojančias psichokultūrines ypatybes. Tam gali bū- 
ti naudojami tik elementai - psichokultūrinė vaizduotės 
žaliava, - kurie įeina į konfigūraciją, tačiau ne jų „reda- 
gavimas“, kurį atlieka kūrybingas individas (ar grupė). 

Atrodo, kad bet kuriame lygmenyje kultūros pro- 
duktai ne tik išreiškia egzistuojančius psichologinius 
polinkius, bet, veikiau ir pirmiausia, jie verčia įsisąmo- 
ninti tokių polinkių galutinį potencialą ir ribas. Rimti 
kultūros pasiekimai yra šių pasiekimų autorių atlikti 
krypčių, į kurias jų polinkiai gali nuvesti, tyrinėjimai, 
o ne atskleidimai, kaip tokie polinkiai jau funkcionuo- 
ja kasdieniame jų gyvenime. Be to, objektyvizuotus 
kultūros kūrinius veikia bendrieji vidinės estetikos arba 
loginės koherencijos reikalavimai, taip pat ir standar- 
tizuoti modeliai, susidarę tam tikroje kultūros tradici- 
joje, kad reguliuotų tokių darbų kūrimą. Užbaigtas 
kultūros kūrinys atskleidžia atrinkimo principus, pagal 
kuriuos individas arba kolektyvas subjektyvaus paty- 
rimo žaliavą paverčia distinktyviu reikšmingų tikrovės 
ypatybių suvokimo būdu. Šie atrinkimo principai ir jų 
evoliucija laike yra idėjų arba meno istorijos dėmesio 
centras, o vaizduotės žaliavos, iš kurios atsirenkama, 
kitimas sudaro kultūrinės psichologijos turinį. 

Šiuo požiūriu kultūros produktų kūrimo būdą gali- 
ma palyginti su tuo, kaip charizmatiniai vadai „suren- 
ka“ sąjūdžius ir didžiąsias istorines mitologijas. Darau 
prielaidą, kad yra sąlygojami tik elementai, o ne speci- 
finiai modeliai, kuriuos žmonės iš šių elementų su- 
konstruoja. Galimybę pagaminti iš esmės skirtingus 
darinius (assemblages) iš prieinamų psichokultūrinių 
duomenų sumažina egzistuojančios. formalizuotos 
kalbos, kuriomis būtina naudotis kuriant šiuos darinius, 
ir galios, kuria naudojamasi paremiant vienus simboli- 
nius modelius prieš esamus ar potencialius jų varžo- 
vus, nelygybė, taip pat ir skirtingas įvairių modelių 
„patrauklumas rinkoje“ (“saleability'). Patrauklumas 
rinkoje apima tradicijos ir mados palankumą, taip pat 
atsižvelgiama, kad modelis būtų materialiai bei psi- 
chologiškai naudingas ir kitiems, o ne tik jo kūrėjui. 
Ne tik mažiau tikėtina, kad modeliai, kurių neparemia 
galia ir patrauklumas rinkoje, išliks, bet mažiau tikėtina, 
kad jie apskritai taps matomi. 

Ketvirtajame skyriuje buvo analitiškai išskirti du psi- 
chokultūrinių atsakų tipai - modernistinis ir antimo- 
dernistinis. Kasdieniame gyvenime antimoderniškumu 
pasižyminti asmenybė gali turėti modernistinių elemen- 
tų, ir atvirkščiai. Slopinamos antimodernistinės temos 
pabrėžtinai modernistinėse asmenybėse gali paaiškinti 
didžiulį pastarųjų priešiškumą neslepiamiems pirmo- 
sios dramatizavimams. Modernistinės ir antimodernis- 
tinės temos yra žaliavos elementai, tarp kurių konst- 
ruojanti vaizduotė gali, sąmoningai ar ne, pasirinkti; 
kaip tik šių alternatyvų pasirinkimai ir materializuojasi 
populiariais meno stiliais, socialiniu elgesiu ar savi- 
voka. Modernistinė ir antimodernistinė asmenybė yra 


99 


dviejų psichokultūrinių atsakų rinkinių abstrakcijos, o 
atskiri šių rinkinių elementai nebūtinai griežtai logiš- 
kai ar nuosekliai psichologiškai kombinuojami. Vis 
dėlto vyraujančias modernistines ar antimodernistines 
konfigūracijas galime stebėti empiriškai, ir pažengusio- 
se industrinėse visuomenėse jos pradeda būti vienu iš 
svarbiausių socialinės diferenciacijos pagrindų. 

Galima hipotetiškai teigti, kad tokioje situacijoje, kai 
socialinės modernizacijos rezultatai pasirodo greitai ir 
yra ekstremalūs, modernistiniai psichologiniai atsakai 
bus „priimtinesni“ tokiems asmenims, kurie iš šių ten- 
dencijų tikisi sulaukti vis daugiau ekonominės, politi- 
nės, statusą užtikrinančios ar emocinės naudos, arba 
tiems, kurie bijo, kad šios tendencijos gali atimti jų da- 
bartinę gerovę. Priešingai, antimodernistinę reakciją la- 
biau linksta pasirinkti tie, kurie arba yra paveldėję mo- 
dernizacijos suteiktą naudą ir toliau laiko ją savaime 
suprantamu dalyku (ir dėl to psichologiškai ją „nuver- 
tina“), arba tie, kurie jaučia, kad nesugeba gauti nau- 
dos iš modernizacijos (arba iš kai kurių jos procesų). Į 
pastarąją grupę gali įeiti tiek bejėgiškiausi, tiek turin- 
tys intuityvią vaizduotę - tie, kurie turi būti labiausiai 
įsisąmoninę Žmogaus patenkinimo, kurį gali pasiūlyti 
bet kokia socialinės kaitos tendencija, ribas: Tačiau 
daug „atstumtųjų“ gali pasilikti palyginti izoliuoti nuo 
kai kurių socialinės modernizacijos krypčių ir dėl to 
išlaikyti archajišką charakterio struktūrą. 

Šiek tiek supaprastinant galima teigti, kad individai, 
kurie save suvokia kaip žengiančius aukštyn arba 
žemyn socialinėmis pakopomis, turėtų dažniau būti 
„Mmodernistai“, o individai, kurie save suvokia kaip 
socialiai stipriai įsitvirtinusius (pasiturinčiųjų vaikai) 

arba beviltiškai atstumtuosius (liumpenproletariatas, 
persekiojamos rasinės mažumos ir, gana didele dalimi, 
moterys), turėtų dažniau tapti antimodernistais. Todėl 
"psichologinio modernizmo stiprumas visuomenėje, ku- 
rioje vyksta struktūrinė modernizacija, turėtų būti pro- 
porcingas joje egzistuojančiam socialiniam mobilumui, 
o antimodernistinių pažiūrų paplitimas turėtų būti 
proporcingas socialiai įsitvirtinusių ir beviltiškai at- 
stumtųjų procentui tarp modernėjančių žmonių. Su- 
prantama, kurios nors visuomenės kultūros produk- 
tuose beviltiškai atstumtieji bus ne tiek matomi, kaip 
socialiai įsitvirtinusieji. Ir tarp modernistų, ir tarp anti- 
modernistų individai, priklausantys labiau privilegi- 
juotai grupei arba save identifikuojantys su ja (t.y. su 
žengiančiais socialinėmis pakopomis aukštyn bei so- 
cialiai įsitvirtinusiais), galbūt pasirinks ne tokį „radi- 
kalų“, atsargesnį savo psichokultūrinės orientacijos 
variantą; individai, priklausantys mažiau privilegijuo- 
tai grupei arba save identifikuojantys su ja (su žengian- 
čiais socialinėmis pakopomis žemyn bei su beviltiškai 
atstumtaisiais), links į brutalesnį, mažiau „balansuotą“ 
tokios orientacijos variantą. 

Kadangi iš vienų socialinės kaitos tendencijų žmogus 
gali turėti naudos (arba jos tikėtis), o iš kitų - ne, tai 
turėtų būti įmanoma psichologiškai „priimti“ vienas ir 
„atmesti“ kitas savo laikmečio kaitos kryptis. Tai leidžia 
paaiškinti, kodėl modernistiniai ir antimodernistiniai 
bruožai susimaišo tose pačiose asmenybėse ar dalinėse 
kultūrose (subcultures). 

Grupės ar individo socialinė vieta nevisiškai paaiš- 
kina psichologinės modernizacijos dinamiką. Bet kokiu 
laikmečiu perdėtas ar vienpusiškas vieno arba abiejų 

psichokultūrinių tipų - modernistinio arba antimoder- 
nistinio - patyrimas gali sukelti priešingo patyrimo 
poreikį. Todėl net ir kai individo socialinė padėtis ne- 
sikeičia, jis gali iš modernisto tapti antimodernistu, ir 
atvirkščiai, nuo to momento, kai savo įprastinės orien- 
tacijos jis nebelaiko savaime suprantamu dalyku ir 
pasiduoda savo vaizduotės dialektikos žaismui. 

Tiek modernistinės, tiek antimodernistinės asmeny- 
bės tipai kinta laikui bėgant, nes juos veikia ir pasiro- 
džiusios naujos socialinės kaitos tendencijos, specifiniai 
istoriniai mitai bei asmenys, kurie tam tikrais laikme- 
čiais imituojami kaip pavyzdiniai modeliai. Dėl to XX a. 
vidurio modernistai (kaip ir antimodernistai) skiriasi 
nuo savo atitikmenų apšvietos amžiuje. Kai kuriuos 
modernistinės (kaip ir antimodernistinės) asmenybės 
elementus galima pastebėti net ir labai industrinei re- 
voliucijai tolimais laikotarpiais, pavyzdžiui, klasikinė- 
je Graikijoje. | 

Savo pagrindine „psichologija“ modernizmo/antimo- 
dernizmo poliariškumas panašus į daugelį senesnių 
moderniojo pasaulio tipologijų: Nietzschės apolonišku- 
mo/dionisiškumo, Maxo Weberio asketiškumo/mistiš- 
kumo, į sugestyvų Schillerio barbariškumo („kai jausmą 
sugriauna principas“) ir laukiniškumo („kai jausmas 
užvaldo principą“)! išskyrimą. Šios tipologijos nuo mo- 
dernizmo/antimodernizmo konceptualizacijos skiriasi 
tuo, kad pastaroji netraktuoja kiekvieno alternatyvaus 
tipo kaip nedalomos „esmės“, o tik tam tikrus kiekvieno 
tipo aspektus susieja su atskiromis socialinės kaitos 
tendencijomis. Toks požiūris įgalina paaiškinti vieno- 
kią ar kitokią alternatyvinę psichologinę kryptį ska- 
tinantį bendrąjį istorijos mechanizmą, taip pat suvokti 

atvejus, kai modernistiniai ir antimodernistiniai bruo- 
žai susimaišo skirtingose psichologinės orientacijos di- 
mensijose. Be to, turima teorija turėtų sugebėti paaiš- 
"kinti, kaip specifinių socialinės kaitos tendencijų, kurių 
dar nebuvo istorinėse situacijose, suteikusiose duome- 
nis pirminiams tokių tipologijų formulavimams, įsibro- 
vimas modifikavo apoloniškumo/dionisiškumo arba 
asketiškumo/mistiškumo tipus. Suprantama, moder- 
nistas istoriniu pirminio kapitalo kaupimo periodu ski- 
riasi nuo vartotojiškos visuomenės modernisto. Todėl 
pateiktoji teorija, ieškodama „apoloniškumo“ ar „dio- 
nisiškumo“, „asketiškumo“ ar „mistiškumo“ elementų 
šiuolaikinėse visuomenėse, vengia poreikio naudoti šių 
tendencijų, atėjusių iš priešindustrinių visuomenių, 
konceptualizavimus, kurie nemodifikuoti tinka tik pas- 
tarosioms visuomenėms. 

Postklasikinių Vakarų modernizacijos intelektualinės 
šaknys siekia XII-XIII a., kai buvo iš naujo atrasta grai- 
kų filosofija ir romėnų teisė, atsirado universitetai, į 
Europą buvo atvežtas popierius, klestėjo scholastika ir 
gotika. Bet paties naujausio psichologinės modernizaci- 
jos ciklo pradžią tikriausiai turėtume įžvelgti XVII am- 
žiuje. Prancūzijoje tarp kitų akivaizdžiausių jo ženklų 
buvo pokyčiai auklėjant vaikus, labiau pabrėžiant rimtu- 
mą ir savikontrolę?, bei daug ryškesnis beprotybės ir 
blaivaus proto skyrimas, ką Michel Foucault sieja su 
buržuazija, „suteikiančia svarbą įsipareigojimui dirbti“. 
Šiuose procesuose svarbus vaidmuo priklauso absoliu- 
tinės monarchijos biurokratinio režimo konsolidavi- 
muisi. Kalvinizmas, ypač Anglijoje ir Nyderlanduose, 
sukūrė svarbiausius ideologinius rėmus psichologinės 
modernizacijos procesams sisteminti? Tačiau puritonai, 


103 


kaip ir XVI a. prancūzų buržuazija teikdami didelę svar- 
bą saikingumui, labiau pabrėžė gėrybių dalijimąsi su 
grupės nariais ir dėl to sukūrė gyvybingesnį moder- 
nizmo variantą.? Japonijoje labiau autoritarinis, net po- 
licinės valstybės pobūdžio modernizacijos variantas 
taip pat prasidėjo XVII amžiuje.? Japonijos pavyzdys 
rodo, kad psichologinėje modernizacijoje, jei ji kyla 
stipraus autoritarizmo sąlygomis, arba pasireiškia at- 
sakas į modernistinių bruožų išryškėjimą, arba jis 
neutralizuojamas. 

Verta pabrėžti, jog skilimui akstiną gali duoti arba 
modernistai, arba antimodernistai. Vokietijoje antimo- 
dernistinių orientacijų pietistų sąjūdis buvo nukreiptas 
prieš masyvią kultūros ir charakterio modernizaciją. 
Mistikai galėjo suaktyvinti racionalizuotojus, bet tik- 
riausiai tik sutvirtindami vokiečių tradicijos polinkį 
žiūrėti į racionalizaciją kaip į antrinį procesą, kuriam 
reikia „dvasios“ iš kitur. Prancūzijoje (taip pat ir Angli- 
joje) anksčiau atsiradęs modernizmas tapo svarbesnis; 
atrodė, kad jis pats turi gerbtiną ir palyginti nemistinio 
pobūdžio „dvasią“, ypač Anglijoje, kur pirmieji moder- 
nizuotojai - blaivūs (nors pakankamai „sudvasinti“) pu- 
ritonai —- suteikė jai pagrindą. Šiuo požiūriu Rytų Eu- 
ropos žydų tradicija panašėja į vokiškąją.? Mistikų 
vaidmenį modernizacijos procese jau nurodėme anks- 
čiau.? Keliais svarbiais atvejais tiek Kinijoje, tiek Vaka- 
ruose kaip tik mistikai buvo palankūs mokslo plėtotei, 
o racionalistų požiūris buvo jo plėtotei priešiškas.?2 
Kinijoje, turbūt ypač po XIII a., persisotinta konfucia- 
nistinės formos racionalizmu, ir tai buvo bene svar- 
biausias veiksnys, užkirtęs kelią modernaus mokslo 
prasiveržimui. 

Vienas būdas galvoti apie postmodernistinę asme- 
nybę - tai suvokti ją kaip „konstruktyvistinę“. Konst- 
ruktyvistinė asmenybė nebegali savo pačios kohe- 
rencijos laikyti savaime suprantamu dalyku, kaip tai 
ramia sąžine buvo įmanoma archajiškai asmenybei ir 
kaip tai įmanoma save apgaudinėjančioms kai kurioms 
modernistinėms ir antimodernistinėms asmenybėms. 
Konstruktyvistas gali laikyti savaime suprantamu da- 
lyku tik kai kuriuos savo asmenybės elementus, bet ne 
visą savo asmenybės struktūrą. Jam savo asmenybę 
tenka konstruoti iš prieštaringų elementų, kuriais aprū- 
pina įvairūs psichoistoriniai procesai, atsitrenkiantys į 
jo biologinį organizmą. Jis turi išradinėti ne save patį, 
o savo koherentiškumą ir spontaniškumą. 

Tokios rūšies save suvokiančios psichologinės konst- 
rukcijos būna trapesnės nei archajiškos asmenybės „ne- 
sąmoninga visuma“. Tačiau vykstant socialinei-struk- 
tūrinei modernizacijai nėra kito pasirinkimo, kaip tik 
sąmoningai ieškoti naujų konstrukcijų vietoj senų, 
tokios modernizacijos suardytų koherencijų. Ir, kaip 
kompensacija užduoties didumui, postmodernistinė 
asmenybė disponuoja tiek modernistine, tiek antimo- 
dernistine psichokultūrine dinamika: poliarine dialekti- 
ka ir protėjišku koliažų darymu. 

Tačiau neįmanoma patikimai savęs konstruoti izo- 
liuotai nuo kitų bei nuo socialinių modelių, kurių pa- 
grindu suformuojami arba nesuformuojami santykiai 
tarp žmonių. Tokie modeliai veikia reikšmių, kurias gali 
patvirtinti kolektyvinis jų patyrimas, pobūdį. Kai tenka 
konstruoti save patį iš prieštaringų patyrimo elementų 
(ontologinio nesaugumo būsenoje), tada tam tikrame 
taške visos pastangos nukrypsta į kokios nors etikos 

konstravimą. Tačiau ne visos etikos vienodai adekva- 
čios ir psichologiniam savęs konstravimui, ir socialinių 
problemų sprendimui. Pirmąjį tikslą tik labai neilgai 
galima būti pasiekus, jei tuo pačiu metu nebus siekiama 
ir antrojo. 

Kadangi pažengusiose industrinėse visuomenėse ir 
toliau didėja socialinės santvarkos diferenciacija, even- 
tualus postmodernistinės asmenybės susitelkimas tik- 
riausiai turės būti sociologiškai susijęs ne su socialinės 
santvarkos visuma (kaip archajiška asmenybė galėjo 
taip sietis su tradicine valstiečių visuomene), bet vei- 
kiausiai su kokia nors atskira visuomenės ir kultūros 
dalimi, kurią vyras postmodernistas (ar moteris post- 
modernistė) pasirinks kaip sau reikšmingą arba kurią 
išvystys identifikuojamas kolektyvas, sudarantis ideo- 
logijos arba jausmo sąjūdį. Tai reiškia, kad visose visuo- 
menėse artikuliuotojai postmodernistai turėtų būti daug 
labiau individualizuoti, nei bet kada buvo archajiški 
sintezuotojai, nors galbūt pirmųjų individualumas juos 
ne taip izoliuoja kaip diferencijuotojus modernistus ar 
netvarkos kėlėjus antimodernistus (Rimbaud žodžių 
„Pagaliau atradau šventą savo dvasios netvarką“ 
prasme). 

Priklausomai nuo to, kokius istorinius padarinius 
sukelia, anksčiau diferencijuotų psichologinių temų 
sutelkimas gali būti progresyvus arba regresyvus. 
Ankstesnio - klasikinės Graikijos — psichokultūrinės 
modernizacijos eksperimento nesėkmė sietina su ne- 
sugebėjimu išlaikyti ir toliau puoselėti to periodo mo- 
dernistinių ir antimodernistinių elementų diferencijuo- 
tą artikuliaciją. Atrodo, kad vietoj to po III a. pr. m. e. 
vyko jų archajiško susiliejimo regresija, pajungiant 

moderniškumą antimoderniškumui. Graikų regresiją 
galėjo iki tam tikro laipsnio sukelti pernelyg didelė 
(po Sokrato) abipusė modernistinių ir antimodernis- 
tinių psichokultūrinių elementų izoliacija.!? Tokia izo- 
liacija taip pat buvo svarbi psichokultūrinės raidos te- 
ma Vokietijoje iki nacių laikotarpio regresijos.!! Tačiau 
lemiamas skirtumas tarp jų buvo tas, kad Graikijoje 
modernistiniai elementai eventualiai visiškai „izolia- 
vosi nuo bet kokio visuotinio intelektualinio ar švie- 
timo sąjūdžio“!2, o Vokietijoje to negalėjo būti net ir 
nacių valdymo metu. Visai gali būti, kad būtent izo- 
liacinė diferenciacijos rūšis sukelia psichokultūrinės 
regresijos potraukį, o kartais net ir jos būtinybę. Su- 
prantama, politinė tokių regresijų įtaka priklauso nuo 
grupių, kuriose jos vyksta, galios padėties. Kad būtų 
politiškai reikšmingos, psichokultūrinės regresijos ne- 
būtinai turi paveikti visus gyventojus, o tik didžiąją 
įtakingų gyventojų grupių dalį. 

Asmenybei, išgyvenančiai modernistinių ir antimo- 
dernistinių elementų diferenciaciją, gali kilti psichinių 
problemų. Tačiau tokios diferenciacijos įsisąmoninimo 
nuslopinimas veda į politinę aklavietę ar kultūros nu- 
skurdinimą. 

Būtų galima laukti, kad postmodernistinės asmeny- 
bės dažniausiai pasirodys tose socialinėse grupėse, ku- 
rios naudojasi modernybės socialinių tendencijų pasie- 
kimais, bet ne tarp žmonių, kurie jaučiasi esą nuo tų 
pasiekimų atstumti. Galimas daiktas, kad didesnis per- 
tekliaus dominavimas pažengusių industrinių visuome- 
nių socialinėse struktūrose, nesena mokslo ir technikos 
plėtotė, taip pat masinės informacijos priemonės padi- 
dina gana sėkmingos ir išliekančios postmodernistinės 

psichokultūrinės artikuliacijos galimybę, palyginti su 
paskutinėmis graikų-romėnų modernizacijos ciklo fa- 
zėmis. Psichologinis darbas, reikalingas tokio susitel- 
kimo kontūrams individualiose asmenybėse sukonst- 
ruoti, bei kultūrinės pastangos padėti tam simbolinius 
pamatus yra milžiniškas uždavinys ištisoms kūrėjų ir 
kritikų kartoms. Šiuo metu neatrodo, kad tokios pas- 
tangos kur nors būtų ypač sėkmingos, - tiek įtraukiant 
į ieškojimus daugiau žmonių, tiek nukalant simbolinius 
modelius, galinčius pagrįsti reikalingą psichokultūrinį 
susitelkimą. 

Pateiktoji „atvira“ teorija, paliekanti į modernizacijos 
procesą įtrauktiems vyrams ir moterims daugiau laisvės 
nei daugelis nūdienos modernizacijos teorijų, nega- 
rantuoja, kad šių procesų iškeltos psichokultūrinės dile- 
mos bus sėkmingai išspręstos. ĮŽvelgiamos yra dilemos, 
o ne jų sprendimai. 

Negalima daryti prielaidos, kad sėkmingas psicho- 
kultūrinių dilemų išsprendimas (jos kiekvienu atveju 
negali būti galutinai išspręstos) automatiškai leis su- 
kurti socialines institucijas, tinkamas tvarkyti visuome- 
ninėms šiuolaikinio gyvenimo problemoms. Tačiau psi- 
chokultūrinės nesėkmės turėtų sumažinti galimybę 
sukurti tinkamas socialines institucijas. 

III. MONTAŽAI 


6. Revizionistinė etika, 
postkonvencinė moralė 


a specifiška sociologine to žodžio 
reikšme, yra organizacijos narys, kuris priešinasi savo 
organizacijos tikėjimui, pakeičia kai kuriuos pagrin- 
dinius jos ideologijos principus ir yra ortodoksijos sar- 
gų paskelbiamas revizionistu.“! 

Pagal šį formalų apibrėžimą, revizionistų (šiuolaiki- 
nio eretikų atitikmens) gali būti bet kur ir bet kada. Šis 
apibrėžimas nenusako, ką ir dėl ko jie nori reviduoti ir 
ar esama kokio nors substantyvaus polinkių bei po- 
žiūrių panašumo tarp įvairių revizionistų rūšių. Jis taip 
pat neišaiškina, kodėl revizionizmo sąvoka pasidarė 
populiari tam tikrame istoriniame kontekste — keliais 
XX a. dešimtmečiais kai kuriose modernizuotose Va- 
karų ir Rytų Europos visuomenėse. Norint į šiuos klau- 
simus atsakyti, reikia trumpai žvilgtelėti į revizionizmo 
istoriją. | 

Istorinis fonas 


„Revizionizmo“ sąvoka arba įvaizdis atsirado spon- 
taniškame realistinės politinės savikritikos sąjūdyje, 
kuris susiformavo tarp Vakarų Europos socialistų bai- 
giantis XIX a. Panašių tendencijų būta Rytų Europoje, 
net ir Rusijoje egzistavo nuolatinė „revizionistinė“ tra- 
dicija, pradedant vadinamaisiais legaliaisiais mark- 
sistais bei ekonomistais, nuo paskutiniojo XIX a. iki 
trečiojo XX a. dešimtmečio.2 Antroji plati revizionistų 
marksistų banga Rytų Europoje pasirodė šeštajame 
dešimtmetyje: Lenkijoje ir Vengrijoje apie 1956-1958 m., 
Čekoslovakijoje pasiekusi aukščiausią tašką 1968 m. ir 
išsilaikiusi daug ilgiau Jugoslavijoje.? 

Savo kultūrine orientacija antroji banga apėmė pla- 
čiau nei pirmoji. Ir iš tiesų į ją galima žiūrėti kaip į 
sąjūdį, užsimojusį reviduoti pačias pagrindines „mo- 
dernizmo“ kultūrines prielaidas ir socialinės santvarkos 
formas, kuriomis jis buvo įtvirtintas Rytų Europos ins- 
titucijose. Kad „revizionistinis“ sąjūdis išreiškė šiuos 
impulsus remdamasis marksistinėmis sąvokomis, iki 
tam tikro laipsnio lėmė tai, jog Rytų Europos komu- 
nistinėse valstybėse politiniai suvaržymai neleido jų 
išsakyti jokia kita intelektualinės analizės idioma. Ta- 
čiau atrodo, kad iš dalies „revizionistinės“ nuotaikos, 
ypač antrosios „bangos“, išvestinos iš moralinių im- 
pulsų, glūdinčių pačioje marksistinėje filosofijoje? ir iš 
šios filosofijos susidūrimo su savo pačios praktiniu 
pritaikymu ten, kur ji dominuoja. 

Panašus nusistatymas - užmojis „reviduoti“ pagrin- 
dines modernistikos kultūrines orientacijas ir sociali- 
nės santvarkos formas - iškilo ir Vakaruose, ypač tarp 

jaunimo. Tačiau Vakaruose toks nusistatymas gali ir 
būti, ir nebūti susijęs (Jungtinėse Amerikos Valstijose 
dažniausiai kaip tik ir nėra susijęs) su marksizmo tra- 
dicija. Amerikos visuomenėje iš tiesų jis atrodo veikiau 
kaip atsinaujinimo sąjūdžių (Didžiųjų Atbudimų, !Ehe 
Great Awakenings) ir populizmo bei importuotų bohe- 
miškumo ir Wandervogelbewegung* mišinys. 

Pliuralistinėse Vakarų visuomenėse revizionizmas 
yra išsiskleidęs daugeliu pavidalų. Jis naudojasi įvai- 
riausiomis etiketėmis (pvz., pogrindžio bažnyčia, nau- 
jieji kairieji) ir nebūtinai specialiai išsiskiria kaip „re- 
vizionistinis“. Tačiau nors šio sąjūdžio atskiros dalys 
skiriasi viena nuo kitos tuo, ką jos konkrečiai siekia re- 
viduoti (savo tradicijas), ir šiuo požiūriu visas sąjūdis 
skiriasi nuo akivaizdžiai daug monolitiškesnio Rytų 
Europos revizionizmo, - atrodo, kad patys svarbiausi 
Vakarų revizionistų etiniai principai sutampa su Rytų 
Europos revizionistų principais. 

Šis pagrindinis požiūris tinka visiems lokaliniams 
atvejams, į kuriuos žiūrima kaip į būtinus „reviduoti“. 
Tokios lokalizacijos negali paslėpti giluminio pana- 
šumo. Revizionizmo oponentai ortodoksai Rytų Euro- 
poje tokį panašumą ir pastebėjo.? Tą patį pastebėjo ir 
vakariečiai šių sąjūdžių asmenybės dinamikos tyri- 
nėtojai.? Visiškai įmanoma, jog revizionizmo sąjūdis 
dabar jau yra išsivystęs tiek, kad gali atsiskirti nuo bet 
kokios ideologinės tradicijos ar istorinės aplinkos. 
Modernizuotose visuomenėse jis tapo „universalus“. 


* Pažodžiui: „keliaujančių paukščių sąjūdis“ (vok.). Vokiečių XXa. 
pradžios jaunimo sąjūdis, kurio nariai siekė paprastesnio, artimes- 
nio gamtai gyvenimo būdo. 

Etinės orientacijos 


Revizionistų sąjūdį geriausiai apibrėžia ne kokia nors 
susisteminta pasaulėžiūra ar specifinė politinė progra- 
ma, bet apibendrintos elgesio orientacijos, kurios spon- 
taniškai (ir todėl nevisiškai nuosekliai) iš to sąjūdžio 
išsivystė visai tinkamu kolektyvinei kūrybai būdu. Re- 
vizionistas stengiasi būti lojalus šių orientacijų ypaty- 
bėms, kai jaučia jas savyje ir kituose. Šios orientacijos — 
tai nėra principai, kuriems revizionistas pasiskelbia esąs 
ištikimas. Jos nėra hierarchiškai sutvarkytos, ir dėl to 
neįmanoma iš kokio nors svarbiausio principo išvesti 
nuojo priklausomus principus. Turime reikalą su siste- 
ma tarpusavyje neįžvelgiamai susijusių pliuralistinių, 
egalitarinių orientacijų, kurias skirtingais būdais su- 
formuluoja asmuo ar grupė kiekvienoje konkrečioje 
situacijoje, reikalaujančioje moralinio pasirinkimo. 
Tokios orientacijos gali būti suformuluotos tik kaip em- 
piriškai duotų jausmų išvados - ne kaip logiškai užda- 
ros doktrinos sistema, o kaip intuityvus pasirinkimas, 
atitinkantis „autentiško moralinio elgesio“ formą. 

Iš kalbos ir elgesio tų Žmonių, kurie arba vadina sa- 
ve revizionistais, arba stebėtojams sudaro įspūdį, kad 
tokių Žmonių asmeninės savybės bei moralinė laikysena 
yra panašios į revizionistų, galima išvesti tokius etinius 
kriterijus: 

1. Įsipareigojimas procesui. Pirminis etinis įsipareigo- 
jimas yra ne vykdyti bet kokį institucinių normų pake- 
tą, o gerinti žmogaus gyvenimo kokybę arba kokybes 
(arba Žmogaus siekių išsipildymo galimybes). Į šiuos 
procesus žiūrima kaip į galimus, bet ne kaip į „neišven- 
giamus“, todėljie neturi iš anksto apibrėžtos struktūros. 

Etinį elgesį valdo ne „objektyvaus“ istorijos tikslo ar 
tobulybės idealo žinojimas, bet aiškių egzistuojančios 
tikrovės netobulumų suvokimas. Jaučiama ne pareiga 
realizuoti idealų reikalavimą, o įsipareigojama neto- 
bulumui ir neužbaigtumui, kuriam reikia mūsų, kad 
sustiprintų savo egzistavimo būdą tokį, koks jis yra. 

2. Universalus solidarumas. Teisės visiems žmonėms (ir 
visoms grupėms) savo pastangomis gerinti savo gyveni- 
mo kokybę, individualiai ar kolektyviai, pripažinimas; 
kiekvieno nedestruktyvaus gyvenimo būdo pripažini- 
mas; pirmenybės angažuoti moralinę energiją savo vi- 
suomenėje ar svetur tiems, kuriems sunkiausia - slegia- 
miems, išnaudojamiems ar pamirštiems, - pripažinimas. 

3. Socialinės patologijos kriterijus. Visuotinis kriterijus 
spręsti, kas yra žmogaus gyvenimo sąlygų pagerinimas 
ar kokias sąlygas reikia gerinti, yra socialinės patologi- 
jos kriterijus. Visos socialinės santvarkos, kurios kenkia 
žmogaus gyvybei, sveikatai ar trukdo pajusti išsipil- 
džiusią egzistenciją labiau negu įgyvendinamos jų al- 
ternatyvos, laikytinos patologiškomis.? Visos socialinės 
institucijos, normos, tikėjimai - įskaitant ir atskirus pa- 
čios revizionistinės etikos pritaikymus konkrečiose si- 
tuacijose - patikrinami šiuo „ligos laipsnio“ kriterijumi. 

Šiuolaikiniams revizionistams atrodo, kad pati svar- 
biausia vidinė patologija yra sumažėjęs pajėgumas 
organizuotis pasaulyje, kuriame susiduriama su galin- 
gomis politinėmis, ekonominėmis ir ideologinėmis ins- 
titucijomis bei pašėlusia masių neapykanta. Ypač rimtas 
sunkumas yra dažnas revizionistų nesugebėjimas pri- 
imti sąlygiškai pastovų savo susikurtų institucijų, sim- 
bolinių modelių bei gyvenimo būdų autoritetą ir įgy- 
vendinti nuoseklią politiką prileidžiant, kad egzistuoja 

tokią politiką įteisinantis autoritetas, kuris po kelerių 
metų neišgaruos. Bet jei nekaltumo perteklius neleidžia 
veiksmingai apginti ar formuoti socialinių sąlygų, įga- 
linančių klestėti žmogaus gyvybę, sveikatą ar pajusti 
išsipildžiusią egzistenciją, tai čia regime ribą, už kurios 
asmeninis nekaltumas tampa socialine patologija. 

4. Konkretaus asmens pirmumas. Socialinės patologijos 
kriterijus tiesiogiai implikuoja, kad socialiniai vaidme- 
nys, įsitvirtinusios socialinės sistemos, ideologijos ir 
materialinės vertybės turi būti vertinamos atsižvelgiant 
į individo gerovę - ir išsaugomos, modifikuojamos ar- 
ba eliminuojamos, priklausomai nuo to, kas jam atne- 
ša daugiausia gerovės ir mažiausia žalos. Konkretaus 
asmens pirmumas reiškia, kad į individą nukreipti at- 
skiri veiksmai ar konkreti politika turi būti vertinami 
pagal tai, kaip jie įtakoja visą šio ir kitų individų gero- 
vę - Žmogaus gyvybę, sveikatą ir išsipildžiusios egzis- 
tencijos pajutimą, kuriuos toks veiksmas arba politika 
tiesiogiai arba netiesiogiai paveikia. 

5. Empirinė analizė. Reikia metodiškai ištirti (o išty- 
rus — į tyrimų rezultatus rimtai atsižvelgti), kas turi 
patologinius padarinius, o kas jų neturi, ir kokie galė- 
tų būti rezultatai tų metodų, kuriais naudojamasi, 
norint nugalėti socialines patologijas. „Dvidešimtajame 
amžiuje humanizmą būtina papildyti moksline žmo- 
gaus analize.“8 

6. Ribota kova. Aktyvizmas, siekiantis pašalinti socia- 
lines patologijas, bet ribojamas principo, kad asmuo 
svarbesnis net ir už programą, skirtą jam pagelbėti. 
Kovoti prieš patologijas priemonėmis, kurios didina 
socialinę patologiją arba dėl kurių susikuria naujos pa- 
tologijos, - tai būdas būti įveiktam savo pasisekimų.? 

7. Kritika iš vidaus. Kritikos pirmumas prieš apašta- 
lavimą ir kritikos iš vidaus pirmumas prieš kritiką iš 
išorės. Kritikuojama pirmiausia tai, už ką jaučiamasi 
atsakingu. Revizionistai išreiškia savo tikėjimą kuo 
nors, kritikuodami jo veiklos būdą. Tikėjimą socialine 
sistema ar ideologija sukelia suvokimas, kad tokia 
sistema (ar ideologija) leidžia save ne tik patobulinti iš 
dalies, bet ir radikaliai transformuoti. Pasiryžimas kri- 
tikuoti savo socialinę sistemą bei savo ideologiją iš 
esmės, O ne vien paviršines „administracijos praktikos“ 
detales, yra revizionisto ypatybė. 

Revizionistas nebūtinai atsisako kritikuoti nepriklau- 
sančius jo sistemai po to, kai jis atlieka savo pirminį 
įsipareigojimą — sukritikuoti savąją. Tačiau, jeigu savoji 
sistema kritikuojama dėl to, kad ja tikima, tai kritikuo- 
jant „kitą pusę“ moraliai įsipareigojama padėti jai nu- 
galėti tai, kas buvo kritikos objektas (jeigu tokia pagalba 
pageidaujama). Todėl net į kitus nukreipta revizionisto 
kritika netampa „neatsakinga“. 

8. Visuotinis dalyvavimas. Į kiekvieną žmogų žiūrima 
kaip į turintį teisę dalyvauti sprendžiant svarbesnius jį 
liečiančius klausimus. Iš tiesų dažnai laikoma, kad „kiek- 
vieną“ taip elgtis reikalauja žmogiška prigimtis, nes 
priešingu atveju juo (arja) kiti pradeda „manipuliuoti“, 
jį (arją) „eksploatuoti“, laikydami veikiau „daiktais“, o 
ne „žmogiškomis būtybėmis“. Tai dehumanizuoja tiek 
manipuliuojamuosius, tiek manipuliuotojus. 

9. Tikslų atvirumas. Niekas negali nustatyti galutinių 
tikslų. Kiekvienas individas arba grupė turi teisę pasi- 
rinkti savuosius — bet atsižvelgdami į konkrečių pasi- 
rinkimų arba nepasirinkimų padarinių empirinę ana- 
lizę, vertindami juos socialinės patologijos kriterijumi. 

Pakanta įvairovei ir pasiryžimas priimti kaip normalų 
dalyką individų, ideologijų ir socialinių sistemų trans- 
formavimąsi net iš pagrindų. 

10. Moralinis konstrukcionizmas. Moraliai įpareigo- 
jančią realybę sukonstruoja kolektyviniai įpareigojimai. 
Moralinių vertybių negalima paveldėti ar pasiskolinti. 
Moralinės vertybės gali kilti tik iš tarpusavio įsiparei- 
gojimų, prisiimtų savanoriškai ir jaučiamų įpareigo- 
jančiais todėl, kad jie kilo iš to, jog keleto žmonių buvo 
drauge išgyventi. Toks įsipareigojimas atsiranda iš 
bendro šiems individams pojūčio, kad tokie įsiparei- 
gojimai yra emociškai jautrūs ir socialiai reikalingi, - 
kitaip tariant, jiems intuityviai etiški. Spontaniški intui- 
tyviosios moralės pasireiškimai atskiriami nuo visų jos 
pasireiškimų, įskaitant ir intuityviosios moralės įver- 
tinimą formaliu etiniu kodu. Iš intuityviosios moralės 
spontaniškų pasireiškimų kyla įsipareigojimo pojūtis, bet 
vertinimas, įskaitant ir savo paties įsipareigojimų verti- 
nimą, reikalauja apibrėžiamo kodo. Kad žmonės jaustų 
iš įsipareigojimų kylančius principus esant teisėtus ir 
juos neverčiami vykdytų, reikia, jog jie būtų kolektyviai 
tuos įsipareigojimus sukonstravę. 

11. Vertybių konservavimas. Revizionistas nėra „var- 
totojas“ tų gėrybių, kurias pateikia šiuolaikinė idėjų, 
įsipareigojimų, tradicijų ir gamtos išteklių (kaip ir galu- 
tinių produktų) „rinka“. Jis yra pajutęs, kad šių gėrybių 
ištekliai riboti, kaip ir susirūpinęs jas „ginti“ ir „bran- 
ginti“. Toks požiūris skiria jį nuo griovėjų „revoliucio- 
nierių“ ir „technologų“, nes abu pastarieji griovėjų tipai 
laiko, kad visata turi neribotus įvairiausių rūšių gėry- 
bių išteklius, ir dėl to viską, kas sugriaunama „dėl pro- 
greso“, galima lengvai pakeisti kuo kitu. 

12. Sužalotų identitetų atstatymas. Revizionistai siekia 
ne tik konservuoti, bet ir atstatyti, ieškoti būdų atkurti 
pirminį orumą ir gyvybingumą tų, kuriuos istorija yra 
sužalojusi - klases, rases, lytis, tautas. Atstatyti siekia- 
ma ne senąsias institucijas, bet gyvas, tačiau sužalotas 
grupes — ir, visų pirma, žmones, kurie save identifi- 
kuoja su tomis grupėmis. Revizionistai siekia ne tiek 
reabilituoti sužalotų identitetų žmones, kiek suteikti 
galimybes jiems restauruoti patiems save. 

13. Mažoji skalė. Jei tiek tradiciniai revoliucionieriai, 
tiek industrijos menedžeriai (taip pat ir daugelis kul- 
tūros „avangardistų“) yra linkę į „globalizmą“*!?, tai 
revizionistai pasisako už mažąją skalę („lokalinę kont- 
rolę“), už identifikuojamų mažumų koalicijas. Su tokia 
orientacija sutampantis socialinės santvarkos įvaizdis 
lemia policentrišką, iš dalies integruotą tinklą su dau- 
gybe dalinės nepriklausomybės židinių. 

Atrodo, kad santykiškai tvirtos mažumų sąjungos 
gali būti sukurtos tik tada, jei jos remsis etiniais įsiti- 
kinimais, kurie bendri daugeliui mažų bendrijų. Tokie 
susivienijimai neišsilaikys ilgai, jei bus atsiradę vien tik 
dėl momento, trumpalaikių poreikių, dėl kurių gru- 
pinių susivienijimų nariai dažnai linkę laikytis skirtin- 
gų nuomonių. 

14. Asmeninė atsakomybė. Į individą revizionistai Žiū- 
ri kaip į atsakingą už savo veiksmus, kaip pat ir už 
nesugebėjimą jų atlikti, nepaisant grupės papročių tei- 
kiamo „komforto“ ar paklusnumo vadams. Vienas ap- 
žvalgininkas amerikietis rašo apie „faktiškai vieningą 
jaunųjų radikalų entuziazmą dėl Nūrnbergo tribunolo 


* Turimos galvoje globalinio masto operacijos. 

sprendimų bei jų mokymą apie asmeninę atsakomy- 
bę“.!! „Niekas, - dar būdamas Lenkijoje rašė Leszek 
Kolakowski, — negali būti atleistas nuo moralinės pa- 
reigos priešintis valdžios sistemai, doktrinai ar socia- 
linei santvarkai, kurią jis laiko degradavusia ir nehu- 
maniška, nors ir argumentuotų, kad visa tai jam atrodo 
istoriškai neišvengiama.“!? 

Revizionistai jaučiasi atsakingi ne tik savo „sistemos“ 
(partijos, tikėjimo, tautos, rasės ir t.t.) nariams, bet ir 
„Svetimiesiems“. Kritika sistemos viduje, bet sistemų 
ribas peržengianti atsakomybė. 

15. Spontaniškumas kaip tikslas ir kaip priemonė. Revi- 
zionistai yra pasiryžę rizikuoti (tam tikrose ribose), nes 
žmonių spontaniškumas gali padaryti klaidų pakeliui 
į tą visuomenę, kuri suteiktų geriausias galimybes 
spontaniškumui realizuotis. Kai tikslu pasirenkama to- 
kia socialinė santvarka, kuri pakankamai veiksmingai 
reaguotų į plačius žmogaus poreikius, ir kartu išliktų 
realaus gyvenimo sąlygos, kelių į šį tikslą negali nu- 
lemti „sielų inžinieriai“ ar mokslo technokratai (nors 
pastarųjų vaidmuo svarbus nustatant, kaip faktiškai 
funkcionuoja socialinės santvarkos įvairiomis tiekimo, 
kontrolės, lūkesčių, paskatinimo bei išorinės grėsmės 
sąlygomis). 

Kai spontaniškumo sąvoka susiejama su kitais re- 
vizionistinės etikos elementais, o ypač su atsakomybe, 
moraliniu konstrukcionizmu bei socialinių patologijų 
empiriniu patikrinimu, tada pasitikėjimas individų 
spontaniškumu reiškia didėjantį poreikį kritiškai save 
reguliuoti (priešpriešinamą tiek išorės kontrolei, tiek 
bet kokio reguliavimo nebuvimui) visuomeniniuose ir 
asmeniniuose santykiuose, ideologiniame mąstyme ir 

emocijų sferoje. Revizionizmo etika reikalauja sustip- 
rinti du kontrolės tipus: politikoje ir ekonomikoje — 
mažumų koalicijos kontroliuoja daugumas; asmeninėje 
sferoje —- „aš“ kontroliuoja savo egoizmo destruktyvu- 
mą ir savidestrukciją. 

Tačiau „iniciatyva nėra įsišaknijusi institucinėje baž- 
nyčioje (ar kituose organizacijų tipuose) bei tarp jos 
vadovų ir negerbia tradicinių struktūrų. Kai hierarchi- 
ja labai represyvi, pogrindžio narių veikla gali atrodyti 
subversiška ir būti vykdoma slaptai.“!3 Jie nebekreipia 
dėmesio į moraliai nepriimtinus savo vadų reikala- 
vimus, nors ir laiko save gerais organizacijų nariais. 
Tai jie daro ramia sąžine ir be apologijų. 


Moralinio vystymosi pakopos 


Žvelgiant iš intelekto istorijos perspektyvos, revi- 
zionizmas (jeigu jį galima apibrėžti anksčiau išvardy- 
tais kriterijais) yra mišinys liberalinių, socialistinių, 
anarchistinių ir konservatyvių orientacijų, kurias są- 
lygojo kai kurios žydiškos-krikščioniškos temos (kiek 
„Subalansuotos“ skoliniais iš Rytų religijų) bei ele- 
mentai iš romantinės literatūros tradicijos ir visuo- 
meninių mokslų. Tačiau revizionistiniai kriterijai nėra 
sąmoningai išvesti iš šių (ar bet kokių kitokių) tradicijų. 
Revizionizmas, ypač Vakaruose, kilo atviram individo 
moraliniam jautrumui susidūrus su šiuolaikinės istori- 
jos atšiaurumu. Šį jautrumą paveikusios intelektuali- 
nės tradicijos linko jame ištirpti, ir todėl revizionistai 
aiškiai neidentifikuoja ribų tarp „savo“ tradicijos ir tra- 
diciškai „svetimų“ intelektualinių pasaulių. Svarbiosios 

išsiskyrimo linijos veikiau išvedamos tradicijos, su 
kuria revizionistai identifikuojami, viduje: tarp savo 
pačių ortodoksų ir revizionistų. 

Pagrindinės revizionistinės etikos krypties panašu- 
mas Rytų Europoje ir Vakaruose, atrodo, iš dalies kyla 
iš panašių asmenybės struktūros pokyčių, kurie aki- 
vaizdžiai įvyksta pažengusiose pramoninėse visuo- 
menėse, po intensyviausios materialių išteklių bei psi- 
chologinių energijų mobilizacijos technologinėms, 
politinėms ar visuomeninėms transformacijoms. Tokių 
mobilizacijų visuomeninėms transformacijoms laiko- 
tarpiais atpažįstama tendencija griežtinti moralinius 
sprendimus.M 

Psichologinį modelį, kuriuo iš dalies galima paaiš- 
kinti revizionistinės etikos patrauklumą pažengusiose 
pramoninėse visuomenėse, pasiūlė Lawrence Kohlberg, 
pateikęs savo postkonvencinio išsivystymo fazės samp- 
ratą. Kohlberg išskyrė šešias fazes normaliame (nors 
ne visada užbaigiamame) asmenybės moralinio vysty- 
mosi procese. Šias fazes galima sutraukti į tris svarbiau- 
sias: prieškonvencinę, konvencinę ir postkonvencinę. 

Prieškonvencinė fazė būdinga vaikams nuo ketverių 
iki dešimties metų, ir ji dažniau vyrauja modernizacijos 
nedaug paliestose visuomenėse ir grupėse. Moralinė 
sankcija šioje fazėje yra bausmės baimė arba tikėjimas, 
kad atlygins susiklosčiusios galybės - visuomeninės ar 
antgamtinės - arba bendrija. Šiai fazei būdinga pagarba 
jėgai ir visiškai pragmatiškas abipusės naudos („tu 
man, aš tau“) principas. 

Konvencinis moralinio galvojimo būdas gali atsi- 
skleisti puberteto amžiuje. Nors jis gali atsirasti dar 
rašto neturinčiose visuomenėse!, o jo variantai buvo 

kultivuojami nevakarietiškose civilizacijose!*, konven- 
cinį moralinio galvojimo būdą, remiantis klasikinėmis 
graikų ir žydų tradicijomis, Vakarų istorijoje sustipri- 
no eretikų sąjūdžiai, kurie vedė į protestantišką refor- 
maciją, pati reformacija bei kai kurie katalikiški ir vidu- 
riniosios klasės atsakai į ją, o vėliau - ir revoliuciniai 
judėjimai.!/ Konvencinės orientacijos Žmogus moralę 
supranta kaip prisirišimą prie savo grupės specifinių 
normų, įkomponuotų į asmenybės vidų, ir jis laiko, kad 
tokios normos galioja universaliai, ne tik toje grupėje, 
kuri jas sukūrė. Toks žmogus įsipareigoja abstraktiems 
principams, neatsižvelgdamas, kokius padarinius jie 
turi konkretiems žmonėms. Linkstama mąstyti antitezė- 
mis.!š Vienas iš labiau perdėtų konvencionalaus mo- 
ralinio galvojimo būdo pasireiškimų šiais laikais yra 
„autoritarinė asmenybė“ .!? 

Postkonvencinėje fazėje, galinčioje atsirasti jaunystė- 
je, etinis elgesys suprantamas kaip kylantis iš kritiškai 
peržiūrėtinų ir modifikuotinų susitarimų grupėse, ku- 
rioms šie kriterijai galioja, ir iš sąžinės kiekvieno indi- 
vido, kuris laiko, kad jo moraliniai įsitikinimai įparei- 
goja tik jį patį, bet nebūtinai kitus (jeigu kitų sąžinė 
remiasi skirtinga struktūra).20 

Aukščiausioje pakopoje postkonvencinis moralinis 
galvojimas orientuojasi į „universalius teisingumo, žmo- 
gaus teisių lygybės bei abipusiškumo, pagarbos žmonių, 
kaip atskirų individų, orumui principus“?!. Totalitari- 
nės pakraipos vertybių apibrėžimai postkonvencinę 
moralę traktuoja esančią „anapus gėrio ir blogio“. 

Kohlbergo surinkti duomenys rodo, kad postkonven- 
cinė moralinio vystymosi fazė retai pasiekiama tradici- 
nėse valstiečių visuomenėse (taip pat ir subordinuotose 

ar engiamose klasėse). Atrodo, kad ši fazė kiek dažnesnė 
„besivystančiuose“ kraštuose, tokiuose kaip Taivanis ar 
Meksika, tarp viduriniosios klasės jaunimo, o dažniausia 
šiandieninėje Amerikoje, kur ji būdinga maždaug treč- 
daliui viduriniosios klasės jaunimo.?2 Nedarome galu- 
tinės išvados, kad postkonvencinis moralinio galvojimo 
būdas pažengusiose industrinėse visuomenėse pradeda 
visur dominuoti. Tačiau tautiniams skirtumams vis dar 
išliekant, evoliucinis polinkis į postkonvencinį moralinį 
galvojimą akivaizdus. 

Tą kaip tik ir rodo didesnis postkonvencinių asmeny- 
bių skaičius pažengusių pramoninių visuomenių besi- 
plečiančioje viduriniojoje klasėje negu mažėjančioje že- 
mesniojoje klasėje ir didesnis tokių asmenybių skaičius 
jaunojoje viduriniosios klasės kartoje negu senojoje. 

Galbūt vieną visuomeninio vystymosi dimensiją gali- 
ma būtų apibrėžti kaip plintančią konstrukciją socia- 
linių sąlygų, kurios įgalins vis daugiau žmonių pasiekti 
individualaus moralinio vystymosi pakopą, kurioje jung- 
tųsi asmeninis apsisprendimas su pagalba kitiems bei 
lankstus jautrumas su išliekančiais įsipareigojimais. 
Tikriausiai mažai kam pavyko pasiekti tokią individua- 
laus moralinio vystymosi pakopą ankstesniais laikais 
ar „mažiau išsivysčiusioms“ visuomenėms būdingomis 
sąlygomis — skurdžios ekonomikos, žemo švietimo 
lygio, daugumoms neleidžiant dalyvauti politiniame 
valdyme. 

Ikikonvencinę ir konvencinę moralę galėtume paly- 
ginti, gal ir kiek tiesmukiškai, su labai supaprastintu, 
bet šiuo atveju parankiu antropologiniu gėdos ir kaltės 
kultūrų skyrimu.?3 Gal įmanoma pasiūlyti sąmonės kul- 
tūros sąvoką, norint apibūdinti visuomeninę moralės 

ekonomiją (tokia visuomenė dar turi išsivystyti atei- 
tyje), kur iš postkonvencinio mąstymo išplauks orien- 
tacija į moralinį elgesį. Galima laukti, kad gėdos kul- 
tūrose iškylančios etinės orientacijos bus grindžiamos 
giminystės, magijos jėgų bei naudos sumetimais. Kal- 
tės kultūrose besivystančios etinės sistemos yra lin- 
kusios remtis ideologiniu grupės pritarimu bei nusta- 
tytu įstatymu, kur abu šie aspektai suvokiami taip, kaip 
Freud įsivaizdavo dominuojantį Superego, o Platonas — 
savo Įstatymų pobūdį. Sąmonės kultūrų etiniai kodai 
tikriausiai remsis moraliniu jautrumu, kritiška analize 
bei asmenybės pastangomis ieškoti, ką jai įmanoma 
gerbti. Šiuo atveju moralinis jautrumas skiriasi nuo 
Superego didesniu lankstumu, sugebėjimu augti visais 
gyvenimo ciklo etapais bei atsiliepimu į visus šian- 
dienos socialių būtinybių reikalavimus. Sąmonės kul- 
tūrą galima apibūdinti kaip kritinės sąmonės sąjungą 
su sąžinės (veiksnio asmenybėje, kuriuo Žmogus susi- 
kuria moralinius įsipareigojimus) sąvoka, kas iki šiol 
įvyko tik moderniųjų Vakarų civilizacijoje.24 

Pastangų sukonstruoti sąmonės kultūrą būta ir anks- 
čiau, pvz., XII-XIII a. tai bandė daryti Pierre Abėlard.2> 
Tačiau neturint absoliučiai autonominės sąmonės kon- 
cepcijos ir pakankamai plačios visuomeninės paramos 
(kuriai būtinos sąlygos yra visuotinis švietimas, liberali 
demokratija bei išplitęs perteklius), tokioms intelektua- 
linėms pastangoms nepavyko nustatyti visuotinai pasie- 
kiamo etinio kodo, galinčio būti individams orientyru 
be išankstinių etnocentrinių bei autoritarinių prielaidų. 

Labiau išsivysčiusios moralinės kontrolės sistemos 
atsiradimas kultūrinėje tradicijoje neeliminuoja ma- 
žiau pažangių moralinės kontrolės sistemų, kaip kad 

postkonvencinio moralinio galvojimo būdai atskirose 
asmenybėse neeliminuoja mažiau išvystytų moralinio 
galvojimo tipų, kuriuos asmuo paprastai patiria psi- 
chosocialinės raidos metu. Abiem atvejais tiek la- 
biau, tiek mažiau išsivysčiusios moralinės kontrolės 
ar moralinio galvojimo sistemos egzistuoja greta. Vis 
dėlto pažangesnės sistemos uždėjimas ant ankstesnių 
struktūrų lemia kokybinę visos konfigūracijos trans- 
formaciją: istoriškai anksčiau atsiradusioms moralinio 
dusios, jas atsverti ar net kompensuoti. 

Mažų mažiausiai čia atsiranda nauja moralinė reto- 
rika, kurią pasitelkus kritikuojamos senesnės moralinės 
retorikos. 

Turbūt įvairūs revizionistinės etikos elementai tam 
tikru laipsniu kyla iš visuomeninės bei mokslinės min- 
ties evoliucijos arba, galimas daiktas, iš „romantinių“ 
impulsų, dažnai maitinusių šiuolaikinę kritinę visuo- 
meninę mintį,26 bei iš „ekologinių“ pastebėjimų, kurie 
atsirado, kai mokslas ėmėsi tyrinėti destruktyvų šiuo- 
laikinės technikos poveikį gamtos aplinkai ir žmogaus 
organizmui. Kiekvienu atveju revizionistinė etika aki- 
vaizdžiau linksta plėtotis tarp tų žmonių, kuriuos yra 
paveikusi šiuolaikinė literatūra ir visuomeninė mintis.2? 
Nors iki tam tikro laipsnio pastarųjų intelektualinių 
įtakų poveikis gali būti asmenybės „ikiintelektualinių“ 
pokyčių rezultatas, akivaizdu, kad revizionistinės eti- 
kos negalėtume paaiškinti vien tik asmenybės sistemos 
vidiniais pokyčiais, neatsižvelgdami į intelektualinę 
istoriją. 

Revizionistinė etika yra, arba greitai bus, sintezuo- 
jantis moralinės ir intelektualinės energijos pasiekimas, 

reaguojantis į kintančią asmenybės prigimtį, į kritinę 
sąmonę, įgytą dėl šiuolaikinės visuomeninės ir moksli- 
nės minties, ir į konkrečių istorinių situacijų realijas, 
su kuriomis susiduria pažengusios pramoninės visuo- 
menės. Kaip toks pasiekimas (ar potencialus pasieki- 
mas), revizionistinė etika ne tik atitinka postkonvencinę 
moralę: ji suteikia pastarajai krypties pojūtį. Supranta- 
ma, postkonvenciniams žmonėms tokia kryptis nebūti- 
nai turi būti vienintelė. Tačiau tik ši kryptis iš postkon- 
vencinių asmenybių mažiausiai reikalauja išduoti save. 

Revizionistinės etikos nubrėžta kryptis simbolizuoja 
evoliucinę pažangą istorinėje etinių orientacijų raidoje 
todėl, kad ji yra universalesnė už bet kokią kitą etinę 
„Sistemą“: revizionistų gali atsirasti (ir atsiranda) bet 
kokioje etinėje arba organizacinėje sistemoje, ir jie iš 
tiesų turi kažką bendra, kažką, kas peržengia sistemas 
ar ideologijas skiriančias ribas. Revizionistinė etika at- 
rodo esanti ir pajėgianti veikti ta prasme, kad ji gali 
atsiliepti tiek į besivystantį moralinį jautrumą, tiek į 
būtinybę rūpintis „realiomis“ individo, taip pat ir ko- 
lektyvo išlikimo sąlygomis. Todėl pažengusiose pra- 
moninėse visuomenėse revizionistinė etika tapo galbūt 
vienintele gyvybinga alternatyva tarp apatijos ir smur- 
to, taip pat ir alternatyva etiškai disorientuotam biu- 
rokratiškam „gero darymui“, kuris, ypač Jungtinėse 
Valstijose, sugadino reformatorių reputaciją. 

Tačiau kol postkonvencinis moralinis galvojimas ne- 
bus perkeltas į kolektyviai palaikomą, sąlygiškai tvirtą 
(ir dėl to realistiškai sumodeliuotą), tikslingą kontekstą, 
jis bus toks išsisklaidęs, kad ir jis pats gali tapti ne- 
efektyvumo pojūčio, t.y. patologinės būsenos, šaltiniu. 
Jeigu patirtis verčia postkonvenciškumą susieti su 

tuščiom pastangom, tai postkonvenciškumas pagimdo 
metimąsi į dogmatišką konvenciškumą ar amoralų iki- 
konvenciškumą. Tačiau akstinas tokiam metimuisi yra 
ne tiek pats postkonvenciškumas, kiek jo sąsaja (ne- 
būtinai neišvengiama) su bergždžiomis pastangomis. 
Atrodo, tokios sąsajos galimybė mažesnė, jei postkon- 
venciškumą žmogus patiria konkrečiame išliekamos prasmės 
kontekste - tokioje natūralioje grupėje, kaip tauta, institucija, 
istoriją formuojantis sąjūdis ar intelektualinė tradicija, - ir 
jei pats individas į postkonvenciškumą žiūri kaip į ilgalaikį 
įsipareigojimą „pertvarkyti“ šio konteksto charakteristiką ir 
veikimo būdą. 

Postkonvenciniai žmonės turbūt mažiau bus linke 
patirti savo neveiksmingą egzistenciją (net jei jie ir būtų 
nugalėti paprastai galingesnių savo oponentų „dogma- 
tikų“ ir „biurokratų“), jei jie ištvermingai veiks kaip 
revizionistai tuose kontekstuose, kuriuos jie galės iden- 
tifikuoti kaip savuosius, solidarizuodamiesi su revi- 
zionistais visur kitur. Tada, net ir pralaimėjus, revizio- 
nistams išlieka jų uždavinio perimamumo ir dalijimosi 
su kitais vertingu integralumu sąmonė. Koalicijos skir- 
tingų tipų revizionistų, kurie nepaisant skirtumų gali 
vieni kitais pasitikėti, turėtų suteikti jiems pakankamai 
jėgų atsispirti dogmatikams, kurie, nors ir lauktina, kad 
kiekvienu konkrečiu atveju bus stipresni už „savo“ re- 
vizionistus, galiausiai lieka vieniši, nes nepasitiki kitų 
tipų dogmatikais. Gali paaiškėti, kad pavojingiausi 
revizionistų priešininkai bus biurokratai, galintys tar- 
„pusavyje susikalbėti grynai pragmatiškai ir todėl susi- 
vienyti prieš visus revizionistus, o ne skirtingos grupės 
dogmatikų, kurie, skiriami griežtų ideologijų, vargu ar 
galės tai padaryti. 

Anapus modernybės 


Vieną labai svarbų Vakarų revizionizmo elementą 
lemia istorinė aplinkybė, kad Vakaruose stovima daug 
arčiau prie tų tikslų, kurių Rytų Europoje dar tik pra- 
dedama siekti. Tarp šių tikslų yra ekonominis per- 
teklius, politinė laisvė ir gyvenimo sutechnologinimas 
pasitelkiant įvairius „darbą lengvinančius“ mechaniz- 
mus. Rytų Europoje net ir tikriausi revizionistai daug 
tikisi, ir ne be pagrindo, iš eventualaus šių tikslų pa- 
siekimo jų šalyse. Tačiau Vakaruose revizionistai iš- 
reiškia nuotaikas tų, kurie jau yra patyrę šiuos pasie- 
kimus ir įsitikinę, kad jų galimybės patenkinti žmogaus 
poreikius ribotos. Todėl jie ir klausia: ko reikia žmogui, 
pasiekusiam ekonominį perteklių, politinę laisvę, kas- 
dienio gyvenimo technologizaciją? 

Vakaruose vis plačiau vyksta moderniojo gyvenimo 
tikslų išbandymas daugumą jų jau pasiekus praktikoje. 
Vakarų revizionistai - daugiausia kilę iš tų socialinių 
visuomenės grupių, kurios sėkmingiausiai šiuos tiks- 
lus pasiekė, - yra atsidūrę suvokimo proceso, kad jų 
neužtenka, centre. 

7. Socialinė avangardinių kultūrų 
psichologija 


| apibendrintai avangardinę kultūrą galima 
apibrėžti kaip požiūrių, elgesio modelių bei išraiškos 
formų rinkinį, būdingą menininkams, kurie, pradedant 
maždaug nuo 1880 m., Europoje ir Amerikoje jautėsi 
esą Meninės veiklos varomoji jėga. Tačiau avangardas 
taip pat gali reikšti bendrųjų psichokultūrinių pokyčių 
varomąją jėgą. Tad kokia yra avangardinio meno vieta 
platesnėje „avangardinių kultūrų“ aibės sąvokoje? Kaip 
reikėtų teoriškai konceptualizuoti įvairių rūšių avan- 
gardinėms kultūroms būdingus požiūrius ir elgesio 
modelius, paaiškinti jų priežastis, gal kai ką numatyti? 


I 


Renato Poggioli avangardinei kultūrai skirtame darbe 
mums primena, jog „kiekvienas avangardinis sąjūdis, 
mažiausiai bent jau vienoje savo fazėje, siekia realizuoti 

tai, ką dadaistai vadino ,išardymu“, tabula rasa* idealu, 
kuris persilieja iš individo ir meninės plotmės į kolek- 
tyvinį gyvenimą“. Poggioli identifikuoja pagrindines 
avangardinės kultūros ypatybes: „aktyvistinę“ (veiki- 
mo džiaugsmas), „antagonistinę“ (nusiteikimas prieš ką 
nors), „nihilistinę“ (ribų griovimas) bei „agonistinę“ 
(savidestrukcija). Avangardas orientuojasi į „solidaru- 
mą tarp maištininkų ir libertarų“ bei „siekia katastrofą 
paversti stebuklu...“.! Tačiau, kaip nurodo Irving Howe, 
avangardas niekina „atsakomybės“ publikai sąvoką; jis 
klausia, ar publika apskritai egzistuoja, taip pat ir ar ji 
turėtų egzistuoti.Ž 

Noru sugriauti egzistuojančias struktūras ir iš atsi- 
radusios tuštumos save sukurti savo pačios jėgomis, 
konkrečios atsakomybės kitiems išsižadėjimu, taip pat 
idėjos, kad egzistuoja ribos, atmetimu avangardinės 
sąmonės būseną galima palyginti su Henry A. Murray 
apibrėžta „Šėtono asmenybe“? bei, gal ne taip glaudžiai, 
su Lewiso S. Feuerio aprašytu vienu būdingu maištau- 
jančio jaunimo sąjūdžių nusistatymu* (kuris gali būti 
būdingas tik tokių sąjūdžių „demoniškiems“, o ne jų 
„prometėjiškiems“ elementams). Atrodo, kad visus 
šiuos tris atvejus (įsivaizduojamus ir realius) jungia 
„absoliutaus sukilėlio“ elgesys. 


II 


Revoliucionierius maištauja viską supaprastindamas 
ir orientuodamasis į grupę; avangardistas — arba su- 
komplikuodamas, arba pernelyg supaprastindamas, 


* Švari lenta (lot). 

tačiau orientuodamasis į individą. Avangardistas pa- 
lieka kiekvienam individui savo nuožiūra surinkti iš 
naujo tai, ką jis, avangardistas, išmontuoja (arba su 
kuo jis eksperimentuoja). Revoliucionierius primygti- 
nai pabrėžia, kad viską iš naujo atstatysiąs tik jis pagal 
savo principus. Šiuo atžvilgiu avangardistas yra ega- 
litaras (lygybininkas), o revoliucionierius - elitistas. 

Revoliucionieriai labiau mėgsta savo įvaizdį sutapa- 
tinti su Prometėju, o ne su Šėtonu, tačiau prometėjiškas 
elgesio būdas neretai tampa šėtonišku. „Geraširdis Pro- 
metėjas“ (Hesiodas), šeimos žmogus, yra emociškai pri- 
sirišusi prie kitų, maitinanti figūra, kuriai malonu pa- 
dėti kitiems įveikti sunkaus gyvenimo realijas.5 Šėtonas, 
atsietas nuo visų socialinių ypatybių, išskyrus klusnu- 
mo ryšį, prieš kurį jis pagaliau sukyla, yra pasiryžęs 
tapti elito alternatyva, diktuoti savo valią, nori, kad bū- 
tų šlovinama jo didybė. Avangardas labiau „šėtoniškas“ 
nei „prometėjiškas“, išskyrus tai, kad jis, kitaip nei Šė- 
tonas, paprastai nesiekia prievartinės valdžios (nors 
avangardistai yra ja žavėjęsi). 

Tarp dviejų mitologinių įvaizdžių egzistuoja ir kitas 
skirtumas, padedantis paaiškinti moderniuosius revo- 
liucionieriaus ir avangardisto archetipus. Pagal klasi- 
kinį įvaizdį Prometėjas yra technologinės galios vagis 
ir dalintojas, o Šėtonui regisi, kad jis yra alternatyvaus 
identiteto ir gyvenimo būdo kūrėjas. Prometėjas pir- 
miausia yra instrumentinis sukilėlis, susirūpinęs prie- 
monėmis, Eschilui — amato įgūdžiais, technologijos 
įvaldymu. Šėtonas yra moralinis (arba anti-„moralinis“) 
išradėjas, susidomėjęs „gyvenimo kokybe“ ir tikslais. 
Prometėjišikumo dinamika įtraukia socialiai įsiparei- 
gojusį pragmatiką — „revizionistą“ bei „technologinį 

sukilėlį'. Abu jie susiję su priemonėmis patenkinti spe- 
cifinius, aktualius kitų poreikius, ne kitiems sukurti ir 
primesti apibendrintus sprendimus. Abu jie susirūpinę 
tuo, kas „praktiška“, o ne „galutiniais tikslais“. 
Suprantama, Prometėjo įvaizdis buvo vienas iš ban- 
domųjų atvejų vėlesniam graikų idėjų apie galią ir tei- 
singumą vystymuisi. Reikalavimas, kad Dzeusas būtų 
teisingas (o Eschilo tragedijoje - gailestingas), atsiranda 
kaip užuojauta dėl kilniam technologiškam sukilėliui 
paskirtos žiaurios bausmės. Tačiau atrodo, kad pirminė 
Prometėjo motyvacija buvo dievo-triksterio gudrus 
pokštas apgauti Dzeusą - aukščiausiąjį autoritetą - dėl 
jam suneštų aukų (primityvesnis mito klodas)? bei 
konkrečiu atveju rūpintis žmonėmis bei juos užjausti 
(pavagiant ugnį), o ne abstrakčiai reikalauti teisingumo. 
O Šėtonas Senajame Testamente kaip tik pradeda tuo, 
kad kategoriškai reikalauja teisingumo (užtarnautos 
bausmės kitiems forma) kaip autoritarinis Žmogaus 
silpnybių Didysis Inkvizitorius, o po to apokrifinėje ir 
krikščioniškojoje literatūroje degraduoja į kitus nai- 
kinantį žiaurų sukilėlį, siekiantį pripažinimo savo 
didybės, kuri, jo nuomone, neteisingai iš jo atimta? (yra 
ženklų, kad panašią evoliuciją savo gyvenime patyrė 
Robespierre). Abstraktus teisingumas, susijungęs su 
pagieža, korumpuoja; žaismingas pokštavimas ir gera- 
širdė užuojauta leidžia moralinę evoliuciją.? 
Nesvarbu, kokia būtų pirminė Prometėjo motyvaci- 
ja, jis pradeda veikti, patenkindamas neatidėliotinus 
praktinius poreikius, o iš pastangų patenkinti šiuos po- 
reikius taip, kaip juos patiriantys patys juos išgyvena, — 
ir iš bausmės, kurią gauna kovojantis Prometėjas, - kyla 
nauja moralinė kokybė. Šėtonas iš pradžių pradeda 

taikyti abstrakčią etiką, o po to, nepasiekęs savo tikslų, 
paneigia visą savo ankstesnę būtį ir stengiasi išrasti 
alternatyvų identitetą, nesirūpindamas jokiais prak- 
tiniais poreikiais nei kitais asmenimis. Jam tik rūpi, kad 
kiti juo sektų arba stebėtų jo veiksmus. Specifinė šė- 
toniška savybė yra visiškas nesirūpinimas savo veik- 
los naudingumu kitiems žmonėms. 

Absoliuti Šėtono nesėkmė reiškia, kad jis arba neturi 
sugebėjimų kurti, arba yra nugalimas ir laimėjusiojo 
mums parodomas kaip tokių sugebėjimų neturįs. 
Tačiau Šėtono įvaizdis padeda identifikuoti psicholo- 
ginius bruožus, kurie yra jo, arba kiekvieno, artėjančio 
prie jo, nesugebėjimo socialinėje tikrovėje kurti gyvy- 
bingas vertybes priežastis. Paradoksalu: kas pradeda nuo 
etikos, tam neįmanoma etiškai veikti, jau nekalbant apie 
etikos kūrybą. Kas pradeda kaip etikos policininkas, 
pabaigia kaip moralės griovėjas (kaip liudija istorinė 
Šėtono įvaizdžio evoliucija). 


III 


Atrodo, kad Šėtoną psichologiškai geriausiai moty- 
vuoja pagiežos ir destrukcijos mechanizmas, o.Prome- 
tėją - užuojauta ir susirūpinimas kitų poreikiais. (Pro- 
metėjas galėjo turėti pagiežos elementą, bet šis išsivystė 
į solidarumą.) Murray nuomone, užgauto Šėtono nar- 
ciziškumo padarinys yra neapykanta ir keršto troški- 
mas (taip pat ir savidestrukcinis elgesys).!? Tačiau jeigu 
psichoanalitinę („klasikinę“, „konservatyvią“) Šėtono 
interpretaciją pakeisime politine („romantine“, „radi- 
kalia“), tai pastaroji teigia: pagieža dominavimui virsta 


132 


kova su priespauda. Šėtono atveju tokia destrukcija gali 
kilti ne tiek iš paties sukilimo (kuris jį sieja su Prometėju), 
kiek iš absoliutaus sukilėlio sau pakankamumo, iš 
jautraus prisirišimo prie kitų stygiaus, iš savo ribų ir 
patologijų nesuvokimo. 

Gal dėl to Prometėjas ugnį sutramdo (Eschilui ši 
ugnis — dievų šlovė; kūrybiškumo energija, kuri, kal- 
bant Lėvi-Strausso kategorijomis, transformuoja natūrą 
į kultūrą, t.y. žaliavas į gaminius; žinojimas; galbūt lais- 
vė) ir pritaiko ją praktiniams gyvenimo poreikiams, o 
Šėtonas ugnį paleidžia taip, kad ji žmogų gali tiktai 
sunaikinti. Šėtono istorinę evoliuciją beveik galima su- 
sumuoti dviem Rimbaud įvaizdžiais: smuiku tapęs me- 
dis ir susideginęs poetas. 

Prometėjiškumas yra prie žmonių prisirišusio kūry- 
bingo individo sukilimas; šėtoniškumas - genialaus, bet 
pagiežingo pretendento kurti save sukilimas. Kiti jam 
tėra masės, mobilizuojamos tik jam vienam supranta- 
mai užduočiai vykdyti. Šiuo atžvilgiu Šėtonas gali 
tūnoti daugelyje būsimųjų prometėjų. Tokia psicho- 
loginė formulė gali apibūdinti gana daug sąmoningų, 
intelektualių revoliucionierių. Kita vertus, kaip paste- 
bėjo Poggioli, sąlygiškai „grynas“ šėtoniškas įvaizdis 
iš tiesų atgimsta avangardinėje kultūroje. 

Visos šios mitologinės figūros yra sukilėliai, norintys 
veikti nepriklausomai nuo tų, kurie kontroliuoja nusta- 
tytas valdžios struktūras ir priimtus prasmės apibrė- 
žimus. Toks požiūris graikų tradicijoje, kalbant apie 
Prometėją, identifikuojamas su tragišku (nes „nuo- 
dėmingu“) kilnumu. Kaip absoliutus blogis, sukilimas 
suprantamas žydiškais-krikščioniškais Šėtono įvaiz- 
džiais, įtakotais persų doktrinos, kuriuos plačiausiai 

išpuoselėjo viduramžių (ar į viduramžius besiorientuo- 
jantys) krikščionys, o ne žydai.!! Žydų-krikščionių tra- 
dicijos ir kai kurių jos vedinių kultūrinėje atmintyje 
atsispaudę sukilimo įvaizdžiai suponuoja senesnį me- 
zopotamišką pagrindą, kuriame maištas sutapatinamas 
su pirminio chaoso - neprijaukintos gamtos („mus pa- 
gimdžiusios“ ir dabar „mūsų nekenčiančios“ Tiamat) - 
jėgomis, sukylančiomis prieš civilizuojančios doros 
tvarką.!2 Giliausiame tokių Šėtono įvaizdžių lygmenyje 
sukilimas reiškia ne nuodėme, o netvarką. Todėl ne 
dorybė nugali nuodėmę, bet paklusimas įstatymui turi 
nugalėti netvarką (pagal apibrėžimą, įstatymas turi būti 
labiau kolektyvinis susitarimas, 0 ne asmeninė savybė). 

Eschilui įstatymas yra dviprasmiškas: Prometėjas nu- 
sikalto egzistuojantiems įstatymams, tačiau tuos įsta- 
tymus Dzeusas nustatė savo valia, o tai padaryti jam 
kiek anksčiau padėjo pats Prometėjas. Kiek įstatymai 
labiau remiasi prievarta, o ne teisingumu, tiek sukili- 
mą prieš juos galima pateisinti kaip teisingumo gyni- 
mą. Šėtoniškoje sistemoje (t.y. sistemoje, kurioje atsiran- 
da šėtoniškas maištas) galimybė, kad nustatyta tvarka 
yra neteisinga, teoriškai neįmanoma, dėl to sukilimai 
prieš ją niekada negali būti teisėti. Tačiau Prometėjui 
neklusnumas yra ne nusikaltimas, o savo kaltės dėl visų 
nenumatytų nelaimių, kurioms jis padėjo atsirasti anks- 
čiau sudaręs sąjungą su užgimstančia tironija, išpir- 
kimas (jei nebūtinai sąmoningas, tai bent savo objek- 
tyviais padariniais). Nors kaltės išpirkimo motyvas 
graikų tekstuose nepabrėžtas, Prometėjo veiksmų 
logika tokios interpretacijos neatmeta. Šėtono veiksmai 
tokiai interpretacijai nepalieka vietos: jo neslegia kaltė 
dėl anksčiau sudarytos sąjungos su aukščiausiuoju 

autoritetu, nes jis pats buvo sukurtas tik kaip to auto- 
riteto įrankis ir todėl pradžioje savo veiksmų negalėjo 
rinktis. Tas, kuris suvokia save kaip nekaltą aukštesnės 
jėgos įrankį, o ne tas, kuris žino, kad pats yra kvailai 
pasielgęs, vėliau tampa tulžingu griovėju.!3 
Nepriklausomybės ieškančiojo elgesys graikų ir žy- 
dų-krikščionių tradicijose atsiduria visiškai skirtingose 
vertinimo paradigmose. Iš dalies tokį sukilimo temos 
interpretacijos skirtumą lemia daug bendresnis skir- 
tumas tarp dviejų civilizacijų moralinio galvojimo 
struktūrų. Klasikinė žydų-krikščionių tendencija pasi- 
žymėjo mobilizuojančiu požiūriu į moralės klausimus. 
Implicitiškas tokio požiūrio tikslas yra patyrime ir as- 
menybėje sustiprinti gėrį bei išvaryti blogį, mitologi- 
niuose statiniuose, kuriais naudojamasi patirties ir as- 
menybės subjektyvioms būsenoms suprasti, griežtai 
atribojant gėrio bei blogio sąvokas ir paverčiant jas ab- 
soliutaus dievinimo ar visiško pasmerkimo objektais. 
Graikai (nors to negalima pasakyti apie anksčiau gyve- 
nusį Platoną), priešingai, moralės klausimams linko 
taikyti „vystymosi“ požiūrį. Tokio požiūrio implicitiš- 
kas tikslas - integruoti potencialų blogį (pvz., sukilimo 
nusikaltimą) į potencialų gėrį (pvz., egzistuojančių įsta- 
tymų autoritetą) taip, kad blogis laipsniškai transfor- 
riui, o pastarasis turi susidurti su rimta savo skelbiamų 
principų kritika, be kurios jam iškyla pavojus tapti kita 
blogio forma (arba degraduoti į blogį).!4 Vėliau pa- 
našaus požiūrio laikėsi Freud, ir neatsitiktinai savo 
teorijoje graikų mitams jis suteikė tiek daug reikšmės. 
Mitologijas, ar bent jau čia nagrinėjamus sukilėlio 
asmenybės mitus, galima dvejaip analizuoti: (1) kaip 

simbolinių modelių konkrečiose civilizacijose, kuriose jie 
sukurti ir plačiai pritaikyti, išraišką ir (2) kaip bet kur 
atsirandančių tam tikrų žmogaus elgesio tipų priežas- 
čių ir padarinių bendrąsias psichosocialines teorijas. 
Pastaruoju atveju istorijos eigoje susiformavusios 
mitologinės personifikacijos pateikia asmenybės vys- 
tymosi modelius, kuriuos galima pritaikyti atskirų 
žmonių gyvenimo istorijoms analizuoti. Tačiau didieji 
istorijos mitai taip pat suteikia raktą socialinėms struk- 
tūroms ir simboliams, kuriuose yra didžiausia galimybė 
tam tikram elgesio tipui atsirasti. 

Šėtonas pradeda savo veiklą kaip absoliutus tarnas, 
kurį, nors ir turintį aukštą rangą, visiškai determinuoja 
tarnybos padėtis. Jis neturi savo paties potencijos, pi- 
lietinių teisių, nepriklausomos egzistencijos. Neatrodo, 
kad jis sugebėtų išlaikyti egalitarinių santykių inty- 
mumą. Šėtonas egzistuoja tik savo viešpaties dėka. Jis 
sugeba būti tik daug negailestingesnis už savo viešpa- 
tį - ir nuspręsti atsistoti savo viešpaties vieton. Jis yra 
atsiradęs karingo mezopotamiško „orientalinio des- 
potizmo“ rėmuose, kur pareigūnai privalėjo tik tarnauti 
(priešingai tradicinei Kinijai, kur pareigūnai laikėsi 
bendrų moralės standartų ir pagal juos galėjo vertinti 
savo valdovus bei apibrėžti savo pačių orumą). 

Prometėjas pradeda veikti būdamas nepriklausomas 
nuo Dzeuso (kurį faktiškai Prometėjas iš pradžių pa- 
remia, kai iškyla pavojus jo valdžiai). Jis yra valingas, 
turi savo potenciją, savo žinias, sugeba būti savarankiš- 
kas nuo pat pradžių. Jis pats save valdo. Kaip ir kiniečių 
mokslininkui-pareigūnui ar Aleksandrui Herzenui, jam 
būdingas aristokratiškas pareigos „Žemesniesiems 
sluoksniams“ pojūtis. Tačiau į pareigos šauksmą jis 

atsiliepia savo paties maištingu būdu. Ten, iš kur kilo 
Prometėjas, egzistuoja bent pilietinės demokratijos 
svajonė. 


IV 


Murray šėtoniškąją asmenybę aiškina kaip savimi 
pasitikinčios socialinės santvarkos sugriuvimo ir pa- 
giežos autoritetui (kuris suprantamas arba kaip netei- 
singas, arba kaip savavališkas) psichologijos jungtinį 
padarinį. Tokia situacija primena Toynbee teoriją apie 
kūrybingų mažumų transformaciją į dominuojančias 
mažumas tada, kai jos liaujasi teikusios veiksmingus 
būdus visuomenės problemoms spręsti.!? 

Remdamasis Nietzschės ir Schelerio ressentimento!9 
psichologija, norėčiau pasiūlyti tokį modelį: kaip psi- 
chologinis mechanizmas, šėtoniškasis procesas pra- 
sideda nuo potencijos paneigimo pojūčio (t.y. to, kas su- 
vokiama kaip priemonių, reikalingų savo aspiracijoms 
realizuoti, praradimas). Siūlau hipotezę, kad intensyviai 
jaučiamas potencijos paneigimas arba paskatina pa- 
didėti etinį jautrumą (didesnį egzistencijos netobulumų 
įsisąmoninimą bei norą prisidėti šiuos netobulumus 
šalinant), arba etiškai nujautrina (sumažėja spontaniš- 
kas, nesuinteresuotas geravališkumas kitiems, visai ne- 
pažįstamiems žmonėms).!/ Kai paneigtas potencijos po- 
jūtis pasuka etinio nujautrėjimo keliu, atsiranda tokia 
stipri pagieža, kad ją panaikinti gali tik materialus arba 
simbolinis destruktyvumas, nebūtinai nukreiptas prieš 
tuos, kurie iš tikrųjų atsakingi už potencijos paneigimą. 

Šį procesą, kurį turbūt galima apibrėžti kaip nepasi- 
sekusių viešpačių (failed masters) arba alternatyviai — 


137 


kaip talentingų vergų psichologiją (galimas daiktas, 
vergų savo kūnui, savo biologinės prigimties ribotu- 
mui), galime identifikuoti kaip šėtoniškąjį mechaniz- 
mą.!š Piktavalis negatyvizmas, visiškai neproduktyvus, 
nihilistiškas šėtoniškojo mechanizmo pobūdis kyla iš 
to, kad jis, skirtingai nei dieviškasis mechanizmas, nėra 
nukreiptas į savojo „aš“ kėlimą, o į ne-aš (kitų asmenų, 
veiksmų universumus valdančių taisyklių ir t.t.) nieki- 
nimą. Šėtoniškasis mechanizmas veikia tiek, kiek ken- 
čiama nesant Dievu. Iš čia turėtų išplaukti, kad tose 
civilizacijose, kuriose nėra absoliutaus Dievo ekviva- 
lento, šėtoniškojo mechanizmo atsiradimo realaus 
žmonių gyvenimo psichologinėje dinamikoje lauktina 
mažiau. Galbūt toks pavyzdys yra istorinė Kinija. 


V 


Galimybę šitaip analizuoti avangardinę moderniojo 
meno kultūrą gali lemti tokio tipo avangardinės kultū- 
ros (konkrečiu atveju - mūsų amžiaus šeštojo ir septin- 
tojo dešimtmečių avangardinės kultūros) turinio ana- 
lizė. Čia pabandysime pateikti keletą tokios analizės 
bandymų. 

Analizuojant populiaraus šio laikotarpio literatūros 
sąjūdžio — absurdo teatro!? — psichologines temas, iš- 
kyla šie būdingiausi jų bruožai: (1) ištrėmimas iš isto- 
rijos (arba susvetimėjimas jai), kurioje įvykę ar te- 
bevykstantys įvykiai nebėra suvokiami kaip prasmingi 
ar emociškai reikšmingi; (2) psichologiškai „maitinan- 
čių“ ir patenkinančių visuomeninių santykių negalimy- 
bė; (3) kalbos sumechaninimas (kalbėjimas klišėmis, 
pasikartojimais); (4) emocijos ir reikšmės atskyrimas: 

arba „pamišimo impulsai“, arba klišės; (5) veiksmų nu- 
vertinimas (kai veikti privaloma negalint savo veiksmų 
susieti su identifikuojamu tikslu); (6) ateities nenuspė- 
jamumas; (7) žmogaus veiksmų neefektyvumas; (8) as- 
menybės identiteto stoka (nėra tvirtai išsilaikančios 
asmenybės, o tik nepastovūs ir sutartiniai vaidmenys, 
kurie priimami jų nenorint ar nežinant, dėl ko jie vai- 
dinami; veiksmas nėra motyvuotas iš vidaus, bet atsi- 
tiktinis; asmenybė plokščia, nematyti į gylį nukreiptos 
jos dimensijos); (9) pasyvumas (žmonės jaučia, kad juos 
veikia aplinkybės ir atsitiktinumai); (10) nesugebėjimas 
suprasti (tiek išorinio pasaulio, tiek vidinių motyvų); 
ir (11) bendras (objektyvaus pasaulio ir žmogaus sub- 
jektyvumo, kultūros, kalbos, veiksmo, vilties) nepakan- 
kamumo pojūtis. 

Iš šio sąrašo kylantį bendrąjį sociopsichologinį modelį 
gali identifikuoti du pagrindiniai jo elementai: žmogaus 
atitrūkimas nuo istorijos, nuo kitų žmonių, nuo kalbos, 
emocijos atsiejimas nuo prasmės, veiksmo nuo tikslo, 
nuo padarinių ir nuo „savęs paties“ (kuris tampa nebe- 
reikalingas) bei substancijų išgaravimas (kur tiek veiks- 
mas, tiek atoveiksmis tampa negalimas).20 

„Modernistinės“ literatūros pradžioje toks suvokimas 
dar nebūdingas, jis atsiranda vėliau. „Modernizmas anks- 
tyvosiose stadijose, kai jam dar nerūpi slėpti giminystės 
ryšių su romantizmo poetais, asmenybės vitališkumo 
vardu paskelbia esąs žmogaus ,aš“ pakilimas, trans- 
cendentinis ir orgiastiškas materijos bei įvykio išaukš- 
tinimas. Viduriniosiose stadijose žmogaus „aš“ pradeda 
atsitraukti nuo išoriškumo ir atsideda [...] smulkmeniš- 
kam savo vidinės dinamikos tyrinėjimui: laisvei, prie- 
vartai, kaprizui. Vėlyvosiose stadijose žmogaus „aš“ 


139 


ištuštėja, staiga pradedama bjaurėtis individo nuobo- 
dumu ir psichologine nauda (šioms stadijoms atstovauja 
trys rašytojai: Whitman, Virginia Woolf, Beckett).“2! 

Tam tikru laipsniu atitrūkimo-išgaravimo mecha- 
nizmą galima interpretuoti pasitelkus socialinius-evo- 
liucinius terminus. Greitai racionalizuojantis biurokra- 
tinei visuomenei, reikšmių kultūra vis labiau tolsta nuo 
veiksmo socialinių struktūrų. To padarinys yra „kūry- 
binės vaizduotės išlaisvinimas ir, kita vertus, mažėjanti 
kultūros svarba visuomenės gyvenime. Kai visuomenei 
kultūra nesvarbi, turbūt kultūros kūrėjo egzistencija bus 
subjektyviai suvokiama kaip „beprasmė“ ar „absurdiš- 
ka“, t.y. taip savo egzistenciją suvoks pats kūrėjas.“22 

Nors atitrūkimo-išgaravimo mechanizmas gali at- 
skleisti tam tikrą šiuolaikinės humanistinės vaizduotės 
aspektą, jis nedaug turi bendra su Poggioli identifikuota 
avangardine kultūra (išskyrus jos agoniškumą). Be to, 
absurdo sistemoje nėra jokios instinktų ar kokios nors 
kitos energijos. Tiksliau, visa energija čia surakinta sti- 
lių struktūrose ir atitraukta nuo gyvenimo. Džiaugsmas 
patiriamas tik konstruojant ir kontempliuojant abstrak- 
čius modelius ar grynas nereikiamybes, o kontaktai su 
žmonėmis turi būti forsuojami, kad bent taptų matomi. 
Būtent tokiame kontekste darosi suprantama „abstrak- 
čios erotikos“ sąvoka.?? Absurdo sistema dvelkia šeštojo 
mūsų amžiaus dešimtmečio buržuazinio susvetimėjimo 
aromatu. 


VI 


Susan Sontag knyga Prieš interpretaciją?* suteikia 
platesnę duomenų skalę avangardinės kultūros psi- 
chologinei analizei. Ši knyga apžvelgia ne tik vieną 

literatūros sąjūdį, bet ir visą kontekstą - kultūros pro- 
duktų, kurie buvo sukurti daugiausia šeštajame ir sep- 
tintajame Mūsų amžiaus dešimtmetyje Europoje ir 
Amerikoje, įvairovę - ir dėl to Sontag darbas gali pil- 
niau dokumentuoti esminius to laiko sociopsicholo- 
ginius procesus. 

Pagrindines temas, iškylančias psichologiškai skaitant 
Prieš interpretaciją, galima taip susumuoti: (1) socialinis 
atsietumas (vienišumas; benamiškumas; santykių tarp 
žmonių stygius; „lėtas tarpusavio ryšių nutraukimas“); 
(2) kultūrinių substancijų virtimas neaiškiomis būse- 
nomis (siužeto ir turinio atsisakymas menuose; ideo- 
loginių iliuzijų išsisklaidymas; bėgimas nuo sisteminių 
konceptualių interpretacijų į momentinius jausminius 
patyrimus45; pasaulio ir savo paties nerealumo pojūtis; 
nepastovumo bei sujauktų, netvarkingų įvaizdžių 
intencionali gamyba; istorija kaip praeities harmonijas 
griaunantis demonas; rimtumo atmetimas; nelieka 
nieko be eksperimentavimo su jausenomis); (3) nuemo- 
cinimas (emocijų atrofija; meilės žlugimas; pojūtinio 
patyrimo atbukimas; sustingimo fantazijos; beasmenis 
stilius; asmenų laikymas materialiais objektais; struk- 
tūralizmas; banalybė suvokiama kaip ne mažiau gąs- 
dinanti už siaubą); (4) hedonizmas be malonumo (pa- 
sibjaurėjimas civilizacija; gyvybingumo ir seksualumo 
sutapatinimas; galvojimas kūnu; antihedonizmas, pasi- 
reiškiantis erotinių temų subjaurinimu)**; (5) nenorma- 
lumas kaip intensyvumo šaltinis („įtikina tik liguistu- 
mas“; „realu tai, kame slypi mirties rizika“; pirmenybės 
suteikimas tiesos iškraipymams, ligai, perversijai, at- 
mestiesiems; savęs demonstravimas, norint priblokšti; 
vulgarumo branginimas; žiūrovui sviesti keiksmai kaip 

priemonė jį įtraukti į veiksmą; „paskutinis emocinio 
gyvenimo bastionas yra baimė“; nenatūralumo, dirb- 
tinumo ir perdėjimo meilė)27. Šias temas galima atsekti 
savivokios avangardinės kultūros pradžioje - XIX a. 
prancūzų bohemoje.2š Klasikinis jų perteikimo pavyz- 
dys yra Baudelaire.2? Tačiau akivaizdžiausias jų šaltinis 
yra de Sade.?0 

Iš visų psichologinių Prieš interpretaciją temų gali būti 
sukonstruotas toks jas sujungiantis mechanizmas: vi- 
suomeninis atotrūkis skatina neaiškumą patiriant patį 
save bei savo aplinkos objektus; psichologinis neaišku- 
mas nuemocina Žmogaus „aš“ santykį su objektais (tai 
sustiprina pradinį visuomeninį atotrūkį); nuemocinimą 
gali atsverti hedonizmas, atsiradęs visuomeniškai ir 
emociškai atitrūkstant net nuo objektų, į kuriuos he- 
donistiškai orientuojamasi, kas turbūt ilgainiui ims ne- 
patenkinti (ir todėl sustiprins atotrūkį); pamačius, kad 
hedonizmas nepatenkina, pradedama gyvybingumo po- 
jūčio ieškoti save ir kitus užverčiant tuo, kas visuome- 
nėje laikoma nenormaliu, kas galbūt gali pasiūlyti di- 
desnio intensyvumo patyrimą (tai dar labiau sustiprina 
visuomeninį atotrūkį).?! Taip išdėstytą šių temų eilę ga- 
lima pavadinti DADHA mechanizmu (jo pavadinimas 
sudarytas iš kiekvienos šios sekos fazės pagrindinių 
terminų pirmųjų raidžių)*.?Ž 

DADHA mechanizmo ir absurdo teatrui būdingo ato- 
trūkio-išgaravimo mechanizmo prielaidos yra tos pa- 
čios. Tačiau prie DADHA mechanizmo prisijungia seka, 


Pagal angliškų terminų pirmąsias raides: Disconnection (pažodžiui: 
atsijungimas; čia verčiama: atotrūkis), Ambiguity (neaiškumas), De- 
emotionalization (nuemocinimas), Hedonism (hedonizmas), Abnormalitų 
(nenormalumas). 

kurią galima pavadinti pasibjaurėjimo-dirbtinumo pro- 
cesu (veiksmai bei produktai, kylantys iš pasibjaurėjimo 
egzistuojančia padėtimi, kuriuos dažniausiai pasibjau- 
rėjimas motyvuoja, vadinami „negyvu“ dirbtinumu). 
Šis mechanizmas yra nuolatinė grėsmė iš vidaus gnos- 
tiniams sąjūdžiams, kylantiems iš šoko, paaiškėjus, jog 
pasaulis yra visais atžvilgiais blogas, svetimas ar be- 
prasmis.33 Jis turbūt bus daug prisidėjęs prie vėlyvųjų 
viduramžių raganavimo fenomenologijos Europoje. 
Absoliučiai atstumiantį pasaulį suvokus kaip mecha- 
nizmą, dirbtinumas atsako, labiausiai besiremiančio 
pasibjaurėjimu, gali prisišlieti prie tokių organiškų sa- 
vybių kaip spontaniškumas, impulsas, emocija ar jaut- 
rumas, kol jos pačios tampa dirbtinesnės už pasaulio 
mechanizmą, prieš kurį jos nukreiptos. Sekuliarią ir 
individualistinę taip veikiančio pasibjaurėjimo-dirb- 
tinumo mechanizmo formą aprašė Huysmans 1884 me- 
tais romane A Rebours*. Daugelis pavyzdžių iš XX am- 
žiaus pradžios rusų literatūros avangardo rodo, kad 
pasibjaurėjimui suteikus mesianistinių aspiracijų atsi- 
randa gal kiek dirbtinumo elementų turintis apokalip- 
tiškumas.?* DADHA mechanizmas įtraukia tiek atotrūkio- 
išgaravimo, tiek pasibjaurėjimo-dirbtinumo procesus į 
abipusių ryšių eilę, kurios vidurinę grandį anksčiau 
apibrėžėme kaip nuemocinimą. 


VII 


Avangardinę kultūrą tam tikru laipsniu galima in- 
terpretuoti kaip bandymą įteisinti daugelį dalykų, kurie 


* Prieš srovę (pranc.). 

šėtoniškojoje mitologijoje laikyti neteisėtais. Jei nuo 
veiklos nuplėšiama nukrypimo etiketė, turi galimybę 
pasireikšti tikroji veiklos prigimtis, ir ši veikla nebus 
supainiota su padariniais, atsiradusiais prisegus nukry- 
pimo etiketę. 

Dionisą kaip ekspresyvų sukilėlį turbūt galima api- 
būdinti kaip įteisintą Šėtoną. Bet jis - „Šėtonas“, užau- 
gintas emociškai atstumtų moterų visuomenėje, kurio- 
je dominuoja vyrai, o ne autoritarinio tėvo. Dėl to jis 
orientuojasi į jausmą, jo nėra apsėdęs valdžios troški- 
mas. Ir jo paties paaukojimas, ir kituose išprovokuo- 
tas kanibalizmas yra jam tiek pat ekstatiškas.?? Dioniso 
motyvacijas stumia pirmyn ne tiek šėtoniškasis, kiek 
DADHA mechanizmas. Dionisas ieško ekstazės ir sutei- 
kia ją (o ne savarankiškumą) miniai, remdamasis jus- 
lingumu ir destrukcija. Jis yra durkheimiškas religijų 
kūrėjas, nors kolektyvinių bruzdėjimų religijų kūrybos 
prievartingumas čia labiau išryškėja negu Religinio 
gyvenimo elementariose formose*. Šėtonas (šiuo požiūriu 
panašiai kaip po Peloponeso karo Platonas) ieško va- 
dovavimo laisvės, remdamasis pačiais genialiausiais ir 
valingiausiais žmonėmis, kuriuos jis aiškiai ir galbūt 
teisingai atpažįsta savo asmenyje. Avangardinėje kul- 
tūroje yra stiprus judėjimas, kurio tikslas — transfor- 
muoti šėtoniškuosius patyrimo būdus (Byron, Melvil- 
le) į dionisiškuosius (Allan Ginsberg, Gyvasis teatras). 
Nietzschės liga: nesugebėjimas savojo Dioniso su- 
konstruoti kitaip negu Šėtono pavidalu. Tačiau Dionisas 
gali būti sukonstruotas ir kaip Jėzus, viešas (mile- 
naristinis) ar asmeninis (mistinis). Aleksandr Blok 


* Prancūzų filosofo, sociologo Emile'o Durkheimo (1858-1917) knyga 
(orig. Les formes ėlėmentaires de la vie religieuse, 1912). 

Duvylikoje įžvelgė vieną šio proceso aspektą Rusijos 
revoliucijoje. 

Dionisas sukuria intensyvaus emocionalumo išteklius 
ten, kur be jo jų stokojama. Bet jis neintegruoja tų iš- 
teklių į visą kitą Žmogaus egzistenciją. Todėl Dioniso ran- 
kose jie tampa destruktyviomis jėgomis. Šiuo požiūriu 
jis yra panašus į Šėtoną: galintys sustiprinti gyvenimą 
ištekliai abiejų rankose tampa destruktyvumo veiksniais. 
Kaip tik tuo Dionisas skiriasi nuo Prometėjo. Pastarasis 
išteklius, kurių jis nėra sukūręs - ir įgūdžius, kurių jis 
išmokė, - integruoja į kitų žmonių gyvenimą, nepa- 
darydamas žalos jo dovanas gaunančiųjų egzistencijos 
struktūrai. Prometėjas yra įgudęs naudingų objektų ir 
darbų išradėjas. Jis turi ir pranašo dovaną, t.y. veiks- 
mingą ateities teoriją. Bet tikrasis jo genialumas - ne 
šviesos davimas, o tikslus spindėjimo (ugnies, šviesos ir 
šilumos šaltinio) atpažinimas ten, kur jis egzistuoja, bei 
jo inkorporavimas į žmonijos kasdienį gyvenimą. 

Kitaip nei Šėtonas ir Prometėjas, Dionisas sukyla ne 
prieš valdžios sistemą ar jos atskirus įsakymus, bet prieš 
kasdienio gyvenimo sutvarkytą rutiną, prieš racionali- 
zaciją.?? Ojo sukilimu ir tokio sukilimo „reikšmingu po- 
jūčių sujaukimu“ gali pasinaudoti nustatyta valdžios 
sistema savo pozicijoms sustiprinti, jeigu ji žino, kaip 
susitapatinti su prieš sutvarkytą rutiną nukreiptais pro- 
testais (ar net kaip tuos protestus organizuoti).37 Šiuo 
požiūriu Dionisą galima lyginti su Tristanu, kurio mitu 
šiuolaikinės masinės informacijos priemonės gali remtis 
(ir remiasi), norėdamos atitraukti dėmesį nuo įsitvir- 
tinusios valdžios sistemos trūkumų.?8 

Tačiau tarp graikų dievo kulto ir viduramžių Euro- 
pos legendos yra du svarbūs skirtumai: (1) Dioniso 

aplinkoje tyčia siekiama apsvaigti nuo maišto prieš 
tvarkos rutiną. Tristanas, kad taptų sukilėliu, turi įsi- 
leisti į save išorės veiksnį — karaliui skirtą meilės gė- 
rimą, kurį išgeria atsitiktinai. Pirmykštis romantinis 
herojus už savo maištą neatsako; jis yra atsitiktinis su- 
kilėlis, neturintis savojo tikslo, - mechaniškas išoriškai 
sukeltos aistros rezervuaras.?? Priešingai nei įdomes- 
nis (ir realesnis) jo amžininkas Abėlard, Tristanas ka- 
noniniame XII amžiaus variante neturi pakankamai 
proto, kad turėtų savo paties valią savo kūne. (2) Dio- 
niso kultas sukuria galimybes bendroms, nors ir lauki- 
nėms, emocinėms patirtims laikinoje bendruomenėje, 
iš kurios nė vienas, norintis joje dalyvauti, nėra pašali- 
namas. Tristano ir Izoldos emociniai pajėgumai nuo vis- 
ko atsiriboja ir visiškai susitelkia į ekskliuzyvų porinį 
santykį (panašiai kaip asketas atsiriboja nuo pasaulio 
ir susitelkia tik į savo sielą). 

Keltiški mito šaltiniai meilės gėrimo visiškai nemini. 
Pirminėje mito versijoje meilę įžiebė sąmoningas veiks- 
nys - karaliaus žmona.*? Spontanišką keltų mito moters 
aistrą XII amžiaus prancūzų rūmų poetai pavertė be- 
asmene jėga, užvaldančia tiek vyrą, tiek moterį ir trans- 
formuojančia juos į liūdnai išaukštintus mechaninius 
žaislus - ankstyvąją bėgimo nuo laisvės versiją. Tokių 
romantinės meilės burtų ištakose glūdi suaktyvinto im- 
lumo, vadinamo emocija, transformacija į atskirtą nuo 
sąmonės, kompulsyvų mechanizmą. Gal mitui tenka 
liūdėti kaip tik dėl taip suobjektyvintos aistros. 

Legenda apie Tristaną atrodo kaip abipusiškumo ri- 
tualo, kuriame nėra vietos spontaniškumui (ir todėl - kai- 
tai), bei individualizmo be apsisprendimo (ir todėl - be 
atsakomybės) mitas. Visa tai primena rūmų konfucianisto 

bandymą suprasti Vakarų civilizacijoje atsirandančią 
moralinę ir emocinę dinamiką, t.y. Abėlard'ą.2! 

Tarp privačios, savyje pakibusios emocijos ir orga- 
nizuotos darbo praxis, moralinio įsipareigojimo ir po- 
litinio sprendimo objektyvaus pasaulio nėra jokio dia- 
lektinio ryšio, kokį vėlesniais laikais atrado poetai 
romantikai nuo Schillerio iki Shelley'o. Rėmus Tristano 
legendai veikiau suteikia žydų-krikščionių gėrio ir blo- 
gio mobilizuojančio atskyrimo simbolinis modelis. Skir- 
tumas tik toks, kad Dievas dabar transformuojamas į 
asmeninę emociją (o vėliau, pradedant Baudelaire'u, — 
į poeziją), o Šėtonas - į objektyvų pasaulį. 

Ar Tristanas vienintelis iš šioje esė aptariamų mito- 
loginių sukilėlių pasmerkiamas neatšaukiamai mirčiai 
dėl savo grynai individualistinio sukilimo, o gal dėl to, 
kad tai nėra jo paties sukilimas, bet išoriškai primesta 
prievarta? Ar Tristanas sunaikinamas todėl, kad išskir- 
tinai individualistinis sukilimas labiausiai ardo visuo- 
mene, ar todėl, kad vien asmeninis sukilimas nėra as- 
meniškai autentiškas, verčia tapti svetimu visumai ar 
net paties sukilėlio asmenybei, tikėjimui bei patirčiai? 

Individo emocinio gyvenimo susitraukimas į aistros 
totalizaciją atitraukia ne tik nuo visų į tokį santykį ne- 
įeinančių Žmonių, bet ir nuo neišsitenkančių šiuose 
santykiuose savo paties aspektų, kuriuos todėl būtina 
užslopinti. Tristano istorija rodo, kad tokia aplinkinio 
pasaulio transformacija į asmeninės aistros mechaniz- 
mą pačias emocijas transformuoja į „daiktą“, į svetimą 
substanciją individui, kuriame ji materializuojasi (mei- 
lės gėrimas, atsietas nuo asmenybės, bet ją pajun- 
giantis). Pagaliau ši transplantacija paverčia patį as- 
menį, į kurį ji susikoncentruoja, stilizuotam ritualui 

užprogramuotu „daiktu“. Kolektyvia forma tai atsitinka 
ir dionisiškuose ritualuose. 

Tačiau taip neatsitiko Abėlard'ui, kurio intelektua- 
linis sukilimas atsirado anksčiau nei jo neortodoksinė 
meilė Eloizai. Turėdamas savo tikslus abiejose sferose, 
Abėlard tęsė savo darbą bei tyrinėjimus (nors, kaip at- 
rodė jam pačiam, ne tik kūrybiškai) net ir mylėdamas. 
Iš to išplaukia tristaniško-dionisiško elgesio (kontrastin- 
go prometėjiškam ar abeliariškam elgesiui) hipotezė: 
emocingumas, atskirtas nuo normalių kasdieninių rūpesčių, 
etikos bei analizavimo įpročio, taip pat ir nuo žmonių, tie- 
siogiai nedalyvaujančių jo kūryboje, užšaldo tiek savo siun- 
tėją, tiek adresatą į mirtį panašioje prievartos būsenoje — 
nesvarbu, kaip jie supranta savo emocinį gyvybingumą. 
Kai intensyvumo ieškoma sau pakankamoje emocijoje, 
pati emocija transformuojasi į mechanizmą. 

Tačiau legendoje apie Tristaną pirmą kartą mitologija 
pateikia vyro ir moters, kaip dviejų tarpusavyje lygių 
sukilėlių, modelį.42 Šėtonas, kaip ir šių laikų reklamų 
gamintojas, moterį pavertė instrumentu tam, kad viso- 
kiais būdais pritrauktų vyrus į savo dominavimo sferą. 
Prometėjui moteris buvo turbūt tik naminė žmona, prie 
jo prisirišusi, bet jo sukilime nedalyvaujanti. Dionisui, 
galimas daiktas, moteris buvo trumpam laikui savano- 
riškai atsiduodanti beveidžių pasekėjų minia. 

Tačiau lygių individų, kurių interesai skiriasi nuo 
visų kitų žmonių, bendro sukilimo tristaniškas modelis 
tuo pat metu suformavo vakarietišką asmeninės kančios 
paradigmą: intymumo negalimumas, kai individus 
vieną su kitu sieja tai, kas atstumia juos nuo savojo 
identiteto. Tai dar vis avangardinės sąvokos. 

VIII 


Apskritai sukilimas tampa įmanomas, kai nustatyta 
tvarka praranda savo „simbolinį galiojimą“ arba cha- 
rizmą. Veikiant prometėjiškam mechanizmui, kultūri- 
nis modelis praranda autoritetą dėl instrumentinės ne- 
sėkmės patenkinant materialinius poreikius. Į poreikį 
atsižvelgiantis elgesys atsiranda tada, kai kas nors, per- 
siėmęs užuojauta kitiems Žmonėms, tą poreikį pastebi. 

Kita vertus, tiek šėtoniškasis, tiek ir DADHA mecha- 
nizmas (atskleistas literatūroje) nurodo, kad jo funk- 
cionavimo metu vengiama rūpintis materialiniais po- 
reikiais, net ir kai tokie poreikiai objektyviai egzistuoja. 
Veikiau šie mechanizmai atrodo kaip atsakas į sociali- 
nės sistemos autoriteto praradimą, kai ji patiria ekspre- 
syvinę nesėkmę, mėgindama atsižvelgti į emocinius po- 
reikius. Turinio analizė rodo, kad Šėtonui aptariamieji 
poreikiai nukreipti daugiausia į individo pripažinimą, 
o DADHA atveju - į bendruomeninių ryšių pojūtį. Tai, 
kad Graikijoje išsivystė dadaistinė (dionisiškoji), o ne 
Sėtoniškoji mitologija, verčia manyti, kad bendruome- 
ninių ryšių trūkumas „varžybų sistemos“ Graikijoje 
galėjo būti ryškesnis negu išskirtinumo pripažinimo 
netekimas.*? Senovės Izraelyje, kuris jau du amžius iki 
Kristaus buvo okupuotas ir kur tuo metu susiformavo 
Šėtono įvaizdis, galėjo būti kitaip.4* Šėtonas savo bau- 
ginančią jėgą įgavo Palestinos užkariautojams Seleu- 
kidams pradėjus atvirai pulti žydų religiją ir prievarta 
skleisti helenizaciją. Tuo laiku įvykę sukilimai ir au- 
ganti šėtoniškoji mitologija yra tos pačios istorinės si- 
tuacijos produktai. Trumpai tariant, šėtoniškoji reakcija 
pasirodo kaip atsakas į nepatenkintą savo unikalaus 

pranašumo pripažinimo poreikį; o dionisiškoji reakcija 
yra nepatenkinto poreikio dalyvauti bendruomenės 
gyvenime rezultatas. 

Galima kelti hipotezę, kad šėtoniškoji reakcija labiau 
lauktina tada, kai autoritetą praradusios sistemos atro- 
do griežtos, bet nuverčiamos koordinuotais veiksmais 
(despotiški, asmeniniai, „tėviški“ dominavimo tipai, 
kaip Artimųjų Rytų militaristinėse imperijose); o dio- 
nisiškoji labiau lauktina, kai tokios sistemos galbūt 
lankstesnės, tačiau vyrauja nuomonė, kad kova prieš 
jas bus neveiksminga (išsisklaidę, demokratiniai ar 
kosminiai, „motiniški“ dominavimo tipai, kaip Indijoje 
ar šiuolaikiniuose Vakaruose). Suvokimo skirtumai gali 
remtis arba empiriškai teisingu autoritetą praradusių, 
bet vis dar dominuojančių sistemų prigimties supra- 
timu, arba mitologinėmis paradigmomis, kurias pa- 
teikia kultūrinė tradicija ar tautos psichokultūrinį su- 
vokimą formuojantys intelektualiniai vadovai, arba, 
įvairiu santykiu, abiem šiais veiksniais. 

Jeigu šėtoniškoji reakcija yra atsakas į nepatenkintą 
unikalumo pripažinimo „tėviško“ dominavimo siste- 
moje poreikį, galima laukti, kad Kinijoje atsakas į so- 
ciokultūrinės sistemos autoriteto praradimą bus linkęs 
įgyti šėtoniškąsias, o ne DADHA formas. Tačiau Kinijoje 
šėtoniškoji paradigma neišsivystė iki XIX ir XX a., t.y. 
iki tol, kol nebuvo pradėta intensyviai kontaktuoti su 
Vakarais. Šėtoniškumo nebuvimą Kinijoje galbūt gali 
paaiškinti labai ryški in/jan paradigma (priešingybių 
bendradarbiavimas kaip santuokoje, o ne kova, kol viena 
iš jų, kaip kare, bus sunaikinta) bei kiniečių tendencija 
mąstyti nepertraukiamomis, o ne atskirtomis katego- 
rijomis bei organiškais, o ne mechaniškais įvaizdžiais.45 

IX 


Šiuolaikiniam avangardiniam menui priskiriamų 
reiškinių gausa nėra vien tik sociopsichologinių me- 
chanizmų, nagrinėjamų šioje esė, produktas. Pirma, me- 
ninę kultūrą formuoja įvairios praeities meninės tra- 
dicijos bei šiuolaikinių menininkų reakcijos į šias tra- 
dicijas. Tokios reakcijos sudėtingos, jos turi tiek teigimo, 
tiek atmetimo elementų; be to, menininkų reakcijų ne- 
galima paaiškinti vien postuluojant bendruosius so- 
ciopsichologinius mechanizmus, neaptarus konkrečių 
priežasčių, dėl kurių menininkai elgiasi būtent kaip 
menininkai. Pirmiausia jie rūpinasi estetikos problemo- 
mis, kurias jiems iškėlė jų amato evoliucija. 

Iš tiesų šėtoniškasis ir DADHA mechanizmai labiau gali 
paaiškinti ne svarbiausius avangardizmo meninius 
pasiekimus, o tai, kaip tam tikri publikos (ir masinių 
informacijos priemonių) tipai suvokia avangardą bei 
kaip elgiasi imituojantys menininkai. Tačiau atrodo, 
kad dabar (ypač vaizduojamuosiuose menuose) „avan- 
gardinė publika“ būna avangardinių menininkų kel- 
rodė. Jeigu klasikinis avangardinis menas „išrasdavo“ 
savo publiką, tai naujausio avangardinio meno publi- 
ka išranda savo „menininkus“. 

Antra, avangardinis menas reaguoja į savo paties 
socialinę sampratą, kuri, seniau sukurta (menininkų 
avangardistų, o ypač pasekėjų iš žurnalistų stovyklos), 
dabar tampa inertiška. Tokia samprata postuluoja, jog 
avangardo menininkas turi būti susvetimėjęs vyrau- 
jančiai buržuazijai bei jos institucijoms. O kai avangar- 
das buržuazijai pradeda būti priimtinas ir jį buržuazija 
paverčia viena iš savo institucijų, avangardinis menas 
privalo savęs išsižadėti.46 

Tam, kad apgintų savo paties pateiktą susvetimėjimo 
buržuazijai įvaizdį, avangardinis menas renkasi susve- 
timėjimo sau pačiam kelią. Kadangi elektroninė publika 
greitai susiurbia avangardizmo susvetimėjimus sau pa- 
čiam, tai pastarajam tenka veiksmingai išradinėti greitai 
nusikratomas neištikimybes. Viso to padarinys - palai- 
da nebūtinų išradimų gamyba (nebūtinų ta prasme, kad 
menininko asmenybei ar jo patyrimui nebūtina, jog 
koks nors išradimas įgautų vienokią ar kitokią specifi- 
nę formą; tai gali būti bet kas, kol tik tarnauja laikinajai 
atmetimo funkcijai). Šiuolaikiniai meno avangardistai 
iššvaisto savo energiją nuolat stengdamiesi įrodyti, kad 
menininkas nėra tas, kas jis yra, t.y. savosios publikos 
išradimas. Pagrindiniu tokio menininko uždaviniu tam- 
pa ginti savo asmenybės konceptą, kai iš tikrųjų už to- 
kiai gynybai suręstos struktūros nebelieka jokio „aš“. 

Spaudimui produkuoti nebūtinas naujoves sunku 
priešintis: toks spaudimas sutampa su vartojimo eko- 
nomikos skatinama greitai išeinančių iš mados pro- 
duktų etika. 


X 


Šiuolaikinė avangardinė kultūra įtvirtino savo socio- 
kultūrinės integracijos būdą: „perspektyvos nekongru- 
entiškumo“*" ir skirtingais principais valdomų patirties 
elementų sugretinimą (atmintinas Lautrėamont'o „at- 
sitiktinis siuvimo mašinos ir skėčio susitikimas ant skro- 
dimo stalo“ )*š. Sujungdamas atsietus ir nepalyginamus 
dalykus, koliažas geriausiu atveju įtvirtina statišką įvy- 
kio autentiką; suskaidymas atšviežina. „Iš griuvėsių ir 
paslapčių“ kuriamas „naujas pasaulis“ .4? 

Abipusišką kategorijų uždarumą, gėrio ir blogio me- 
chaniką pakeičia identifikuojamų fragmentų „taikaus 
sambūvio“ įvaizdis, kuris, efektyviai sukonstruotas, ga- 
lėtų paskatinti spontanišką vystymąsi. Taip suprantant 
koliažą, jis tampa estetinio akto modeliu. 

Jei dinamiška priešybių kova apibrėžia išliekantį šė- 
toniškojo mechanizmo pažintinį laimėjimą, tai koliažo 
principas galėtų tapti nuolatiniu DADHA mechanizmo 
percepciniu laimėjimu. Tačiau DADHA turbūt jau pasiekė 
savo potencijos ribą ir šiandien tampa simboliniu ap- 
linkos teršimo šaltiniu. 


XI 


Sartre, priskirdamas Baudelaire'ui šėtoniškumą, pa- 
žymėjo, kad pastarasis principas kuria tik formas. Visi 
tokio veiklos būdo simboliniai laimėjimai yra atspin- 
džiai (iš pradžių — Dievo šlovės, o po to, Dievui atsi- 
traukus į galutinę gynybą visišku neapčiuopiamumu, - 
daug kuklesnio atsispindinčio atspindžio šlovingumo); 
jie niekada nėra atspindėtos substancijos. 

Atrodo, kad tai galima pasakyti ir apie avangardinį 
meną, koks jis istoriškai susiformavo Vakaruose ant 
postmodernybės slenksčio. 

Tačiau neapčiuopiamumas gali būti visai protinga 
gynyba, kai tapatybė, kuri nebevaidina Dievo, vis dar 
save šėtoniškai puola dėl to, kad ji nėra savęs sukūrusi. 

p. 175-198. 

13 Prometėjo santykis su Dzeusu, kurį Eschilas pristato kaip „naujai 
atsiradusį“ aukščiausią autoritetą, labai primena „senosios“ 
liberalios inteligentijos santykį su revoliuciniu režimu, kuriam ji 
padėjo užimti valdžią. 

4 „Su Dzeuso figūra [-..] blogo dievo - neatskiriamos dieviškumo ir 
šėtoniškumo vienovės —- problematika pasiekia savo aukščiausią 
tašką.“ Ricoeur, op. cit., p. 218. 

!5 Arnold J. Toynbee, A Study of History, London: Oxford University 
Press, 1939, t. 5, p. 15-58. 

16 Max Scheler, Ressentiment, New York: Free Press, 1969, p. 45, 48. 

17Plg. Murray, op. cit., p. 49: „Jo [Šėtono] negatyviosios savybės, 
pagal kurias jį galima lengviausiai atpažinti, - tai visiškas nesu- 
gebėjimas pajusti autentišką, pasiaukojančią meilę, nesugebėjimas 
patirti padėką, susižavėjimą ar užuojautą.“ 

'* Šis mechanizmas skiriasi nuo Schelerio pagiežos psichologijos tuo, 
kad Scheler mato savo impotenciją suvokiančių žmonių agresy- 
vumo „sistemingą nuslopinimą“ ten, kur aš įžvelgiu arba padi- 
dėjusį etinį jautrumą, arba nujautrinimą; taip pat tuo, kad, jo ma- 
nymu, impotencijos-nuslopinimo-pagiežos ciklo pabaiga - tai 
„Šiuolaikinė pasaulietinė humanistika“ (Scheler, op. cit., p. 45, 114), 
kuri, jo nuomone, yra masinės visuomenės žemesniosios pakopos 
moralė. 

'* Martin Esslin, The Theatre of the Absurd, Garden City, N.Y.: An- 
chor Books, 1961. 

20 Tokios absurdo teatro ypatybės buvo interpretuojamos kaip 
„ribinės asmenybės“, „kurią po Antrojo pasaulinio karo pastebėjo 
ir ėmė aprašinėti vis daugiau psichiatrų“, psichinės būklės 

simptomai. Norman S. Litowitz ir Kenneth M. Newman, „Borderli- 
ne Personality and the Theatre of the Absurd“, Archives of General 
Psychiatry, 16, 1967, kovas, p. 268-270. Diskutuotinas klausimas, 
ar tokią būseną reikėtų interpretuoti kaip psichinę būklę, ar kaip 
„ontologinį nesaugumą“ (R.D. Laing), ar kaip tam tikrą pasyvų 
moralinį tyrinėjimą. 

21 Howe, op. cit., p. 14-15. 

22 Vytautas Kavolis, Artistic Expression - A Sociological Analysis, 
Ithaca, N.Y.: Cornell University Press, 1968, p. 179. 

23 Lucy R. Lippard, „Eros Presumptive“, in Gregory Battock, Minimal 
Art: A Critical Anthology, New York: E.P. Dutton and Company, 1968, 
p. 209. 

24 Susan Sontag, Against Interpretation, New York: Dell, 1966. 

25 „Santykių realumo paneigimas“ yra neatskiriamas nuo „tikėjimo, kad 
realūs yra tik atskiri pojūčiai, O ne ryšiai tarp jų...“. Leonard B. Meyer, 
„The End of the Renaissance? Notes on the Radical Empiricism of 
the Avant-garde“, The Hudson Review, 16, 1963, vasara, p. 178. 

26 „Šiuolaikinio kraštutinio pesimizmo“ šalininkai avangardinėje lite- 
ratūroje „konvencinę moralę“ pakeičia „cinišku, džiaugsmo netei- 
kiančiu hedonizmu“. Thomas Munro, „The Failure Story: A Study 
of Contemporary Pessimism“, The Journal of Aesthetics and Art Criti- 
cism, 17, 1958, p. 156. Andrė Breton kalbėjo apie „pojūtį, kad visi 
dalykai yra teatrališki, nenaudingi ir neteikią džiaugsmo“. Cituota 
iš Poggioli, op. cit., p. 63-64. 

27 Avangardiniam „etiketui“ būdinga „supervertinti“ „konvencines 
manieras ([...]. Atsiranda aukštyn kojom apverstos elgesio normos, 
vadinamos ekscentriškumu ir ekshibicionizmu.“ Poggioli, op. cit., 
p. 31. 

28 Cėsar Grana, Bohemian versus Bourgeois: French Society and the French 
Man of Letters in the Nineteenth Century, New York: Basic Books, 
1964. 

2 Jean-Paul Sartre, Baudelaire, New York: New Directions, 1967. 

30 Apie sadizmo ir šėtoniškumo kaip literatūrinių įtakų santykį žr. 
Mario Praz, The Romantic Agony, 2-as leidimas, London: Oxford 
University Press, 1951. 

31 Šiame kontekste „nenormalumu“ aš vadinu ne asmenybės polin- 
kius, kuriuos laiko nenormaliais visuomenė, bet ypatingą norą vi- 
suomenę užpulti ar įžeisti elgesiu, į kurį ji žiūrės kaip į nenormalų. 

Ir visai nesvarbu, ar asmuo į tokį elgesį linksta spontaniškai ir ar 
tokį elgesį laikyti nenormaliu yra „protinga“. Kaip tik nenor- 
malumo simbolika ir yra reikšminga DADHA mechanizmui. 

32 Panašią, tik daugiau iš psichoterapinių duomenų išplaukiančią 
analizę pateikia savo knygoje Rollo May, Love and Will, New York: 
W.W. Norton, 1969. Taip pat žr. David Holbrook, Sex and Dehu- 
manization in Art, Thought and Life in Our Time, London: Pitman 
Publishing, 1972, kuri pateikia daugiau dokumentacijos, o giliau 
interpretuoti nesistengia. 

33 Hans Jonas, The Gnostic Religion: The Message of the Alien God and the 
Beginnings of Christianity, 2-as pataisytas leidimas, Boston: Beacon 
Press, 1963; Nathan Adler, The Underground Stream: New Life Styles 
and the Antinomian Personality, New York: Harper and Row, 1972. 
Mano manymu, pasibjaurėjimo-dirbtinumo mechanizmas labiau 
paaiškina ne šiuos sąjūdžius, o jų savidestrukcines tendencijas. 

34 „Apokaliptiškumą, trečią svarbiausią epochos ypatybę, daugeliu 
atžvilgių kaip šalutinį produktą sukėlė neišspręstos psichologinės 
įtampos tarp kitų dviejų epochos ypatybių: prometėjiškumo ir sen- 
sualizmo. Bet kaip žmogus gali suderinti [...] intelektualinį tikėji- 
mą artėjančia utopija ir asmeninį dalyvavimą ištvirkavimuose?“ 
James H. Billington, The Icon and the Axe: An Interpretative History 
of Russian Culture, New York: Alfred A. Knopf, 1966, p. 504. 

35 Walter F. Otto, Dionysus: Myth and Cult, Bloomington: Indiana Uni- 
versity Press, 1965; Beatrice B. Whiting, „Sex Identity Conflict and 
Physical Violence: A Comparative Study“, American Anthropolo- 
gist, 67, nr. 6, II dalis, 1965, gruodis, p. 123-140. 

36Šiuo atžvilgiu Dioniso mitą galima palyginti su daosizmu, nors 
pastarasis, kaip ir įprasta kinų civilizacijai, neturi personalizuo- 
tos formos. Daosizmas labiausiai priartėjo prie kinų vietinio maiš- 
tavimo rėmų - maištavimo, daugiausia nukreipto prieš konfu- 
cianistinį racionalizavimą, bet, kita vertus, liaudyje jis rėmė ir 
valstiečių sukilimus. 

37 „Graikų tironai [...] dažnai patys siekdavo tam tikrų religinių tiks- 
lų, pvz., jie rėmė Dioniso emocinį kultą, kuris buvo populiaresnis 
tarp masių, o ne tarp aukštuomenės.“ Max Weber, The Sociology of 
Religion, Boston: Beacon Press, 1964, p. 51. 

38 Denis de Rougemont, Love in the Western World, pataisytas leidi- 
mas, New York: Pantheon, 1956. 

3? Tačiau 1210 metais atsiranda Tristano mito variantas, kur meilės 
gėrimas tėra spontaniško abipusiško atsako simbolis. W.T.H. Jack- 
son, The Anatomy of Love: The Tristan of Gottfried von Strasburg, New 
York: Columbia University Press, 1971. 

0 Sigmund Eisner, The Tristan Legend: A Study in Sources, Evanston: 
Northwestern University Press, 1969. 

*1 Kinų konfucianizmas visada laikė, kad stiprią emociją lemia ne 
asmenybės vidinė dinamika, bet kad ji yra „kitų darbas“, primesta 
iš išorės. Lucian W. Pye, The Spirit of Chinese Politics: A Psycho- 
cultural Study of the Authority Crisis in Political Development, 
Cambridge, Mass.: M.I.T. Press, 1968, p. 156. Taip teigdamas aš 
nenoriu akcentuoti jokios konfucianistinės įtakos, o tik parodyti, 

Prancūzijoje. 

moters, bendradarbiaujančių lygiais pagrindais atliekant svarbų 
kūrybinį uždavinį, realija. Herbert Moller, „The Social Causation 
of Affective Mysticism“, Journal of Social History, 4, 1971, vasara, 
p. 305-338. 

3 Alvin W. Gouldner, The Hellenic World: A Sociological Analysis, New 
York: Harper, 1969. 

4 R.J. Zwi Werblowski, Lucifer and Prometheus: A Study of Milton's 
Satan, London: Routledge and Kegan Paul, 1952, p. 74. 

45 Joseph Needham, The Grand Titration: Science and Society in East 
and West, Toronto: University of Toronto Press, 1969, p. 17, 21. 

46 „Dabar menininko romantiko kultūrinė logika reikalauja, kad jis 
taptų svetimas savai tradicijai.“ Morse Peckham, „The Current 
Crisis in the Arts: Pop, Op, and Mini“, Studies in the Twentieth 
Century, 1, 1968, pavasaris, p. 33. 

47 Kenneth Burke, Perspectives by Incongruity, redaktorius Stanley 
Edgar Hyman, Bloomington: Indiana University Press, 1964. 

*8 Cituota iš Poggioli, op. cit., p. 160. 

2 Mircea Eliade, Myth and Reality, New York: Harper Torchbooks, 
1968, p. 190. 

Vytautas Kavolis nuostabos ir 
sąskambių sociologijoje 


Šis baigiamasis žodis gali pasirodyti kaip nereikalin- 
gas priedėlis problemoms, kurias jie sprendžia, pras- 
mėms, kurias jie skleidžia. Šitaip yra pirmiausia dėl to, 
kad Kavolio studijos yra įsirašiusios į intertekstualumo 
tradiciją, gan menką Lietuvoje, bet gilią Vakaruose, 
skambančią daugybe pažinimo būdų, jausenos tipų, 
diskursų, atspindinčių žmogiškų patirčių įvairovę. 

Sunku likti abejingam energijai, spindinčiai Kavolio 
raštuose, kurią, perfrazuojant amerikiečių literatūrolo- 
go ir kultūros istoriko Stepheno Greenblatto žodžius, 
galima pavadinti nuostabos rezonansu. Pastarajame 
galbūt slypi ir šio baigiamojo žodžio prasmė bei meto- 
dologija: sekant Profesoriaus minties slinktį, provo- 
kuojančią ir skatinančią mąstyti, netildančią ir nerepre- 
suojančią, stengiamasi priešintis siekimui pakeisti 
nuostabą saugia, bet negyva „pamatuotų akademinių 
darbų“ žinyba. 

Dar daugiau - nuostaba, kylanti gilinantis į Kavolio 
studijas, neišvengiamai žadina susidomėjimą. Kiek eks- 
centrišką rimto, gerbiamo mokslininko mąstysenos 
būdą, mintį provokuojantį požiūrį į sociologiją lydi gili 
erudicija, kuri aprėpia itin įvairius kultūros reiškinius, 
įstengia skirtumuose įžvelgti panašumus ir panašu- 
muose - skirtumus. 

Gimnaziją Vytautas Kavolis lankė Kaune ir Tūbin- 
gene, Hanau. Vėliau studijavo Wisconsino ir Chicago 
universitetuose. Magistrą (1956) ir doktaratą (1960) ap- 
sigynė Harvardo universitete; disertacijos tema - „To- 
talitarinės socializacijos nesėkmės Rytų Vokietijoje“ 
(Failures of Totalitarian Socialization in East Germany: A 
Theoretically Oriented Case Study). 

Kavolis yra dėstęs Tuftso universitete (1958-1959), 
Defiance'o kolegijoje (1960-1964). Nuo 1964 metų iki 
dabar dirba Dickinsono kolegijoje (Carlysle, Pennsylva- 
nia). Šalia įvairių redaktoriaus pareigų (pvz., yra vie- 
nas iš žurnalo Comparative Civilizations Review suda- 
rytojų), jis yra buvęs Civilizacijų lyginamųjų studijų 
tarptautinės draugijos pirmininku (1977-1983), nuo 
1975 metų - vienas iš Multidisciplininių studijų institu- 
to direktorių. Tai tik keletas faktų iš daugialypės Profe- 
soriaus veiklos. 

Daugialypiai ir Kavolio mokslo darbai: nuo meno 
sociologijos — iki kultūrinės psichologijos, nuo sąmo- 
ningumo istorijos - iki civilizacijų analizės. Profesoriaus 
tekstus sunku įsprausti į kurią vieną minėtą discipli- 
ną - teisingiausia būtų juos apibrėžti kaip multidis- 
ciplininius, besiremiančius įvairių mokslo šakų me- 
todika. Kavolis derina netikėčiausias socialines ir 
kultūrines priešybes, sintetina įvairias žinijos sritis, 

tačiau nuolatinis žinojimas, kas mus daro socialinėmis 
būtybėmis ir kas valdo mūsų bendruomeninį elgesį — 
kad ir koks keistas jis būtų, - pulsuoja visuose jo dar- 
buose. 

Kavolis nėra priešiškas metodologinei savimonei, 
nors aiški metodų ir teorijų bei vertybių artikuliacija 
gal ir nėra jam itin būdinga. Metodologijos eksplikaci- 
jai artimesni kai kurie angliški darbai, pranešimai, ne- 
spausdinami šioje knygoje. Lietuviškuose rašiniuose, 
kurie dažnai eina lygia greta su angliškais, metodolo- 
ginio atvirumo mažiau: tai, kas rašoma, ir tai, apie ką 
rašoma, priimama kaip savaime suprantami dalykai. 
Tačiau metodologija — ne tik tai, ką galima pirštu pri- 
kišamai parodyti; metodologija ryškėja tuose daly- 
kuose, apie kuriuos pasirenkama rašyti, metodologija 
ištirpsta rašymo stiliuje, sintaksėje. 

Kavolio metodologija galbūt paaiškinama ir tuo, kad 
jo studijuojami objektai neatskiriami nuo jo patirties. 
Simpatija ir empatija, kuri padeda mokslininkui iš- 
vengti nužmoginančio totalybės diskurso, tarsi patvir- 
tina, kad sociologija (ar bet kokia kita socialinių mokslų 
sritis) ne tik apmąsto tai, kas socialu, bet ir pati tampa 
neatsiejama to, kas socialu, dalimi. Todėl Kavolio ang- 
liškai ir lietuviškai rašytos studijos ne tik egzistuoja 
mokslinėje amerikiečių, kultūrinėje Lietuvos ir išeivijos 
spaudoje kaip esiniai, bet yra susijusios su instituci- 
nėmis įtampomis, bendruomeniniais ir asmeniniais 
rūpesčiais bei santaromis. 

Vytauto Kavolio angliškos studijos ir straipsniai, 
spausdinami lietuviškomis knygomis, kurie bus 
trumpai čia aptarti, yra pasirodę daugybėje Amerikos 
knygų - straipsnių rinkinių ir mokslo žurnalų. Čia 

pateikiama tik keletas pavyzdžių. Profesoriaus darbai 
spausdinti knygose Menas ir visuomenė: menų sociologi- 
jos skaitymai!, Primityvių bendruomenių menas ir estetika*, 


Revoliucija ir biurokratija?, Literatūros kritika ir sociologija*, 
Gyvenimo istorijos kaip civilizacijų tekstai?, Terorizmo 
moralumas: religinis ir sekuliarinis pateisinimas“, Identite- 
tas ir autoritetas', Užblokuotas protas: esė apie Sovietų 
okupuotą lietuvių kultūrąš, Blogis: asmuo ir kultūra?, 
Sąmonė ir kultūra: įvadas į Jeano Gebserio mąstymą V. 
Straipsniai skelbti leidiniuose: Comparative Civilizations 
Review, The Journal of Aesthetics and Art, Journal of Hu- 
man Relations, The Journal of Social Psychology, American 


! Arnold W. Foster, Judith R. Blau (sudarytojai), Art and Society: 
Readings in the Sociology of the Arts, Albany, NY: State University 
of New York Press, 1989. 

2 C.F. Jopling (sudarytojas), Art and Aesthetics in Primitive Societies, 
New York: Dutton, 1971. 

3 Vaclav Belohradsky (sudarytojas), Rivoluzione e burocrazia, Roma: 
Citta Nuova Editrice, 1979. 

* Joseph P. Strelka (sudarytojas), Literary Criticism and Sociology, Uni- 
versity Park, PA: Pennsylvania State University Press, 1973. 

> Edmund Leites (sudarytojas), Life Histories as Civilizational Texts, 
International Society for the Comparative Study of Civilizations, 
Occasional Papers, nr. 1, 1977. 

6 David C. Rapoport ir Yonah Alexander (sudarytojai), The Morality 
of Terrorism: Religious and Secular Justifications, New York: Perga- 
mon Press, 1982. 

" Roland Robertson ir Burkart Holzner (sudarytojai), Identity and 
Authority, London: Basil Blackwell, 1980. 

Š Rimvydas Šilbajoris (sudarytojas), Mind Against the Wall: Essays 
on Lithuanian Culture under Soviet Occupation, Chicago: Institute of 
Lithuanian Studies Press, 1983. 

3 Marie Coleman Nelson ir Michael Eigen (sudarytojai), Evil: Self 
and Culture, New York: Hyman Sciences Press, 1984. 

10 Eric Mark Kramer (sudarytojas), Consciousness and Culture: An In- 
troduction to the Thought of Jean Gebser, Westpoint, Conn.: Green- 
wood Press, 1992. 

Sociological Review, The Psychoanalitical Review, The Ame- 
rican Journal of Economics and Sociology, Indian Journal of 
Social Research, The Journal of Aesthetic Education, Anthro- 
pological Ouarterly; taip pat žurnaluose Sociology and So- 
cial Research, Sociological Theory, Social Research, Arts in 
Society, Salmagundi ir daugelyje kitų. Vytautas Kavolis — 
vienas iš knygų Rytų ir Vakarų civilizacijos! ir Sociologija 
ir psichoanalizė iš civilizacijų perspektyvos!? sudarytojų. 
Parašyta daugybė recenzijų. 

Pirmosios angliškos Kavolio knygos Meninė raiška: So- 
ciologinė analizė ir Istorija meno link: Visuomenės dinamika 
ir meno sužydėjimai'3, kurios mažiau atsispindi Lietuvo- 
je leidžiamose jo knygose, priklauso meno sociologijai. 
Pirmoji — gerai dokumentuota, sykiu labai plačių api- 
bendrinimų vaizduojamojo meno sociologija. Meninėje 
raiškoje diskutuojami, sistemiškai apžvelgiami ir inter- 
pretuojami ryšiai tarp meninio stiliaus ir sociokultūrinių 
veiksnių, tokių kaip ekonomika, vyriausybė, bendruo- 
menė, klasė ar socialinių vaidmenų variantai. Pirmojoje 
šios knygos dalyje apibrėžiamos sąsajos tarp įvairių 


!! Vytautas Kavolis, E.V. Walter ir kt. (sudarytojai), Civilization East 
and West: A Memorial Volume for Benjamin Nelson, Atlantic High- 
lands, N.J.: Humanities Press, 1985. 

12 Vytautas Kavolis, Edmund Leites, Marie Coleman Nelson ir 
E.V. Walter (sudarytojai), Sociology and Psychoanalysis in Civili- 
zational Perspective: Special Issue of Comparative Civilizations Review, 
nr. 8, 1982, pavasaris. 

13 Vytautas Kavolis, Artistic Expression: A Sociological Analysis, Ithaca: 
Cornell University Press, 1968; Vytautas Kavolis, History on Art's 
Side: Social Dynamics in Artistic Efflorescences, Ithaca: Cornell Uni- 
versity Press, 1972. Čia vartoju knygų pavadinimų vertimus, 
pasiūlytus Arūno Sverdiolo įvadiniame straipsnyje Kavolio knygai 
Moterys ir vyrai lietuvių kultūroje, Vilnius: Lietuvos Kultūros ins- 
titutas, 1992. 

socialinės sistemos aspektų ir stilių, būdingų skirtin- 
goms istorinėms epochoms. Stilių Vytautas Kavolis čia 
suvokia kaip meninę ryšių, egzistuojančių tarp visuo- 
menės ir menininko, manifestaciją. Mėgindamas api- 
bendrinti ekonomines ir politines sąlygas, urbanizaciją, 
socialinę stratifikaciją ir kaip visa tai gali veikti esteti- 
nius polinkius bei pakraipas, autorius nesupaprastina 
ryšių tarp meno ir socialinės sferos, socialinių ir kultū- 
rinių veiksnių poveikio meno stiliui. Kavolio nuomone, 
socialinės struktūros ir kultūrinės vertybės tiesiogiai ne- 
atsispindi meno tipuose, nes pastaruosius lemia ir pati 
stilistinė tradicija bei kuriančiojo sudėtingumas. 

Meninėje raiškoje tiesioginės socialinės įtakos meno 
stiliui atskiriamos nuo netiesioginių kultūrinių. Pasak 
Kavolio, tiesiogiai stilių gali veikti ekonominės ar 
politinės jėgos; stilius tada atrodo esąs tikros visuome- 
nės bendros struktūros rezultatas arba tam tikrų vi- 
suomeninių grupių išraiška. Stilius taip pat gali išreikšti 
bendras menines nuostatas, kurios vyrauja apibrėžtose 
socialinėse klasėse prieš urbanizaciją arba po jos. 
Kalbant apie netiesioginius veiksnius, lemiančius stilių, 
pabrėžiama, kad stilius atspindi religinius ypatumus 
arba įvairias kitas kosmologines ar vertybių sistemas. 

Šitaip Vytautas Kavolis išvengia vulgaraus deter- 
minizmo, atverdamas sudėtingus įtakų procesus, ku- 
riuose socialinės sąlygos yra perfiltruojamos per tai, ką 
jis vadina „fantazijos dispozicijomis“. Pastarosios yra 
būdingos įvairioms visuomenės grupėms.l4 


4 Zr. Vytauto Kavolio knygos recenziją, parašytą Roberto N. Wilsono 
The Journal of Aesthetics and Art Criticism, t. XXIX, nr. 2, 1970, žiema, 
p. 273. 

Vartojant „fantazijos dispozicijų“ terminą, iškeliama 
daugybė esminių meno sociologijai klausimų: kokiomis 
sąlygomis technologija stipriau nei kultūra veikia sti- 
lių? Kokie būna staigaus stilistinio pokyčio padariniai, 
kai nustebusią publiką ištinka šokas? Kokios sociali- 
nės sąlygos labiausiai tiesioginiu būdu yra susijusios 
su meniniu stiliumi kaip turinio priešprieša? 

Šalia šių klausimų, ypač pažymėtini knygoje disku- 
tuojami meniniai pasirinkimai bei vertybinės orien- 
tacijos ir atrandamos svarbios sąsajos tarp esminių 
vertybių ir stilistinių pasirinkimų. Šias sąsajas akivaiz- 
džiai patvirtina puritonizmo ir abstraktaus ekspre- 
sionizmo analizė. Pastarasis stilius klestėjęs Amerikoje, 
kadangi ši šalis yra puritoniška: puritoniškai ir ekspre- 
sionistinei vaizduotei bendra plati skalė ir galia, bet 
mažai hedonizmo ir fantazijos. 

Knygoje Istorija meno link: Visuomenės dinamika ir meno 
sužydėjimai Kavolis tyrinėjimo objektu pasirenka kūry- 
biškumo ciklus, manifestuojamus visų kultūrų ir am- 
žių tapyboje, skulptūroje ir architektūroje. Kūrybišku- 
mas vaizduojamuosiuose menuose, pasak Profesoriaus, 
yra neatskiriamas nuo sociologinių ir psichologinių 
sąlygų įvairovės. Todėl menų sužydėjimai nagrinėjami 
juos siejant su žmonių sąmoningumu ir tautos gyve- 
nimo įvykiais. Daugiausia remdamasis Pitirimo So- 
rokino ir Alfredo Kroeberio sociologine tradicija bei 
vartodamas Baleso modelį smulkių grupių procesams 
tirti, kurį Talkott Parsons pritaikė stambioms socia- 
linėms sistemoms, Kavolis teigia, kad visuomenė, 
susidurdama su įvairiomis problemomis, pereina ke- 
turias fazes. Pirmojoje fazėje suardoma pirminė pu- 
siausvyra, antrojoje - imamasi tikslingo veiksmo šitam 

suardymui įveikti, trečioji fazė vadinama reintegracijos 
periodu, kuriame po intensyvaus veiksmo susiejami 
seni ir nauji elementai, pagaliau ketvirtoji —- įtemptos 
redukcijos fazė. 

Pastarojoje knygoje balansuojama tarp istorijos, 
sociologijos ir kultūros filosofijos. Nagrinėdamas įvai- 
rius istorinius duomenis, susijusius su keturiais so- 
cialiniais ir trimis psichoistoriniais ciklais, Kavolis tei- 
gia, kad labiausiai kūrybingumą stimuliuoja nežymios 
nestabilumo apraiškos pirmojoje ir trečiojoje fazėje, t.y. 
pusiausvyros suardyme ir reintegracijoje. Antrojoje fa- 
zėje intensyvus veiksmas tarsi iščiulpia energijas ir 
išteklius, reikalingus menui, o ketvirtojoje sumažėjusi 
įtampa nesuteikia stimuliuojančio konteksto kūrybi- 
niam aktyvumui. Istorijoje meno link, panašiai kaip ir 
Meninėje raiškoje, pabrėžiama, kad kultūra tiesiogiai ne- 
lemia meno stiliaus, kad stiliaus raida turi savo logiką, 
į kurią reikia atsižvelgti. 

Nuostabu, kad minėti angliški Vytauto Kavolio dar- 
bai, skirti meno sociologijai, atsišaukia ir jo lietuviškoje 
kūryboje. Taip vėl patvirtinamas akademiško ir as- 
meniško prado ryšys Profesoriaus darbuose: apmąsto- 
mi ir išgyvenami asmeniškai bei visuomeniškai pras- 
mingi dalykai. 

Žurnalo Metmenys, kurį Kavolis redaguoja nuo pat 
pradžių, pirmojo numerio (1959) straipsnyje „Kūrybiš- 
kumas istoriniu žvilgsniu“ meninė kūryba aptariama 
kaip „naujų formų - arba gyvenimo (ir pergyvenimo) 
stilių, dvasinės laikysenos“ išraiška.!> Tik kūrybiškumu 
išliekama istorijoje. Šiame lietuviškame Kavolio tekste 


15 Metmenys, 1, 1959, p. 7-8. 

atsiremiama į panašius išeities taškus, kaip ir knygoje 
Istorija meno link. Kavolio nuomone, 


Kūrybiškumo susikaupimų tam tikruose perioduose priežasčių 
tenka ieškoti bendruomenės organizacijoje ir jos vertybėse, kiek 
šiedu veiksniai veikia jos nariuose esantį, biologiškai pagrįstą 
kūrybinį potencialą, jį skatindami arba užgniauždami. Bendruo- 
menės organizacija ir jos vertybės kinta, kai -natūralinė talentų 
distribucija, reikia manyti, lieka palyginti pastovi. Jeigu vienais 
periodais talentai prasiveržia nepraeinančios reikšmės kūrybiš- 
kumu, o kitais pranyksta be didesnės žymės, priežasčių čia tenka 


ieškoti ne tiek juose pačiuose, kiek jų bendruomenėje.1* 


Knygomis Meninė raiška ir Istorija meno link, kuriose, 
remiantis istorine, filosofine, sociologine bei menine 
erudicija, teoriškai apmąstomos įvairialypės Žmogaus 
kūrybingumo formos, Vytautas Kavolis plačiai žinomas 
kaip meno sociologas. 

Tačiau vien meno sociologija Profesoriaus darbai ne- 
apribotini. Kiek anksčiau, dar prieš Istoriją meno link, 
Kavolio sudarytoje knygoje Socialinės problemos lygi- 
namojoje perspektyvoje!? iškeliama lyginamojo žvilgsnio 
sociologijoje svarba. Koncentruodamasis ties viena iš 
socialinių - patologijos — problemų, Profesorius kny- 
gos įvadiniame straipsnyje teigia, kad, nagrinėjant 
socialines patologijas, paliečiamos socialinės disorga- 
nizacijos, vertybių konflikto, elgesio nukrypimų ir t.t. 
problemos. Patologijos tiesiogiai neatspindi politinių 
tendencijų; patologijos esmė - destruktyvumas savo ir 
kitų atžvilgiu. Todėl patologijos studijos turi tyrinėti 


16 Ibid., p. 14. 
17 Comparative Perspectives on Social Problems, Boston: Little Brown, 
1968. 

destruktyvų individų elgesį ir sąlygas, kurios tokį elgesį 
provokuoja (čia įdomu kalbėti, pavyzdžiui, apie orga- 
nizuotas, ne individualias, imperializmo ir kolonia- 
lizmo patologijas). 

1984 metais išleidžiama Kavolio sudaryta knyga Sa- 
vojo „aš“ kontūrais, kurioje tolstama nuo pirmųjų me- 
no sociologijos knygų ir kurioje lyginamasis žvilgsnis 
dar stipresnis. Čia vyraujančias metodologijas galima 
būtų apibūdinti kaip sankirtas tarp psichinės istorijos, 
sąmoningumo istorijos ir civilizacijų analizės.!? Kny- 
goje jungiamos įvairių disciplinų Žmonių - psicho- 
analitiko, sociologo, dviejų literatūros istorikų ir dviejų 
istorikų — intelektualinės pastangos suvokti žmogaus 
identitetą. Žmogaus identitetas nagrinėjamas brėžiant 
įvairias istorines trajektorijas; jis analizuojamas ne tik 
iš skirtingų akademinių disciplinų perspektyvos, bet ir 
iš įvairių civilizacijų tradicijų požiūrio taškų. Savojo „aš“ 
kontūrai, kaip teigiama knygos įvade, - įnašas ir į au- 
tobiografinių savimonės būdų lyginamąsias istorines 
studijas, ir į psichoterapines praktikas įvairiomis kul- 
tūrinėmis aplinkybėmis. Knygos straipsniais mėginama 
atverti senovinės ir modernios religinių kontratradicijų 
savimones ir ryšių tarp „politinės patirties, teisinės 
minties bei savojo „aš“ literatūrinių vaizdinių“? veiki- 
mą. Čia taip pat aiškinamasi, kaip tam tikra kalba lemia 
savojo „aš“ patirtis ir „universalias proto kategorijas“. 


18 Vytautas Kavolis (sudarytojas), Designs of Selfhood, 2-as leidimas, 
Rutherford, N.J.: Fairleigh Dickinson University Press, 1984. 

1? Panašios metodologinės nuostatos skambėtų ir lietuviškos tema- 
tikos Vytauto Kavolio knygose Sąmoningumo trajektorijos, Chicago: 
Algimanto Mackaus knygų leidimo fondas, 1986, ir Epochų sig- 
natūros, Chicago: Algimanto Mackaus knygų leidimo fondas, 1991. 

20 Vytautas Kavolis (sudarytojas), Designs of Selfhood, p. 10-11. 

Straipsnyje „Savojo „aš“ istorijos, socialumo Žemė- 
lapiai“?! iš Savojo „aš“ kontūrų Kavolis užgriebia plačius 
istorinius rėmus (nuo viduramžių iki dabar), brėždamas 
Žmogaus sąmonės, savimonės, asmens trajektorijas au- 
tobiografiniuose raštuose. Autobiografija šiame straips- 
nyje yra laikoma esminiu dokumentu civilizacinei „aš“ 
analizei. „Jei gamta ir visuomenė gali būti suvokiamos 
kaip esmiškiausi vaizdiniai psichoanalitiškai ir socio- 
psichologiškai konceptualizuojant asmenį, istorišku- 
mas, palyginamumas ir tekstualumas yra esminiai sa- 
vojo „aš“ civilizacinio ir analitinio suvokimo bruožai.“22 

Analizuojant žmogaus orientacijas Dievo, gamtos, 
istorinės bendruomenės, savęs paties ir t.t. atžvilgiu, 
įtikinamai operuojama skirtingų civilizacijų (ir Vakarų, 
ir Rytų) duomenimis. Asmens suvokimui Kavolis pa- 
sitelkia plačius skirtingų civilizacijų istorinės patirties 
rėmus: nagrinėjami simboliniai ištekliai, kuriais civi- 
lizacija gamina „aš“, išskiriamos savojo „aš“ kultūrinės 
logikos, tam tikri būdai suvokti savo žmogiškos pa- 
tirties prasmę. Civilizacijos, stambiausi sociokultūriniai 
kūriniai, apima pačias svarbiausias simbolines konst- 
rukcijas ir įveiksmina jas. Šitaip pačios didžiausios so- 
ciokultūrinės esybės yra susiejamos su pačiomis ma- 
žiausiomis — asmeniškomis tapatybėmis ir prasmingais 
individo veiksmais. 

Lyginamoji perspektyva, persunkusi „Savojo ,aš“ 
istorijas“, sulaiko nuo išankstinių apibendrinimų, grįstų 
tik viena civilizacija. „Postmodernistiškai“ iš užribių ir 
paraščių iškeliamos nevakarietiškos civilizacijos su ne 


21 „Histories of Selfhood, Maps of Sociability“, in Designs of Selfhood, 
p. 15-106. 
22 Ibid., p. 20. 

mažiau reikšminga nei Vakarų patirtimi. Šios studijos 
išnašose randame, manding, itin svarbią Vytauto Ka- 
volio metodologinę nuorodą: kalbama apie tai, kaip 
suvoktina sąmoningumo sociologija, kaip galima su- 
vokti kultūrinę psichologiją: 


Sąmoningumo sociologijos rūpestis yra (1) adekvačiai aprašyti 
pagrindinius simbolinių formų variantus, kuriais dalijamasi 
tarpusavyje ir kurie yra akivaizdūs socialiniame elgesyje bei 
subjektyvioje savivokoje; (2) tiksliai lokalizuoti šitas simbolines 
formas laike ir erdvėje taip, kad būtų galima pasakyti, kada jos 
prasideda ir baigiasi, kokiais reikšmingais variantais jos pasi- 
reiškia, kaip jos keičiasi bėgant laikui ir kam, kokiu intensyvumu, 
su kokiais praktiškais efektais ir kaip ilgai jos (kiekviena jų trans- 
formacija ir variantas) yra veiksmingos; ir (3) identifikuoti įtakas, 
kurios įvairiomis šių procesų fazėmis kuria, keičia, silpnina ir 
galbūt atgaivina tas bendras konstrukcijas. 

Civilizaciškai įjautrinta psichologija siekia atverti ir paaiškinti 
dinamines implikacijas, kryptingumus, mechanizmus ir situacijas, 
kurias kiekviena simbolinė socialinio elgesio ir subjektyvaus savęs 
suvokimo konstrukcija sukuria žmogiškoms būtybėms. Kiekviena 
iš šitų konstrukcijų - kai visiškai išsivysčiusi - aprėpia savin tai, 
kas plačiai numanoma kaip „psichologiška“. Kultūrinė psichologija 
gali būti suvokta kaip sisteminis lyginamasis tokių kultūriškai 
diferencijuotų, istoriškai aktyvių „psychės logikų“ tyrinėjimas.29 

Minėtos angliškos studijos atgarsiai girdėti kai ku- 
riuose Vytauto Kavolio lietuviškuose darbuose, kad ir 
straipsnyje „Pradžios ir pabaigos“, skirtame Lietuvos 
kultūrai ir istorijai (nors ji nagrinėjama kitų istorijų 
ir kitų kultūrų kontekste). Koncentruodamasis ties 


2 Ibid., p. 96. 

autobiografijos vaidmeniu lietuvių kultūroje, Profe- 
sorius teigia, kad 


autobiografija mums reikšmingiausia ne kaip žinių apie žmo- 
gų šaltinis, bet kaip jo užsiangažavimas tam tikrai savo gyveni- 
mo, jo visumoje, reikšmės interpretacijai. Ne vaizduotės sukurtai 
galimybei ir ne momento nuotaikai, bet interpretacijai, už kurią 
jis visu savimi atsako. Iš tokių interpIi cijų susideda jo bend- 


ruomenės sąmoningumo istorija. 24 


Ir „Savojo „aš“ istorijas, socialumo žemėlapius“, ir 
„Pradžias ir pabaigas“ įmanu įrašyti į kelių humani- 
tarinių mokslų kryžkeles. Pastarieji darbai laikytini iš 
dalies ir psichine istorija??, ir psichosociologija, ir isto- 
rine sociologija. Visi šie mokslai siekia paaiškinti, kaip 
individai ar žmonių grupės suvokia vieni kitus ir kaip 
jie yra suvokiami kitų. Šis suvokimo psichologijos as- 
pektas susijęs su identiteto tyrinėjimu bei ieškojimu.26 

Kalbant apie psichinę sociologiją ar apie psichinę 
istoriją, sunku nepaminėti vieno iš Vytauto Kavolio 
mokytojų Talcotto Parsonso, kuris yra daug padaręs, 
suartindamas sociologiją ir psichoanalizę, teoriškai 
grįsdamas šių mokslų suartėjimą. Knygoje Socialinė 
struktūra ir asmenybė jis yra teigęs, kad visuomenė ir 
individas susiję priežastiniais ryšiais: nėra asmenybės 


24 Vytautas Kavolis, „Pradžios ir pabaigos“, Metmenys, 40, 1980, p. 27. 

2 Pvz., žr. ganėtinai siaurą Rudolpho Biniono psichinės istorijos 
apibrėžtį: „Istorijos supratimas per motyvus ir motyvų per istoriją: 
štai kas yra psichinė istorija“. Rudolph Binion, „Doing Psychohis- 
tory“, in Psycho/History: Readings in the Method of Psychology, Psycho- 
analysis, and History, redaktoriai Geoffrey Cocks ir Travis L. Crosby, 
New Haven: Yale University Press, 1987, p. 69. 

26 Žr. Bruce Mazlish, „Group Psychology and Problems of Contem- 
porary History“, in Psycho/History, p. 227. 

lygmens, kuris būtų nepaveiktas visuomenės ir kultūros 
(jų veikiami net žmogaus instinktai).27 Su šia Parsonso 
mintimi susiliečiančios Kavolio studijos, rodos, pasi- 
stūmėja dar toliau, klodamos kelią dar vienai ganėtinai 
naujai disciplinai, esančiai įvairių mokslų paribyje, — 
emocijų istorijai. Emocijų istorija tyrinėja socialinius 
veiksnius, kurie atvirai arba slapta lemia ir apriboja 
būdus, kuriais išreiškiamos emocijos. Emocijų istorijai 
skirtos studijos, kaip Kavolio knygų skaitytojas pats 
įsitikins, gali atskleisti, pavyzdžiui, kaip ir kodėl socia- 
linės jėgos bei institucijos arba skatina, arba draudžia 
tam tikros rūšies emocijas, kitos rūšies emocijoms 
likdamos abejingos.2? Bėgant laikui, emocinis patyrimas 
keičiasi, kaip, be abejonės, keičiasi ir emocinės verty- 
bės, kurių kaita atspindi istorinius poslinkius. Emoci- 
nių standartų pasikeitimai atveria kitus socialinio ki- 
timo aspektus: emocinė atmosfera paaiškina, nors ir 
vienpusiškai, ritualus, tikėjimus ir institucijas. Emoci- 
niai pokyčiai sykiu su kitais - mentaliteto ir elgsenos — 
pasikeitimais yra pastanga suvokti ir paaiškinti socio- 
istorinius (ar sociokultūrinius) pakitimus. 

Paskutinėje Vytauto Kavolio knygoje Kultūros mora- 
lizuoja?? tyrinėjami simboliniai modeliai arba konfigū- 
racijos, iš kurių randasi moralinių verčių standartai ir 
sprendimai. Šios simbolinės konfigūracijos apibrė- 
žiamos kaip tam tikri rėmai, kuriais asmuo ar asmenų 


27 Talcott Parsons, Social Structure and Personality, London: Free Press 

of Glencoe, 1964. 

28 Apie tai žr. Peter N. Sterns su Carol Z. Stearns, „Emotionology: 
Clarifying the History of Emotions and Emotional Standards“, in 
Psycho/History, p. 285. 

2 Vytautas Kavolis, Moralizinę Cultures, Lanham: University Press 
of America, 1993. 

grupė aiškina ir suvokia savo tikslus, veiksmus ir save 
pačius. 

Knygoje įsiklausoma į socialinius atskirų moralinių 
kultūrų efektus, sykiu pripažįstant, kad vienas iš kny- 
gos rūpesčių yra daugiakultūriškumas: itin svarbu yra 
atskleisti dabarties uždavinių simbolines struktūras, 
tikint žmogiškos patirties įvairumu.3? Kadangi mora- 
linės reikšmės formuojamos socialinėse situacijose ir 
moraliniai pasirinkimai daromi ne izoliuotų individų, 
moralumų (ar moralių) sociologijos negalima sukurti 
remiantis „izoliuojančia“ metodologija, kuri pripažįsta 
tik atskirtus vieną nuo kito individus ar grupes kaip 
moralinės dramos aktorius.?! Tik naudojantis lygina- 
mąja metodologija, įmanu tinkamai suvokti istoriškai 
reikšmingas simbolines konfigūracijas, kurios yra 
susijusios su žmonijos išdirbtu moraliniu elgesiu ir 
kurios lemia socialinę moralinio elgesio realybę. 


+++ 


Kultūrinė psichologija labiausiai sietina su istorine 
socialine psichologija (galėtume knygoje vartojamus 
teorinius rėmus apibrėžti ir kaip kultūrinę psichologiją). 
Pirmajame knygos straipsnyje „Apie istorinę psi- 
chologiją“ kondensuotai aptariama istorinė psicho- 
logija, kuri studijuoja psichologinio funkcionavimo 
būdų, įvykusių Žymiam skaičiui individų tam tikru 
istoriniu laikotarpiu, pokyčius. Iškeliami istorinės- 
socialinės psichologijos ir istorinės-kultūrinės psicho- 
logijos skirtumai. Pasak Kavolio, istorinėje-socialinėje 


30 Ibid., p. viii-ix. 
31 Ibid., p. vii. 

psichologijoje, remiantis kultūros duomenimis, tiriami 
ryšiai tarp asmenybės istorinių pokyčių ir socialinės 
struktūros. Istorinėje-kultūrinėje psichologijoje tel- 
kiamasi ties simbolinėmis civilizacijų konstrukcijomis 
ir jų keitimusi, interpretuojant juos kolektyvinių moty- 
vacijų ir percepcijų pagrindu. Tačiau dažnai skirtumai 
tarp istorinės sociologijos ir kultūrinės psichologijos 
sunkiai pastebimi. | 

Antrajame straipsnyje „Krizės asmenybė“, laikant 
krizės asmenybę viena iš kertinių psichokultūrinių są- 
vokų (kuri vis dėlto neapibrėžia asmenybės sistemos, 
tik nurodo savęs suvokimo ypatybę), aiškinamasi, 
kokiais socialiniais periodais krizės asmenybės labiau- 
siai galinčios atsirasti, kokie svarbiausi psichologiniai 
ir kultūriniai bruožai sietini su krizės asmenybe (su- 
svetimėjimo jausmas, rūpestis jaunyste arba mirtimi, tik 
ne brandžiu amžiumi, apokaliptiškumas, potraukis 
išskirtiniams poelgiams ir galvojimo būdams, tragiškojo 
teatro populiarumas). 


Atrodo, kad ideologijos, nesvarbu, ar jos pasaulietinės, ar 
religinės, postuluojančios, jog išganymo, gėrio arba idealios 
visuomenės privalu siekti prieš tai iki galo išnaudojus blogio 
potencijas (nuodėmę, korupciją, skurdą, tironiją, asmeninį žiau- 
rumą, kančią, susvetimėjimą ar beprotybę), yra tipiški krizės 
asmenybės produktai. Ši asmenybė siekia dialektiškai išspręsti 
tokią socialinę situaciją, kurioje nepaliekama galimybės opozicijų 


transcendencijai.32 


Pasak autoriaus, krizės asmenybės tipai priklausą ir 
nuo atmosferos, kurioje tos asmenybės randasi (svarbu, 


32 Žr. šios knygos p. 19-20. 

kas - pesimizmas ar optimizmas - jų atsiradimo metu 
dominuoja). 

Straipsnyje „Revoliucinės metaforos ir neaiškios 
asmenybės“ rūpinamasi tikėjimo, arba emocinės iden- 
tifikacijos su kokia nors tikėjimo sistema, trūkumu da- 
barties Vakaruose. Toks tikėjimas, kurio Vakarų pasau- 
lyje trūksta, nėra vien egzistencijos būdas, bet ir 
priemonė, padedanti savo egzistenciją kurti. Nes kiek- 
viena civilizacija, kaip teigiama panašios tematikos 
lietuviškame straipsnyje, 


priima tokią tikėjimo sistemą, kuri iš visų prieinamų alternatyvų 
geriausiai išreiškia esmines jos egzistencijos būdo charakteristikas. 
Mus jaudina metaforos, kurios išreiškia mūsų gyvenimo būdą. 
Arba mes savo tikėjimo pajėgumą atiduodame simboliams, 
kuriuose iškristalizuoti mūsų gyvenimo struktūriniai pagrindai, 


arba mes iš viso nepajėgiame tikėti.33 


Kultūriniai dariniai - religiniai, ideologiniai ar me- 
niniai - tampa tikėjimo metaforomis, kai jie sintezuoja 
tai, ko labiausiai reikia socialinei situacijai, su tuo, kas 
jai objektyviai svarbiausia. Simbolinės konstrukcijos 
virsta tikėjimo metaforomis, kai jos išreiškia ir „realy- 
bę“, ir „utopiją“; dėl to jos gali būti laikomos „realis- 
tinėmis“ priemonėmis siekti „utopijos“. Tačiau pasi- 
taiko metaforų, kurios negali įgyti didesnio vaidmens 
tam tikrame simboliniame modelyje net tada, kai kū- 
rybingų Žmonių psichokultūrinė vaizduotė yra linkusi 
spontaniškai jas kurti. Kad egzistuojanti metafora tap- 
tų populiari, visa simbolinė konstrukcija turi patirti 
sukrėtimą. 


33 Vytautas Kavolis, „Prisikėlimo ir revoliucijos metaforos“, Met- 
menys, 17, 1969, p. 87. 

Anot Vytauto Kavolio, dvi didžiosios metaforos, ku- 
riomis žmonės (iš)reiškė(ia) savo tikėjimą, yra prisikė- 
limo ir revoliucijos metaforos. Nagrinėdamas įvairių 
tipų revoliucijas (pvz., archajinę, modernistinę ir post- 
modernistinę) ir jas atliepiančias metaforas, Kavolis mė- 
gina atsakyti, kaip revoliucijos mitas išlieka gajus ir 
jaudinantis, kaip revoliucijos procesas, veikiamas 
pasikeitusios socialinės tikėjimo psichologijos, keičiasi 
šiuolaikinėje visuomenėje (pvz., jausmų konspiracija, 
asmenybės decentralizacija ir ją atitinkanti revoliucinio 
mito fragmentacija postmodernioje revoliucijoje). 

Kalbant apie postmodernias revoliucijas, studijoje 
neapeinama ir svarbi dviprasmiškumo patologijos prob- 
lema. Dviprasmiškumo jausmas - aiškių apibrėžimų 
stygius, ribų praradimas, tradiciškai identifikuojamų 
kategorijų ištirpimas, „intymumo su viskuo“ pojūtis ir 
asmeniškos tapatybės neaiškumas (visa tai aiškiai 
pastebima dabarties pasaulyje) - šaukiasi intensyvaus 
potyrio ar išgyvenimo. Postmodernistinė revoliucija, 
matyt, ir gali suteikti tokį gyvą savęs patyrimo jausmą, 
įrodydama, kad revoliucinis vaizdynas gali būti nau- 
dojamas psichologinėms reikmėms. Nes revoliucijų 
tikslas vis labiau darosi ne vien tik laisvė ir gerovė, bet 
savo asmeninio identiteto reikšmingumo pajutimas, 
kurio „neaiškus žmogus“ labiausiai pasigenda. Revo- 
liucija spontaniškai išreiškiamas ar sukuriamas besi- 
formuojančių grupių identitetas. 

Skyriuje „Tęstinumai“ Kavolis nagrinėja moderniza- 
cijos veikiamos asmenybės kitimus, išdėstydamas psi- 
chologinės modernizacijos teoriją, aptardamas revizio- 
nistines etikas ir postkonvencines moralines kultūras. 
Remiamasi prielaida, kad socialinės srovės, kiek jos yra 

gajos ir psichologiškai efektyvios, gali tiksliai atsispin- 
dėti asmenybės struktūrose, arba priešingai — kai jos 
visiškai atmetamos, asmenybės struktūros tada yra to 
atmetimo rezultatas. 

Ši teorinė mintis grindžiama keletu pavyzdžių. Vie- 
nas iš įdomiausių rodosi socialinės srovės, linkstančios 
prie vis labiau racionalizuotos ir anoniminės biuro- 
kratijos, ir jos poveikio asmenybei apžvalga. Vienas iš 
šitos socialinės srovės „psichologinių padarinių bus 
racionaliau organizuotas, veikloje nesivadovaujantis 
emocijomis asmenybės tipas, kuriam svarbu tik pagal 
instrukcijas pritaikyti taisykles, o ne spręsti tiesioginius 
egzistencijos ar galutinius metafizikos klausimus“ .34 
Didėjanti visuomenės biurokratizacija gali lemti dve- 
jopus elgesio stilius - ir vis labiau formalėjantį, ir vis 
labiau nuformalėjantį. Tačiau bet kuriuo atveju biu- 
rokratizacija lemia tai, kad patyrimai praranda esmę, 
bendri tikėjimai ir konkretūs asmeniniai santykiai de- 
materializuojasi. 

„Tęstinumų“ skyriaus straipsniuose naudojamasi 
avangardo literatūriniais ir meniniais dokumentais bei 
nūnai plačiai paplitusiais psichologiniais asmenybės 
bruožų stebėjimais; čia aprėpiama plati visuomeninių 
ir socialinių reiškinių skalė: jau minėta biurokratizacija, 
sociokultūrinė diferenciacija, kontrolės centralizacija, 
masinė visuomenė, perteklius, technologijų tobulėjimas, 
mokslas, masinės komunikacijos priemonės, sociokul- 
tūrinis sudėtingumas, pokyčių spartėjimas ir t.t. 

Straipsnyje „Psichokultūriniai atsakai į moderniza- 
ciją“ manoma, kad universalios modernizacijos srovės 


34 Zr. šios knygos p. 55. 

ne pačios savaime ir net ne santykiaudamos tarpusavyje 
formuoja asmens charakterį ar kultūrinę tradiciją: asme- 
nybė iškyla universalių modernizacijos srovių ir atskirų 
charakterio determinančių, tokių kaip klasė, naciona- 
lumas, politinė sistema, grupės ideologija, amžius, lytis, 
susikirtimo taške. Gyvų kultūrinių tradicijų formavi- 
mąsi lemia ne tik esamo momento kultūrinės patirtys, 
bet ir tų pačių kultūrinių tradicijų simboliškai išsaugoti 
savumai. 

Kitoje to paties skyriaus studijoje „Dialektinė psi- 
chokultūrinės modernizacijos teorija“ kalbėdamas apie 
modernistinę ir antimodernistinę asmenybę, Kavolis tei- 
gia, kad yra abstrakcijos, išreiškiančios psichokultūrinių 
reakcijų grupes, kurių sudėtiniai elementai nebūtinai 
yra griežtai logiškai susiję. Tie patys - modernistinis ir 
antimodernistinis — asmenybės tipai pasikartojantys 
istorijoje, nors skirtingai (pvz., modernistinė asmenybė 
bus vienokia kapitalizmo formavimosi epochoje ir 
kitokia vartotojiškoje visuomenėje). 

Pastaruosiuose straipsniuose autoriaus mintis užkliu- 
do itin aktualius dabarties klausimus, kurie įnirtingai 
tebesvarstomi įvairiose humanitarinėse disciplinose - 
būtent postmodernaus amžiaus ir postmodernios as- 
menybės problematiką. Anot Kavolio, nūnai asmuo turi 
išrasti ne save patį, bet savo paties vientisumą ir spon- 
taniškumą. Postmoderni asmenybė, pasak Kavolio, gali 
naudotis ir modernios, ir antimodernios asmenybės 
psichokultūrine dinamika: poliarizuojančia pirmosios 
dialektika ir antrosios protėjiška koliažo kūryba. 

Studijoje „Revizionistinė etika, postkonvencinė mo- 
ralė“ skaitytojas ras plačius ir išsamius šitų kategorijų 
apibūdinimus (pavyzdžiui, revizionistui apibūdinti 

prireikia net penkiolikos punktų). Revizionistinė etika, 
anot autoriaus, yra atsiradusi iš postkonvencinių as- 
menybių, gyvenančių postkonvencine morale, kuri įgy- 
jama tada, kai moraliniai kriterijai randasi iš kiekvieno 
asmeninės sąžinės, derinant juos su kintančiais grupių, 
kuriose tie moraliniai kriterijai galioja, susitarimais. 
Kavolio nuomone, revizionistinė etika yra arba gali būti 
moralinės ir intelektualinės energijos pasiekimas, kai 
jautriai atsiliepiama į kintančią asmenybės prigimtį, į 
kritinį socialinės ir mokslinės minties sąmoningumą ir 
į konkrečių istorinių situacijų, su kuriomis susiduria 
subrendusios industrinės visuomenės, reikmes. 
Paskutiniajame knygos skyriuje nagrinėjama socialinė 
avangardo kultūrų psichologija, keliami teoriniai avan- 
gardizmo klausimai. Avangardizmo elgsena ir psicho- 
logija siejama su Šėtono — sukilėlio avangardisto — ar- 
chetipu, supriešinant jį su sukilėliu revoliucionierium. 
Savo klasikiniu vaizdiniu Prometėjas, kaip teigiama 
straipsnyje „Socialinė avangardinių kultūrų psichologi- 
ja“, yra technologinės galios vagis ir skleidėjas; Šėtonas 
suvokia save kaip alternatyvaus identiteto ir alterna- 
tyvaus gyvenimo būdo kūrėją. Tačiau pastarajam visiš- 
kai nerūpi, ar jo veikla naudinga kitiems, - tai yra viena 
iš „šėtoniškumo“ ypatybių. Šėtoną motyvuojantis psicho- 
loginis destrukcijos mechanizmas kyla iš to, kad jis, kaip 
tobulas sukilėlis, visiškai pasitenkina savimi: jam trūksta 
ir jautraus atsidavimo kitiems, ir savo ribų bei patologijų 
žinojimo. Nagrinėdamas mitologinius modelius (šalia 
Šėtono ir Prometėjo mitų apžvelgiami Tristano ir Dioniso 
mitai) ir maištaujančios asmenybės tipus, Kavolis teigia, 
kad juos galima laikyti arba tam tikros civilizacijos, 
kurioje jie sukurti ir plačiai pritaikyti, išraiška, arba tam 

tikrų Žmogaus elgesio tipų bendromis psichosocialinėmis 
teorijomis. Pastaruoju požiūriu, mitologinės personifika- 
cijos, išsirutuliojusios istorijoje, yra geri asmens raidos 
modeliai, kurie taikytini individualių gyvenimo istorijų 
analizei. 


+++ 


Pradėjus šią Kavolio kūrybos apžvalgą nuo nuostabos, 
norėtųsi užbaigti ją sąskambiais. Kavolio darbai, kuriuos 
metaforiškai įmanu vadinti ir socialumo archeologija, 
neabejotinai įsirašo į jau minėtų ir neminėtų sociologų, 
kultūros istorikų bei teoretikų psichologų, filosofų, tokių 
kaip Karl Mannheim, Peter Berger, Robert K. Merton, 
Lewis Mumtord, Arnold J. Toynbee, Mircea Eliade, Erik 
H. Erikson, Erich Fromm darbų kontekstą. Su tam tikra 
paklaida Profesoriaus kūrybą galima įvietinti tarp avan- 
gardo teoretikų (Walter Benjamin, Herbert Marcuse) ir 
struktūralistų ar poststruktūralistų (Claude Lėvi-Strauss, 
Michel Foucault, Jean Baudrillard, Gilles Deleuze). Pasta- 
rųjų kūryba, vis labiau atrandama Lietuvoje, padės su- 
vokti ir Kavolio tekstus, kurių intertekstiniai sąskambiai 
itin svarbūs. Profesoriaus darbų žodynas, vartojamos 54- 
vokos ir kategorijos kaip tik ir turi aiškėti plačiame XX 
amžiaus kultūros tyrinėtojų kontekste. 

Antra vertus, jau dabar matyti, kad Kavolio progresy- 
vūs, dažnai spekuliatyvūs požiūriai visiškai klaidingai 
interpretuojami Lietuvoje, kai jis kaltinamas subjek- 
tyvumu, iracionalumu ir moksliškumo trūkumu.?* Lie- 
tuvoje kol kas dar trūksta jau minėto pasaulinės minties 
konteksto; menkai nutuokiama, kas vyksta pasaulio 


35 Zr. graudžiai doktrinierišką ir tiesiog neetišką A. Zakarausko straips- 
nį „Epochos signataras“, Naujasis židinys, 1994, sausis, p. 22-29. 

mokslinėje žinijoje. „Visa išsemiantį objektyvumą“, ku- 
rio doktrinieriai yra užsitrenkę XIX amžiaus pozity- 
vistinėse iliuzijose, Vakaruose, kalbant apskritai, jau yra 
pakeitusi pliuralistinė, daugiaveidė žinija. Jai nebe- 
privalomas homogeniškas kultūros ar visuomenės vaiz- 
dinys, „totalistinės sistemos“, kuriose skandintųsi kiek- 
vienas mokslo sritin žengiąs. Skirtingų ir daugialypių 
suvokimo būdų pasirinkimas jau yra nugalėjęs sutarimo 
modelius ir dominuojančios mokslinės sistemos auto- 
ritarizmą. Kavolio darbai, manding, geras šito pavyz- 
dys: jo studijos turėtų tapti (ar jau tampa) kultūros 
teorijų, besirandančių Lietuvoje, savotišku intertekstu. 
Tai intertekstas, kuris tekstualiai ir kultūriškai šviežina 
ir naujina lietuvių kultūrinę mintį, kad ir kaip akade- 
minės ortodoksijos mėgėjams to nesinorėtų. 

Kavolio tekstai tvirtina to, kas socialu (socialumu ga- 
lėtume vadinti „buvimą kartu“), tirštumą. Mąstydamas 
amžinas, bet sykiu besikeičiančias simbolines konst- 
rukcijas, gyvuojančias žmonių bendruomenėje, Profeso- 
rius akcentuoja nuolatinius „simbolinius mainus“ tarp 
individo ir visuomenės, „aš“ ir „mes“. Kavolio tekstuo- 
se akivaizdžiai parodoma, kaip simbolinis mūsų būties 
lygmuo perkerta materialų mito ir žaidimo, revoliucijos 
ir prisikėlimo pasaulį. Gyvendami ir elgdamiesi tarp 
Prometėjo ir Šėtono, tarp Dioniso ir Tristano, tarp to, 
kas šventa ir kas demoniška, archajiška ir modernu, mes 
žaidžiame mums svarbiomis socialinėmis reikšmėmis, į 
kurias įausta žmogiškojo buvimo logika su dialogiškai 
gyvuojančiais skirtumais ir opozicijomis. 


Artūras Tereškinas 

VYTAUTAS KAVOLIS (g. 1930) - sociologas ir 
kultūros istorikas, Dickinsono kolegijos (Carlisle, 
JAV) profesorius. Šią knygą sudaro 1968-1970 me- 
tais įvairiuose amerikiečių periodiniuose leidi- 
niuose skelbti straipsniai. Juose kultūriniai procesai 
ir laikysenos interpretuojami daugeliui žmonių, 
atsidūrusių panašioje istorinėje situacijoje, bendrų 
jausenų požiūriu. Autorius ypač kreipia dėmesį į 
tokiems tyrinėjimams labiau atsiveriančius kultū- 
rinių krizių ir greitos žmonių elgesio kaitos laiko- 
tarpius, bando apibrėžti pagrindines simboliškai 
ir praktiškai reikšmingas alternatyvas. 

